SunOnline: #VAAHAKA: Majubooru veemaa - Part 18\nމަޖުބޫރު ވީމާ - 18\nމަރިޔަމް ހިމްނާ (ހިމީ) 02 Oct 2019, 14:11\nއެންމެ ފުރަތަމަ ފަންގިފިލާއިން އޭނާ އާއި ދިމާވީ މުސްކުޅި ދެމަފިރިއަކާއެވެ. އެގޭގައި އިތުރު މީހަކު ނޫޅޭކަން ޔަގީން ވުމުން ދެން އޭނާ އެރީ ދެވަނަ ބަޔަށެވެ. އެބައިން ދޮރެއް ނުހުޅުވައެވެ. ތިންވަބައިގައި ޓަކި ޖަހާލާ ނަވީން މަޑުކޮށްލިއެވެ. އެތެރޭން ވަންނާށޭ ބުނެލި އަޑު އިވުނެވެ. މަޑު މަޑުން ދޮރުފަތް ހުޅުވާލާފައި އެތެރެއަށް އަޅާލި ފިޔަވަޅާ އެކު އޭނާގެ ކަރާ ދިމާލަށް އަމާޒުވީ ތޫނު ވަޅިއެއްގެ މިޔައެވެ.\n"ކާކު؟ ކީކުރަން އަހަރެންނަށް ފާރަ ލަނީ؟" ފުރަގަހުގައި ހުރެ އެ ޒުވާނާ ސުވާލުކުރުމާއެކު ނަވީން ވާހަކަ ދެއްކިއެވެ.\n"އަހަރެންމީ.. ކާކުކަމެއް ހަނދާނެއް ނެތްތަ؟" ބިރުން ހުރިނަމަވެސް ނަވީން އަޑަށް ބާރުލަމުން ވާހަކަދެއްކިއެވެ.\n"އަހަރެން މީ ކަލެއަށް ގެއްލުމެއް ދޭން އުޅޭ މީހެއް ނޫން... އަހަންނަކީ ވެސް ކަލެއެކޭ އެއްގޮތަކަށް ޔާސިރުގެ ކިބައިން ބަދަލު ހިފަން އުޅޭ މީހެއް..." ނަވީން ދެވަނަ ފަހަރަށް ވާހަކަދެއްކިއެވެ. އެއާއެކު ހިނދުކޮޅަކަށް ކޮންމެވެސް ކަހަލަ ލުޔެއް އެ ޒުވާނާ ދިނެވެ. އެހެންނަމަވެސް ސިކުންތުކޮޅެއް ފާއިތުވުމާއެކު އަނެއްކާވެސް ވަޅިއަށް ބާރު ކޮށްލަމުން އިހުނަށްވުރެ ވަޅި ނަވީންގެ ކަރާ ކައިރިކޮށްލިއެވެ.\n"އަހަރެން ކިހިނެތް ތި ވާހަކަ ގަބޫލުކުރާނީ؟" ރާފިހް ވާހަކަދެއްކިއެވެ.\n'އަހަރެން ދައްކާ ވާހަކަ ވެސް އަޑު އަހާލީމާ ދޯ އެނގޭނީ... ފެންނަ އިރަށް ކޮންކްލޫޝަންއަކަށް ދިޔައިމަ ނޭނގޭނެ ހަޤީގަތެއް" ނަވީން ވިސްނައިގެން އޭނާގެ ވާހަކަ ބައްޓަން ކުރަމުން ގެންދިޔައެވެ.\n"ކާކުތީ؟" ވަޅި ތިރިކޮށްލާ ނަވީންއާއި ދުރަށް ޖެހިލަމުން އެ ޒުވާނާ ސުވާލުކުރިއެވެ.\n"އަހަރެންނަށް ބަލާލާފަ ކާކުކަމެއް ނޭނގޭތަ؟" ރީތިކޮށް ރާފިހްއާ ކުރިމަތިލަމުން ނަވީން ސުވާލުކޮށްލިއެވެ.\n"ދަންނަ މޫނަކާ ވައްތަރު.. އެކަމަކު ސީދާ ކާކުކަމެއް ނޭނގެ" ރާފިހްގެ ސިކުނޑިއަށް އެއީ ކާކުކަމެއް ނަގައެއް ނުގަނެވުނެވެ.\n"އަހަރެންމީ ނަވީން.... ބިޒްނަސް އެކްޕާރޓްސް..."\n"ކުންފުނީގެ އެމްޑީ... ޔާސިރުގެ ދަރިފުޅު" ކުއްލިއަކަށް ރާފިހްގެ މޫނުމަތީގެ ކުލަވަރު ބަދަލުވިއެވެ.\n'އާނ... އެރޭ ޔާސިރު މަރުނުވެ ސަލާމަތްވީ އަހަރެންގެ ސަބަބުން" ނަވީން ވާހަކަދެއްކިއެވެ.\n"ޔާސިރުގެ ދަރި.... ނަވީން.... ކަލޭ ކީ ކުރަން އަހަރެންގެ ފަހަތުން ތިއުޅެނީ...؟"\n"އަހަރެން ކުރިންވެސް ބުނެފީމެއްނު އަހަރެން ބޭނުންވަނީ ޔާސިރުގެ ކިބައިން ބަދަލް ހިފާށޭ" ނަވީން ކުރިން ބުނި ވާހަކަ ތަކުރާރު ކޮށްލިއެވެ.\n"ކަލޭ ތިއުޅެނީ ކޮންމެވެސް ފައިދާއެއް އަހަރެންގެ ފަރާތުން ނަގަންތަ؟ ބައްޕައާ ދެކޮޅަށް ދަރިއަކު ތެދުވަން ޖެހޭ އެއްވެސް ސަބަބެއް އަހަންނަކަށް ނުފެނޭ" ރާފިހްގެ މޫނުމަތިން ރުޅިވެރިކަން ފެނުނެވެ.\n"ރާހިފް ތި ބަދަލް ހިފަން ބޭނުންވާ ކަމުގައި އަހަރެން އެއްބާރުލުން ދޭނަމޭ ބުނެފިއްޔާ؟" ނަވީން ސުވާލުކޮށްލިއެވެ.\n"ކަލޭ އަހަންނަށް އެހީތެރިވާން ޖެހޭ އެއްވެސް ސަބަބެއް ނުފެނޭ. އެހެންނޫނީ އެރޭ އަހަރެން އޭނާ މަރާލަން ފުރުސަތު ދިނީނެއްނު..." ރާފިހް ވާހަކަ ދެއްކިއެވެ.\n"އޮވެދާނެއެއްނު... އަހަންނަކީ ވައުދެއް ވިއްޔާ އެއަށް ކަމޭހިތާ މީހެއް..... އެ އުވައެއް ނުލާނަން... ޔާސިރުގެ ކިބައިން އަހަރެން ބަދަލު ހިފަން ބޭނުންވަނީ ބޮޑު ސަބަބަކާ ހެދި.. ކަލޭގެ އެހީތެރިކަން އަހަރެން ބޭނުން... އޭރުން އަހަރެން ކަލެއަށް އެހީތެރިވާނަން" ނަވީން ބުނެލިއެވެ.\n"އަހަރެން ޔާސިރުއަށް ގުޅާފަ ކަލޭ މިތަނަށް އައި ވާހަކަ ބުނެފިއްޔާ؟"\n"ކަލޭ އެކަހަލަ ކަމެއް ނުކުރާނެ ކަމުގެ ޔަޤީންކަން އަހަރެންނަށް އެބައޮތް... ޔާސިރުގެ ކިބައިން ބަދަލުހިފަން ފެންބޮވައިގަނެފައި ހުރި ވަރު އަހަރެންގެ ދެލޮލުން ދުށިން...އެކަމަކު އަހަރެން އެރޭ ކަލޭ ހުއްޓުވި ސަބަބެއްވެސް އެބައޮތް... ޔާސިރު ހާ ދަށި ދަރަޖައަށް ކަލޭ ވެއްޓެން ބޭނުންނުވީތީ..." ނަވީން ހަމަޖެހެމުން ވާހަކަދެއްކިއެވެ.\n"އަހަންނަކީ ރާފިހް... ކަލޭގެ ބައްޕަ އަކީ އަހަރެންގެ ބައްޕަގެ ޤާތިލް" ރާފިހްގެ ލޮލުން ކޮންމެވެސް ވަރެއްގެ ރިހުމެއް ފެނިލިހެން ހީވިއެވެ. އޭނާ ނަވީންއަށް ބަލާލާ ދެވަނަ ފަހަރު އެއްޗެއް ބުނަން އުޅުނު ނަމަވެސް ދެވަނަ ސިކުންތުގައި ދުރުބަލާލިއެވެ.\n"އަހަންނަށް އެނގޭ ކަލެއަށް އަހަރެން ދައްކާ ވާހަކަ ގަބޫލުކުރަން ފަސޭހަ ނުވާނެކަން... އެކަމަކު އަހަރެންނާ އެއްބައިވެއްޖެއްޔާ ކަލެއަށް ވެސް އެކަމުގެ ފައިދާ ލިބޭނެ.... އަހަރެން މި ދައްކާ ވާހަކައާއި އަމަލުތަކާ ދިމާނުވަންޏާ އަހަންނަށް އޯކޭ ކަލޭ އަހަރެން މަރާލިޔަސް... އެކަމަކު އަހަރެންގެ ވާހަކަވެސް އަޑު އަހާލާފަ ގޮތެއް ނިންމުން މުހިންމު... އަހަރެންގެ އެހީތެރިކަމާއި ނުލާ ކަލެއަށްވެސް ޔާސިރުގެ ކިބައިން ބަދަލުހިފަން އުނދަގޫވާނެ. އަނެއްކޮޅުން އެހެންމީހެއްގެ އެހީތެރިކަމާއި ނުލާ އަހަންނަށްވެސް ޔާސިރު ފަޟީހަތް ކޮށެއް ނުލެވޭނެ... އަހަރެމެން ދެމީހުންނަށް ވެސް އެކަކު އަނެކަކުގެ އެހީތެރިކަން ވަރަށް މުހިންމު... ކީކޭ ބުނަނީ؟" ނަވީން ބުމަ އަރުވާލިއެވެ.\n"އިރުކޮޅަކު ވިސްނަން ހުރި ފަދައިން ހުރުމަށްފަހު ރާފިހް ބޯ ޖަހާލިއެވެ. އެހެންނަމަވެސް އޭނާ ފުރިހަމައަށް ނަވީން އަކަށް އިތުބާރެއް ނުކުރެއެވެ. އޭނާ އެއްވެސް މީހަކަށް އިތުބާރު ކުރާކަށްވެސް ބޭނުމެއް ނޫނެވެ.\n"ސަލާމައް އަތް ދިއްކޮއްލަމުން ދެވަނަ ފަހަރު ނަވީން އޭނާގެ ނަން ތަކުރާރު ކޮށްލިއެވެ. އެއާއެކު ރާފިހް ވެސް ނަވީންގެ އަތުގައި ހިފަމުން އޭނާގެ ނަން ބުނެލިއެވެ.\nމާގިނަ ވާހަކައެއް ދެއްކުމެއްނެތި ނަވީން އެގެއިން ނުކުތީ ރާފިހްގެ ފޯނު ނަންބަރު ވެސް ނަގައިގެންނެވެ. ނަވީން ދިޔަފަހުން އަނެއްކާ އޭނާއަށް އެކުރެވުނީ ރަނގަޅުކަމެއް ބާއޭ ހިތަށް އަރާ ރާފިހްއަށް ވިސްނާލެވުނެވެ. ނަވީންއަކީ އިތުބާރު ކުރެވޭ ވަރުގެ މީހެއްހެއްޔެވެ؟ ނަވީންގެ ސިއްރެއް އޭނާއަކަށް ނޭނގެއެވެ. އެހެންނަމަވެސް ނަވީންގެ މޫނުމަތިން ފެނުނު އަސަރުތަކުން އޭނާ ވެސް ޔާސިރުއަށް ނުހަނު ނަފްރަތު ކުރާކަން ދޭހަވެއެވެ. އޭނާ އެއިން އެއްވެސް ވާހަކައެއް މީހެއް ކައިރި އަދި އަމްދުން ޔާސިރު ކައިރީގައި ނުދައްކާނެކަން ނަވީންއަށް އެނގުނީ ކިހނެތް ހެއްޔެވެ؟ އޭނާ ހުރީ ކޮންމެ ހާލެއްގައިވެސް ޔާސިރުގެ ކިބައިން ބަދަލް ހިފަން ބޭނުންވެފައިކަން ނަވީންގެ ވިސްނުން ތޫނު ސިކުނޑިއަށް ނަގައިގަނެވުނީ ހެއްޔެވެ؟ އެހާ ޔަޤީންކަން އޮންނާނީ އެހެންވެ ނޫންހެއްޔެވެ؟\nނަވީން ކާރަށް އަރާ ސީޓުގައި ހަމަޖެހިލިއެވެ. މިކުރެވުނީ އަނެއްކާ ރަނގަޅު ކަމެއްބާއޭ އޭނާގެ ހިތަށް އަރަމުން ދިޔައެވެ. އާއެކެވެ. ކާމިޔާބު ވާނީ ކަންތައްތަކާ ކެރިގެން ކުރިމަތިލުމުންނެވެ. މި ވަގުތަށް އޭނާއަށް އެންމެ މުހިންމީ ޔާސިރުގެ ހަޤީގަތް ފަޅާ އަރުވާލުމެވެ. އަމިއްލަ ބައްޕައަށް ވިޔަސް ޔާސިރު އާމެދު އޭނާގެ ހިތުގައި ވަނީ ހުސް ނަފްރަތެވެ.\nޝަކީބުއަކީ ސައްތާރުގެ ތިބި ހަތަރުކުދިންގެ ތެރެއިން އެންމެ ދޮށީ ކުއްޖާއެވެ. ސައްތާރު ކައިވެންޏެއް ކުރުމުގެ ކުރިން ކުރި ވިޔާނުދާ އަމަލެއްގެ ނަތީޖާއަކަށްވެގެން ދިޔައީ ޝަކީބު ދުނިޔެއަށް އުފަންވެގެން ދިޔުމެވެ. ޝަކީބު ވިހާފައި ނަބީލާ ދުނިޔެ ދޫކުރުމުގެ ސަބަބުން ޝަކީބު ބަލަމުން ގެންދިޔައީ ސައްތާރެވެ. ސައްތާރުގެ އާއިލާގެ ތެރޭގައިވެސް ޝަކީބުއަށް މާބޮޑު އަޅާލުމެއް ނުލިބެއެވެ. އެމީހުން ތިބެނީ ޝަކީބުއާ ހެދި އުނދަގޫވެފައެވެ. އާއިލާގެ ވެސް އެދުމާއެކު ސައްތާރުވެސް މީހަކާ އިނީއެވެ. މީހަކާ އިންއިރު ޝަކީބުގެ ވާހަކަ އޮތީ ސިއްރުކޮށްފައެވެ. ދުރުތާ ތިމާގެ ކުއްޖެއްގެ ގޮތުގައި ޝަކީބު ވަނީ ލޭބަލްކޮށްފައެވެ. އެހެންނަމަވެސް ކައިވެންޏަށް މާ ގިނަ ދުވަސްތަކެއް ނުވެ އަންހެނުން ހަބީބާއަށް ޝަކީބުއަކީ ކާކުކަން އެނގުނީއެވެ. އެހިސާބުން އެމީހުންނަށް މަޖުބޫރުވީ ޝަކީބު އެމީހުންނާ ދުރުގައި ގެންގުޅޭށެވެ. އެހެންވުމުގެ ސަބަބުން މާލޭން ގެއެއްގަނެ މެއިޑަކާއެކު އެމީހުން ޝަކީބު އެގޭގައި ބެހެއްޓީއެވެ. ސައްތާރު ވެސް އެހާ ހިންހަމެޖެހޭ ކުއްޖަކަށް ޝަކީބު ނުވެއެވެ. ކޮންމެވެސް ވަރެއްގެ ހަމްދަރުދީއެއް ނަބީލާއާ މެދު ވީތީ ދެން ޝަކީބު ގެންގުޅެނީއެވެ. އާއިލާގެ ނަފްރަތު އަމާޒުވެގެން ދިޔުންވެގެން ދިޔައީ ޝަކީބުގެ ހިތުގައ ސައްތާރުއާ މެދުވެސް ނަފްރަތު އުފެދެން މެދުވެރިވި ސަބަބަކަށެވެ. އުމުރުން އަށާރަ އަހަރު ފުރި ނަވާރަ އަހަރުފުރުނު ފަހުން އަމިއްލަ ފައިމައްޗަށް ތެދުވެ ވަޒީފާގެ މާހައުލަށް ނުކުންނަން ވެގެން ޝަކީބު ސައްތާރު ގާތު ބުނުމުން ސައްތާރު އާއެކޭ ބުނިނަމަވެސް އެ އާބަހުގެ ސަބަބުން އަނެއްކާވެސް ޝަކީބުއަށް ލިބުނީ ހިތްދަތިކަމެކެވެ. ބައްޕަގެ ކުންފުނީގެ ވަޒީފާއެއް އޭނާއަށް ފަހު ވަގުތު ނުލިބޭނޭކަމަށްބުނީއެވެ. އެންމެ ފުރަތަމަ މަސައްކަތް ކުރަން ޖެހުނީ މީހެއްގެ ގަރާޖެއްގައެވެ. އެތަނުން ލިބޭ މަދު ލާރިކޮޅުން އޭނާ ކޯހެއް ހެދޯ ތޯ އުޅުނެވެ. އެހެންނަމަވެސް ވަކި ހިސާބަކުން ފޫހިވެގެން ހުއްޓާލީއެވެ.\nއަހަރުތަކެއް ފާއިތުވެ ހިނގައްޖެއެވެ. ސައްތާރުގެ ދެން ތިބި ތިން ކުދިންވެސް ތިބީ ބޮޑުވެފައެވެ. އެ ތިން ކުދިންނަށް ވެސް ސައްތާރުގެ އޮފީހުން ވަޒީފާ ލިބުނެވެ. ކުންފުނީގެ އިސްމަގާމުތަކެވެ. އެހެންކަމުން އަނެއްކާވެސް ހިތްވަރުކޮށްފައި ޝަކީބު ސައްތާރު ކައިރިއަށް އޭނާއަށް ވަޒީފާއެއް ލިބޭތޯ ދިޔައެވެ. މިފަހަރު ކުރީ ފަހަރާ ހިލާފަށް ސައްތާރު އެއްބަސްވިއެވެ. އޭރު ޝަކީބު އުޅުނީ މީހަކާވެސް އިނދެގެންނެވެ. ހިތްދަތިކަން އިންތިހާއަށް ދިޔައީ ސައްތާރުގެ އަމަލުތައް މި ފަހަރުވެސް ހުރިގޮތުންނެވެ. އޮފީހުން އޭނާ އަށް ދިނީ މަސައްކަތު މީހެއް ވަޒީފާއެވެ. އެކަމާ އިންތިހާއަށް ދެރަވިނަމަވެސް ޝަކީބު ޝަކުވާއެއް ނުކުރެއެވެ. އެހެންނަމަވެސް ހިތުގައި އުފެދެމުން ދިޔައީ އންތިހާ ނަފްރަތެވެ. އޮފީހުގައި އެހެން އުޅެން ޖެހުމާއި ބައްޕަގެ ފަރާތުން އެހެން ކުދިންނަށް ލިބެމުންދާ ލޯބި ފެނި ޝަކީބުގެ ހިތުގައި ދިޔައީ ނަފްރަތުގެ ހުޅު ރޯވަމުންނެވެ. ކުންފުނީގެ މުހިންމު މައުލޫމާތުތައް އޭނާ ވަގަށް ނަގަން ފެށީ އެ ކުންފުނި ބަނގުރޫޓް ކޮށްލުމުގެ ބޭނުމުގައެވެ. އެހެން އުޅުމުގެ ތެރޭގައި އޭނާ ޔާސިރުގެ ލޮލުގައި އަޅައިގަތީއެވެ.\nޔާސިރުގެ ފަރާތުން އޭނާ އަށް ލިބުނީ އޮފާއެކެވެ. އެ ކުންފުނީގެ އިސްމަޖާމަކަށް އައުމަށެވެ. ހަޤީގަތުގައި ރެޑް ލީފް ކުންފުންޏަކީ އޭރުވެސް ޔާސިރުމެންގެ ކުންފުންޏާއި އެންމެ ބޮޑު ދުޝްމަނުކަމެއް އޮތް ކުންފުންޏެވެ. ޔާސިރުގެ އެދުމަށް އެއްބަސްވެ އޭނާ އެ ކުންފުންޏާއި ގުޅުން ވެގެން ދިޔައީ ސައްތާރު އާއި ޝަކީބުއާ ދެމެދު ރުޅިވެރިކަން އުފެދުނު ސަބަބަކަށެވެ. ޔާސިރު ކައިރީގައި އެތައް އަހަރެއް ހޭދަ ކުރުމަށްފަހު މިއަދު އަނެއްކާވެސް ޝަކީބު ބައްޕަގެ ކުންފުންޏާއި ގުޅުނު އެންމެ ބޮޑު ސަބަބަކީ އެ ކުންފުނީގެ ބާރު އޭނާގެ އަތްމައްޗަށް އެރުމެވެ. އަނެއްކޮޅުން ޔާސިރު އޭނާ ހުރި މަޤާމުން ދުރުކުރުމަށްފަހު އެއަށްވުރެ ދަށް މަޤާމަކަށް ހަމަޖެއްސުން ވެގެން ދިޔައީ ޔާސިރު އާ މެދުވެސް ދެކޮޅުވެރިކަން އުދެފެން މެދުވެރިވި ސަބަބެވެ. ރެޑްލީފް ކުންފުނިން ތިބީ އެފަދަ ދަނޑި ވަޅަކަށް ބަލަބަލައެވެ. އެމީހުންގެ އަމިއްލަ ބޭނުމަށް އެމީހުން އަނެއްކާވެސް ޝަކީބު ގެނައީއެވެ. ބޭނުމަކީ ޝަކީބުގެ ފަރާތުން މުހިންމު މައުލޫމާތުތަކެއް ހޯދައިގެން އެމީހުންގެ ކުންފުނި ކުރިއެރުވުމެވެ. ކުރިއަށް ޔާސިރުމެން ރާވާފައިވާ ކަންތައްތަކުގެ މައުލޫމާތު އެއްކުރުމެވެ. އެންމެ ކުރީއްސުރެ ދެކޮޅުވެރި ދެ ކުންފުނި ކަމަށް ވުމުން އެއްބަޔަކަށް ކުރިއެރުމެއް ލިބޭކަށް އެއްއިރެއްގައިވެސް އަނެއް ބަޔަކު ނޭދެއެވެ. އެކަމެއް އަދި އަދަށް ދާންދެންވެސް ޝަކީބުއަކަށް ނޭނގެއެވެ. ސައްތާރު ޤަބޫލުކުރާގޮތުގައި އެނގޭކަށްނުވެސް ޖެހޭނެއެވެ. އަދިވެސް އޭނާގެ ވިސްނުން ހުރީ ޝަކީބުގެ ފަރާތުން އޭނާގެ އެދުން ހާސިލް ވުމާއެކު ޝަކީބު މަޤާމުން ދުރުކުރުމެވެ.\n"އަދިވެސް އޭނާ މަޤާމުން ދުރުކުރާކަށް ނުވޭތަ؟ މިހާރު ކޮން ދުވަހެއް.... އަދިވެސް ތި ކުރަން އުޅޭކަމެއް ނުވޭ؟" ހަބީބާ ނުރުހުން ފާޅުކުރިއެވެ.\n"އަހަރެން މަޑުކުރީ އޭނަ ހަމައަކަށް އެޅެންދެން... އެޅުނީމަ އެ ކުންފުނީގެ މައުލޫމާތުތައް އަހަރެން އޮޅުން ފިލުވާނަން... ހަބީބާ ކަންބޮޑުނުވެބަލަ. އަހަރެން މިހާރުވެސް މިއުޅެނީ އަހަރެންގެ އަދި އަހަރެންގެ ދަރިންގެ ފައިދާއަށޭ.... އޭނައަކީ އަހަރެންގެ ދަރިއަކަށް ވިނަމަވެސް އަހަރެންގެ ހިތުގައި އޭނައާމެދު ދަރި ކުލުނެއް ނެތް.... އޭނަ އަހަރެމެން ދޫކޮށްލާފަ ޔާސިރުމެން ގާތަށް ދިޔައީތީ އެކަނިވެސް އަހަރެން ބޭނުން އޭނާގެ ކިބައިން ރަނގަޅު ބަދަލެއް ހިފަން" ސައްތާރު ކޯކް ތަށިން ކޯވަރެއް ދަމާލަމުން ވާހަކަދެއްކިއެވެ. ދެމީހުން ތިބީ ގޭގެ ޓެރެސްގައި ހުރި ގޮނޑިތަކުން ގޮނޑިއެއްގައި މަޑުކޮށްލައިގެން ވާހަކަދައްކާށެވެ.\nއޭނާ ޝަކީބު ގެނައި އެމީހުންގެ ކުންފުންޏަށް އެތައް މިލިއަން ޑޮލަރުގެ ގެއްލުން ލިބުނު ފަހުންނެވެ. ފަހުން ކޮންމެ ޕްރޮޖެކްޓެއްވެސް ކާމިޔާބު ކުރަނީ ޔާސިރުމެންނެވެ. ކުންފުނީގެ އާމްދަނީ ދިޔައީ ހައްތަހާ ދަށަށެވެ. އެގޮތުން ޔާސިރުމެން ކުންފުނީގެ ކޮރަޕްޝަންގެ އަމަލުތައް އެކަނިވެސް އެމީހުންނަށް ފަޅާއަރުވާލެވިއްޖެއްޔާ ބޮޑު ފައިދާއަކަށް ވާނެއެވެ.\nފަސްމަސް ފާއިތުވެގެން ދިޔައިރު ވެސް ޔާސިރުމެންނަށް ލިބެމުން ދިޔަ އިންޒާރުތައް ލިބެމުން ދިޔައެވެ. ކޮންމެ ދުވަހަކު ނޫނަސް ދޭތެރެ ދޭތެރެއިން އެ މެސެޖްތައް ލިބެއެވެ. ހީވަނީ ޔާސިރުމެންގެ އެ އަމަލު މަތިން ހަނދާން ނެތިދާނެތީ ހަނދާންކޮށްލަދޭހެންނެވެ. ނަވީންއާއި ރާފިހްގެ އެކުވެރިކަން ވެސް ފުދޭވަރަކަށް ބޮޑުވެފައިވާއިރު ކަންތައްތައް ގޮސްފައިވާ ހިސާބު ނަވީން ވަނީ އާހިލްއަށްވެސް ކިޔައިދީފައެވެ. އަނެއްކޮޅުން އިބާގެ ފަރާތުންވެސް ނަވީންއަށް ހިތްވަރު ލިބެއެވެ. މާހިރާއަށް ލިބެމުންދާ ކުރިއެރުމަކީ ނަވީން އެކަމާ އެންމެ އުފާ ކުރާކަމެވެ. އެކަކަށްވެސް ނޭނގުނު ކަމަކީ ހާދީ އަކީ ވެސް މާހިރާއަށް އެހާލަތު ކުރިމަތި ވުމުގެ ޒިންމާ ނަގަން ޖެހޭ ފަރާތެއްކަމެވެ. މިއަދު ދުނިޔޭގައި ނެތްނަމަވެސް މެއެވެ. ހާދީގެ ދަރިފުޅު ރާފިހްއަކީ ކާކުކަން އެނގޭ ދުވަހަކުން އެ މީހުންގެ އެކުވެރިކަން މިގޮތުގައި އޮވެދާނެބާއެވެ. ނޫނީ އެ ދުވަހަކުން އަނެއްކާ ނަވީންއާއި ރާފިހް ވެސް ދުޝްމަމުންނަށް ވާނީބާއެވެ. އެ އަމަލު ހިންގީ ހާދީކަމުގައި ވިނަމަވެސް ރާފިހްގެ ހަށިގަނޑުގައި ހާދީގެ ލޭ ހިނގުން ވެގެންދާނީ ރާފިހް ކުށްވެރިކުރަން ނަވީންއަށް ލިބިގޭންދާނޭ ފުރުސަތަކަށްހެއްޔެވެ؟ ކޮންމެއަކަސް އެންމެންގެވެސް އެއްމަގްސަދެކެވެ. ޔާސިރުގެ ކިބައިން ބަދަލް ހިފުމެވެ.\nރާފިހް ޑްރެސިންޓޭބަލް ކައިރީގައި ހުރެ ރީތިވެ ނިންމާލައިގެން ނަވީންއަށް ގުޅާލިއެވެ. ފޯން ކޯލް ނިންމާލާފައި އޭނާ ވޮލެޓް ނަގާ ފަހަތު ޖީބަށް ލަމުން ގޭން ނުކުންނަން ހިނގައިގަތެވެ. ގެ ތަޅުލުމަށްފަހު ތިރިއަށް ފައިބާ މަޑުމަޑުން ސައިކަލާ ހިސާބަށް ދިޔައެވެ. ސައިކަލަށް އަރާ ދުއްވާލީ ނަވީންމެން ގެއަށް ދިޔުމަށެވެ. ނަވީންގެ މަންމަ ބަހައްޓާފައި ހުންނަ ގެއަކީ އެމީހުންގެ މަޝްވަރާތައް ކުރިއަށް ދާގެއެވެ. އެގެއަށް ގޮސް ބެލް ޖަހާލިއެވެ. މާގިނަ އިރެއްނުވެ ދޮރު ހުޅުވާލިއެވެ. އެތެރެއަށް ވަދެ އޭނާ ގޮސް ސޯފާގައި ޖައްސާލިއިރު ނަވީން އާއި އާހިލްވެސް މަޑުކޮށްލައިގެން ތިއްބެވެ.\nމާހިރާ ގޮވައިގެން އިބާ ނުކުތީ މާހިރާއަށް ކާންދޭން ވެގެންނެވެ. ރޭގަނޑު ނުވައެއް ޖަހަނީއެވެ ހަވީރު ނިދާފައި މާހިރާ ހޭލީ ދެންމެއެވެ. އަދި މެންދުރުއްސުރެ އެއްވެސް އެއްޗެއް ނުކައެވެ. މާހިރާ ބަލާލީ ނަވީންއަށެވެ. އެގެއަށް އާހިލްއާއި ރާފިހް އަންނާތީ ކޮންމެވެސް ވަރަކަށް މާހިރާއަށް އުނދަގޫވާކަން އެމީހުންނަށް އެނގެއެވެ. އެހެންނަމަވެސް ނަވީން އަދި އިބާވެސް ބޭނުންވަނީ މަޑު މަޑުން ނަމަވެސް މީހުންގެ ތެރެއަށް މާހިރާ ހާނުވާށެވެ. އަބަދާ އަބަދު ކޮޓަރި ތެރޭގައި ބަންދުކޮށްގެން ގެންގުޅުމަކީ ވެސް ހައްލެއްނޫނެވެ. ހަޤީގީ އާއިލާ އަކީ ކޮބައިކަމުގެ އިޙްސާސް ކޮށްދޭން ބޭނުންވެއެވެ.\nމާހިރާ ކެނޑި ނޭޅި ނަވީންއަށް ބަލަން ފެށުމުން އެ ބުނަނީ ކީކޭކަން އޭނާއަށް އެނގުނެވެ.\n"މަންމާ.... ހިނގާ ކާން... އެންމަން އެއްކޮށް ދޯ ކާނީ" ނަވީން ސޯފާގައި ތިބި އާހިލް އާއި ރާފިހް އަށް އިޝާރާތް ކޮށްލަމުން ބުނެލިއެވެ. ނަވީން ވަނީ ރާހިފްއަށް ހަޤީގަތް ކިޔައިދީފައެވެ. ރާފިހް ވެސްމެއެވެ.\nމާހިރާ ގެންގޮސް ގޮނޑީގައި ބޭންދުމަށްފަހު އެއްފަރާތުގައި ހުރި ގޮނޑީގައި ނަވީން އިށީނެވެ. މާހިރާގެ އަނެއްފަރާތުގައި އިބާ އިށީނެވެ. އަނެއް ފަރާތުގައ ރާފިހް އާއި އާހިލް ތިއްބެވެ. މާހިރާ ގެ ތައްޓަށް އެއްޗެހި އަޅައިދިނުމުން ސަމުސަލުގައި އަމިއްލަ އަށް ހިފައްޓައިގެން އިނދެ މާހިރާ ކާންފެށިއެވެ. ނަވީން ހިނިތުންވެލިއެވެ. މާހިރާއަށް އަންނަމުން ދަނީ މުޅިންވެސް ރަނގަޅު ބަދަލްތަކެވެ. އެކަމުން އޭނާއަށް ހަމަޖެހުން ލިބުނެއްކަމަކު އެ ހަމަޖެހުން ގެއްލޭނީ ކޮންއިރަކުން ބާއޭ ނަވީންގެ ހިތަށް އަބަދުވެސް އަރައެވެ. މާހިރާ ދުނިޔޭގައި ހުރިކަން ފުލުހުންނަށް އެނގޭނަމަ ހާލަތު ބަދަލުވާނީ ކިހިނެތްހެއްޔެވެ؟ އެކަން ޔާސިރުއަށް އެނގޭނަމަ ޔާސިރުގެ ދެވަނަ ފިޔަވަޅަކަށް ވާނީ ކޮންކަމެއްހެއްޔެވެ؟ މާހިރާ އާހިލްއާއި ރާފިހްއަށް ބަލަނީ ބީރައްޓެހި ބެލުމަކުން ކަމުގައި ވިނަމަވެސް އެ ދެމީހުން ފެނިގެން ކުރިން އުޅޭހެން ބިރަކުން މިހާރަކު ނޫޅެއެވެ. އަބަދާ އަބަދު ފެންނާތީ ކަމަށްވެސް ވެދާނެއެވެ. މާހިރާ އެކުގައި ރަނގަޅު ނުވާނެކަން ހުދު ނަވީންއަށް ވެސް އެނގެއެވެ. އެހެނެއްކަމަކު ބަލީގެ ސަބަބުން ދިމާވާ އުނދަގޫތައް ކުޑަކުރެވޭނެއެވެ. އޭނާ ބޭނުންވަނީ އެންމެންގެ އެހީތެރިކަމެވެ.\nކައި ނިންމާލުމަށްފަހު ތަށިތައް ނަގާފައި އިބާވެސް މާހިރާ ގޮވައިގެން ގޮސް ވަނީ ކޮޓަރިއަށެވެ. ދެން އޭނާ ނުކުތް އިރު ރާފިހްއާއި އާހިލް އުޅެނީ ދާށެވެ. ރާފިހް އޭނާގެ ވޮލެޓް ނަގާ ކޮންމެވެސް އެއްޗެއް އޮތްތޯ ޗެކްކޮށްލިއެވެ.\n"ކާޑު ވެސް ނުލާ އެ އާދެވުނީ! އޭޓީއެމްއަށް އެބަ ދާންޖެހޭ ލާރިއެއްނަގަން" އަދިވެސް އެއްފަހަރު އޭނާ ވޮލެޓް ހާވާލިއެވެ. އެ ހިނދު ވޮލެޓްގެ ތެރެއިން ކުޑަ ފޮޓޯގަނޑެއް ވެއްޓުނުކަން އޭނާ ނުދެނެ ހުއްޓެވެ. ވެއްޓުނު ގޮތަށް ފޮޓޯގަނޑު ދިޔައީ ސޯފާ ދަށަށެވެ. ރާފިހްއާއި އާހިލްވެސް ދިޔުމުން ނަވީން އިބާ ގާތަށް ޖެހިލާފައި އިބާގެ އަތުގައި ހިފާލިއެވެ.


Karange The Other ge nan Ajeeba Daastaans ah | Mihaaru\nކަރަންގެ "ދި އަދަ" ގެ ނަން "އަޖީބް ދާސްތާންސް" އަށް ބަދަލުކޮށްފި\nފާތިމާ، ޝެފާލީ އަދި އަދިތީ.\n19 ފެބުރުއަރީ 2021 - 08:31\nކަރަން ޖޯހަރްގެ ފިލްމު ކުންފުނި ދަރުމާ ޕްރޮޑަކްޝަންގެ ޑިޖިޓަލް ކޮންޓެންޓަށް ހާއްސަ ގޮފި ދަރުމެޓިކް އެންޓަޓައިންމަންޓުން މަސައްކަތް ފަށާފައި އޮތް އެންތޮލޮޖީ ފިލްމު "ދި އަދަ" ގެ ނަން "އަޖީބް ދާސްތާންސް" އަށް ބަދަލުކޮށްފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި ޝޫޓިން ނިންމާލައި މިހާރު ޕޯސްޓް-ޕްރޮޑަކްޝަން މަރުހަލާގައި އޮތް ވެބް ފިލްމުގެ ނަން ހިންދީ ނަމަކަށް ބަދަލުކުރީ މި ފަހުން ނެޓްފްލިކްސް އިން ގެނެސްދޭ އިންޑިއާގެ އުފެއްދުންތަކުގެ މަގުބޫލުކަން ބޮޑުވާތީ އެ ގައުމުގެ ރަސްމީ ބަހުން ނަން ދޭން ބޭނުންވެގެންނެވެ.\n"އަޖީބް ދާސްތާންސް" އަކީ ހަތަރު ވާހަކައެއް ކިޔައިދޭ ހަތަރު ސެގްމަންޓްގެ ފިލްމެކެވެ، މީގެ މައިގަނޑު ޕްލޮޓަކީ ތިން ވަނަ މީހަކާ ހެދި ގުޅުމެއް ހަރާބުވާން ދިމާވުމާއި އޭގެ ސަބަބުން ނުކުންނަ ނަތީޖާ އެވެ.\nފިލްމުގެ ކާސްޓުންގެ ތެރޭގައި ފާތިމާ ސަނާ ޝެއިހާއި ޝެފާލީ ޝާހާއި އަދިތީ ރާއޯ ހައިދްރީ އާއި ނުޝްރަތު ބަރޫޗާ އާއި ޖައިދީޕް އަހްލުވާތާއި އިނާޔަތު ވަރުމާ އަދި އަބީޝެކް ބެނަޖީ ހިމެނެ އެވެ.\nނެޓްފްލިކްސް އިން ގެނެސްދިން ކަރަންގެ ދަރްމެޓިކްގެ އުފެއްދުންތަކުގެ ތެރޭގައި ދާދި ފަހުން ގެނެސްދިން ސީރީޒް "ފެބިއުލަސް ލައިވްސް" އާއި "ގިލްޓީ" ހިމެނެ އެވެ.\nނެޓްފްލިކްސް އިން ގެނެސްދިން ކަރަންގެ އުފެއްދުންތަކުގެ ތެރޭގައި މިދިޔަ އަހަރުގެ "ގުންޖަން ސަކްސޭނާ: ދަ ކަރްގިލް ގާލް" އާއި 2019 ގެ "ޑްރައިވް" ހިމެނެ އެވެ.\nކަރަން އަކީ ނެޓްފްލިކްސްގެ ބޮލީވުޑްގެ އެހެން އެންތޮލޮޖީ ފިލްމެއްގައި ކުރިން ހިއްސާވި މީހެކެވެ. އެއީ 2018 ގެ "ލަސްޓް ސްޓޯރީޒް" އާއި މިދިޔަ އަހަރުގެ "ގޯސްޓް ސްޓޯރީޒް" އެވެ. ހަތަރު ޑައިރެކްޓަރެއްގެ ސެގްމަންޓްތަކކާ އެކު ގެނެސްދިން އެ ފިލްމުތަކުގެ އެއް ޑައިރެކްޓަރަކީ ކަރަން އެވެ.\nބޮލީވުޑް އެކްޓްކުރުން ބޮލީވުޑް ފިލްމު ސްޓްރީމިން ޓީވީ


Real ineclub ge coach kamah Anchelloti gennan masakkaih kurany - vNews.mv\nއެންޗެލޯޓީ ވަނީ 2013 ވަނަ އަހަރުން 2015 ވަނަ އަހަރާއި ދެމެދު ރެއާލް އަށް ކޯޗުކަން ކޮށްދީފަ- ފޮޓޯ:- ގެޓީ އިމޭޖަސް\nރެއާލުން އެ ކުލަބުގެ ކޯޗުކަމަށް އެންޗެލޯޓީ ގެންނަން މަސައްކަތްކުރަނީ\nއައްފާން މުހައްމަދު 01 June 2021, 20:29\nޔޫރަޕް ފުޓުބޯޅައިގެ ގަދަބާރު، ސްޕެއިންގެ ރެއާލް މެޑްރިޑުން އެކުލަބުގެ ކޯޗު ކަމުގެ މަގާމަށް މިވަގުތު ޕްރިމިއަރ ލީގުގެ އެވަޓަން އަށް އިރުޝާދުދެމުން އަންނަ ކޯޗް ކާލޮސް އެންޗެލޯޓީ ގެންނަން މަސައްކަތް ކުރަމުން އަންނަކަމަށް ސްޕެއިންގެ މީޑިއާއިން ރިޕޯޓްކޮށްފިއެވެ.\nފުޓުބޯޅަ ޚަބަރުތަކަށް ހާއްސަ ސްޕެއިން މީޑިއާއެއް ކަމަށްވާ މާސާ އިން ހާމަކޮށްފައިވާ ގޮތުގައި ރެއާލްގެ ވެރިން އެންމެ ބޭނުންވަނީ އެންޗެލޯޓީ މި މަގާމަށް ގެނައުމަށެވެ. އެހެންނަމަވެސް އެކުލަބުން ފާރަ ލަމުންދާ ކޯޗުންގެ ތެރޭގައި ޕީއެސްޖީގެ ކޯޗް، މައުރީސިއޯ ޕޮޗެޓީނޯ އާއި އިންޓަރ މިލާނަށް މި ސީޒަނުގެ އިޓާލިއަން ލީގު ކާމިޔާބުކޮށްދިން އެންޓޯނިއޯ ކޮންޓޭގެ އިތުރުން ރެއާލްގެ ކަސްޓިއާ ޓީމަށް އިރުޝާދު ދެމުން އަންނަ އެކުލަބުގެ ލެޖެންޑް ރައުލް ހިމެނެއެވެ.\nރިޕޯޓްތައް ބުނާގޮތުން ޕީއެސްޖީން ޕޮޗެޓީނޯ ދޫކޮށްލަން ބޭނުން ނުވާއިރު ރެއާލްގެ ބައެއް ވެރިން ދެކޭގޮތުގައި ކޮންޓޭ އާއި ރެއާލް އާއި ދެމެދުގައި އެންމެ އެކަށީގެންވާ ގުޅުމެއް ނޯވެދާނެ ކަމުގެ ބިރު އެބައޮތް ކަމަށާއި ރައުލް އަދި ޓޮޕް ލެވެލްގައި ރެއާލްގެ ސީނިއާ ޓީމަށް އިރުޝާދު ދިނުމަށް ތައްޔާރު ނުވެވޭކަމަށް ގަބޫލުކުރެވޭތީވެ، ރެއާލް އިން އެންމެ ބޮޑަށް ބޭނުންވަނީ އެޓީމާއެކު މީގެކުރިންވެސް ކާމިޔާބީތަކެއް ހޯދާފައިވާ ތަޖުރިބާކާރު ކޯޗް އެޓީމަށް ގެނައުމަށެވެ.\nއެންޗެލޯޓީ ރެއާލް އަށް އިރުޝާދުދިނީ 2013 ވަނަ އަހަރުން ފެށިގެން 2015 ވަނަ އަހަރަށެވެ. ތިން އަހަރުދުވަހުގެ އެއްބަސްވުމެއްގެ ދަށުން އެންޗެލޯޓީ ރެއާލްގެ ކޯޗުކަމާއި އެފަހަރު ހަވާލުވީ އެޓީމުގެ ކޯޗުކަމުން ހޯސޭ މޮރީނިއޯ ވަކިވުމާއި ގުޅިގެންނެވެ. އެންޗެލޯޓީގެ އިރުޝާދުގެ ދަށުން ރެއާލުން ވަނީ ކޮޕާ ޑެލްރޭ އާިއ، ޗެމްޕިއަންސް ލީގުގެ އިތުރުން ޔޫއެފާ ސުޕާ ކަޕް އަދި ފީފާ ކްލަބް ވޯލްޑް ކަޕް ކާމިޔާބުކޮށްފައެވެ.\nރެއާލްގެ ކޯޗުކަމުން ވަކިވުމަށްފަހު އެންޗެލޯޓީ ވަނީ ފުޓުބޯޅައިގަ ފާހަގަ ކޮށްލެވޭ ކުލަބުތަކަކަށް އިރުޝާދުދީފައެވެ. އެއީ ޖަރުމަނުގެ ޗެމްޕިއަން ބަޔާން މިއުނިކާއި އިޓަލީގެ ނާޕޯލީގެ އިތުރުން އިނގިރޭސިވިލާތުގެ އެވަޓަން އެވެ.\nރެއާލް އިން ކޯޗެއް ހޯދުމުގެ މަސައްކަތް ފަށާފައިވަނި ދާދިފަހުން އެޓީމުގެ ކޯޗުކަމުން ވަކިވާން ޒައިނެއްދީން ޒިދާން ނިންމުމާއި ގުޅިގެންނެވެ. ރެއާލްގެ ކޯޗުކަމުން ޒިދާން ވަކިވާން ނިންމީ އެކުލަބުގެ މެނޭޖްމަންޓުން އޭނާއަށް ކުރާ އިތުބާރު ގެއްލުމާއި ގުޅިގެންކަމަށް އެކުލަބުގެ ސަޕޯޓަރުންނަށް ޒިދާން ފޮނުވި މެސެޖެއްގައި ބުނެފައިވެއެވެ.\nމި ސީޒަނަށްފަހު ޒިދާން ރެއާލް ދޫކޮށްލިއިރު، މީގެ ކުރިން ރެއާލުން ވަނީ ޒިދާނުގެ އިރުޝާދުގެ ދަށުން ގިނަ ކާމިޔާބީތަކެއް ހޯދާފައެވެ. އެގޮތުން 2016 ވަނަ އަހަރުގެ ޖެނުއަރީ މަހުން ފެށިގެން 2018 ވަނަ އަހަރުގެ މެއި މަހުގެ ނިޔަލަށް ޒިދާން އެންމެ ފުރަތަމަ ރެއާލަށް އިރުޝާދު ދިންއިރު، އެ ފަހަރު ވަނީ ޖެހިޖެހިހެން ތިން ފަހަރަށް ރެއާލަށް ޔުއެފާ ޗެމްޕިއަންސް ލީގު ކާމިޔާބުކޮށްދީފައެވެ. އަދި އެ މުއްދަތުގައި ވަނީ އެ ޓީމަށް ސްޕެނިޝް ލީގު އެއް ފަހަރު ކާމިޔާބުކޮށްދިން ނަމަވެސް، އެ ފަހަރު ޒިދާން ވަނީ ކުއްލި ގޮތަކަށް ރެއާލް ދޫކޮށްލާފައެވެ.\nއޭގެ ފަހުން ޒިދާން ދެވަނަ ފަހަރަށް ރެއާލާ ގުޅުނީ 2019 ވަނަ އަހަރުގެ މާޗު މަހުގެ ތެރޭގައެވެ. އެއަށްފަހު ރެއާލުން ވަނީ މިދިޔަ ސީޒަނުގެ ސްޕެނިޝް ލީގު ކާމިޔާބުކޮށްފައެވެ.


Badhalakah vote lun mihaaru nimijje: Dr. Shaheem | Mihaaru\nޝަހީމް މިއަދު ހަނިމާދު އަށް ވަޑައިގެން، ރައީސް ޔާމީނަށް ކެމްޕެއިން ކުރައްވަނީ.---ފޮޓޯ: ޝަހީމްގެ ފޭސްބުކް ޕޭޖް\nބަދަލަކަށް ބޭނުންވެގެން ވޯޓު ލުން ނިމިއްޖެ: ޑރ. ޝަހީމް\n01 ސެޕްޓެމްބަރ 2018 - 23:32 66 comments\nއިސްލާހީ ހަރަކާތާއި ގާނޫނުއަސާސީ އަށް ބަދަލު ގެނައުމާއި ބަދަލަކަށް ބޭނުންވެގެން ވޯޓު ލުން މިހާރު ނިމިފައިވާ ކަމަށް ރައީސް އަބްދުﷲ ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސައީދު މިރޭ ވިދާޅުވެއްޖެ އެވެ.\nހދ. އާއި ށ. އަތޮޅަށް މިއަދު ފެއްޓެވި ކެމްޕެއިން ދަތުރުގައި ހަނިމާދޫގައި ވާހަކަ ދައްކަވަމުން ޝަހީމް ވިދާޅުވީ، ރާއްޖޭގެ ހިންގުމުގެ ސިޔާސަތު އިސްލާހުކޮށް ނިމިއްޖެ ކަމަށެވެ. އެހެންވެ، ދެން އޮތީ ގައުމު ބިނާކުރުމުގެ މަސައްކަތް ކަމަށް އޭނާ ވިދާޅުވި އެވެ.\nމި މަހުގެ 23 ގައި ބާއްވާ ރިޔާސީ އިންތިޚާބުގައި ވާދަކުރައްވާ ޕީޕީއެމްގެ ކެންޑިޑޭޓް ރައީސް ޔާމީންގެ ރަނިންމޭޓް ޝަހީމް ވިދާޅުވި ގޮތުގައި، ކޯލިޝަނަކާ ވެރިކަން ހަވާލުކޮށްފި ނަމަ ތަރައްގީގެ މަޝްރޫއުތައް ހުއްޓޭނެ އެވެ. އަދި ކުޑަ ދުވަސްކޮޅެއްގެ ތެރޭގައި ކޯލިޝަން ރޫޅި ސަރުކާރު ހިންގަން ދަތިވާނެ ކަމަށް އޭނާ ވިދާޅުވި އެވެ.\n"އިސްލާހީ ހަރަކާތާއި ގާނޫނުއަސާސީ އަށް ބަދަލު ގެނައުމާއި ބަދަލަކަށް ބޭނުން ވެގެން ވޯޓުލުމާއި މި ކަންކަން މިހާރު ނިމިއްޖެ. މިހާރު އަޅުގަނޑުމެން ކުރިއަށް ގެންދަންވީ ބިނާކުރުން. ދެން އިތުރަށް އާ ކޯލިޝަނަކަށް ވެރިކަން ހަވާލުކޮށްގެން ދެން ވާނެ ވަކި ފައިދާއެއް ނެތް،" އިސްލާމިކް ޔުނިވަސިޓީގެ ޗާންސެލަރުގެ މަގާމު ވެސް ފުރުއްވަމުން ގެންދަވާ ޝަހީމް ވިދާޅުވި އެވެ.\nއޭނާ ވިދާޅުވީ ތަފާތު ފިކުރުތަކުގެ މައްޗަށް އެކުލަވައިލާ ކޯލިޝަންތައް ދިވެހިން ތަޖުރިބާ ކޮށްފައިވާ ކަމަށާއި ކުރީގެ ރައީސް މުހައްމަދު ނަޝީދު ވެރިކަމަށް ގެންނަން 2008 ގައި އެކުލަވައިލި ކޯލިޝަން ވެސް އެންމެ 21 ދުވަހުގެ ތެރޭގައި ރޫޅިފައިވާ ކަމަށެވެ.\n"ޔަގީނޭ ރޫޅޭނެކަން. މިއީ ކަށަވަރު ކަމެއް ރޫޅޭނެކަން،" ރައީސް ޔާމީންގެ ވެރިކަން ބަދަލުކުރަން އިދިކޮޅުން އެކުލަވާލާފައިވާ ކޯލިޝަނަށް އިޝާރާތް ކުރައްވައި ޝަހީމް ވިދާޅުވި އެވެ.\n#RaeesYameen ah thaeedh ithuru kurumuge gothun H.Dh Hanimaadhoo Rayyithunnaa bahdhalukurun #YameenShaheem2018#ProgressShared#RY2018#YS2018#VotePPM pic.twitter.com/PJqaagBBID\n— محمد شهيم علي سعيد (@Mohamedshaheem1) September 1, 2018\nރައީސް ޔާމީން މިދިޔަ ދުވަސްތަކުގައި ހިންގަވާފައިވާ އެކިއެކި ތަރައްގީގެ މަޝްރޫއުތަކުގެ ވާހަކަ ދައްކަވަމުން ޝަހީމް ވިދާޅުވީ މިދިޔަ ބުރާސްފަތި ދުވަހުގެ ރޭ ހުޅުވި ސިނަމާލެ ބްރިޖަކީ ރާއްޖޭގެ ޒަމާނީ ތަރައްގީގެ ބިންގާ ކަމަށެވެ. އަދި އެ ބްރިޖުގެ ބާނީ އަކީ ރައީސް ޔާމީން ކަމަށް އޭނާ ވިދާޅުވި އެވެ.\n"ހުޅުމާލެ އާއި މާލޭގައި ދިރިއުޅޭ ރައްޔިތުންނަށް އެނގޭނެ އެކަމުގައި ހުރި ފަސޭހަކަން،" ޝަހީމް ވިދާޅުވި އެވެ.\nމާލޭގައި އިމާރާތް ކުރަމުންދާ 25 ބުރީގެ ދަރުމަވަންތަ ހޮސްޕިޓަލާ ގުޅޭ ގޮތުން އޭނާ ވިދާޅުވީ، އެއީ ރާއްޖޭގެ ގައުމީ ހޮސްޕިޓަލަކަށް ބަދަލުވެ، އެއީ ދިވެހިންނަށް ލިބޭނެ ވަރަށް މަތިވެރި ފުރުސަތަކަށް ވާނެ ކަމަށެވެ.\nމީގެ އިތުރުން ޝަހީމް ވަނީ ރާއްޖޭގެ ވެރިކަން ވަކި އާއިލާތަކެއްގެ މެދުގައި ބަދަލުވަމުންދާ ކަމަށް ވިދާޅުވެ އެކަމަށް ފާޑުވިދާޅުވެފަ އެވެ.\nޑރ، ޝަހީމް މިރޭ ހަނިމާދޫގައި ވާހަކަ ދައްކަވަނީ: ނަޝީދަށް ވަނީ ފާޑުވިދާޅުވެފައި.---ފޮޓޯ: ޝަހީމްގެ ފޭސްބުކް ޕޭޖް\n"އެކަން އެބަޖެހޭ ކޮންމެވެސް ގޮތަކުން ނިންމާލަން. ދިވެހި ދައުލަތުގެ ވެރިކަން އާ ޖީލަކަށް ވާރުތަ ވާންޖެހޭ. އަބަދު ދެ ތިން ގެއެއްގެ ދެމެދުގައި އޮންނަ ހަނގުރާމަ އަކަށް މިކަން ވެގެން ނުވާނެ ވަކި އާއިލާތަކެއްގެ މެދުގައި،" ޝަހީމް ވިދާޅުވި އެވެ.\nޝަހީމްގެ ވާހަކައިގައި ވަނީ ކުރީގެ ރައީސް މުހައްމަދު ނަޝީދުގެ ދައުރުގައި އިސްލާމް ދީނަށް ގޮންޖެހުންތަކެއް ކުރިމަތިވި ކަމަށް ތުހުމަތު ކުރައްވައިފަ އެވެ.\nޝަހީމް މިއަދު ހަނިމާދު އަށް ވަޑައިގެން، ރައީސް ޔާމީނަށް ކެމްޕެއިން ކުރައްވުމަށްޓަކައި މީހަކާ ވާހަކަ ދައްކަވަނީ.---ފޮޓޯ: ޝަހީމްގެ ފޭސްބުކް ޕޭޖް\n"ރައީސް އަބްދުﷲ ޔާމީން އަބްދުލް ގައްޔޫމް ދިވެހިރާއްޖޭގެ ވެރިކަމާ ހަވާލުވެވަޑައިގެންނެވި ވަގުތަކީ ރާއްޖެއަށް ވަރަށް ދަތި ވަގުތެއް. އެތައް ގޮތަކުން ރާއްޖެެއަށް ގޮންޖެހުން ކުރިމަތިވެފައި އޮތް ވަގުތެއް. ބޭރުގެ އެކިއެކި ނުފޫޒު ދިވެހި ދައުލަތުގެ މައްޗަށް އޮތް ވަގުތެއް. އަދި އޭގެ ކުރިން ވެރިކަން ކުރަމުން ދިޔަ ދުވަސްވަރުގައި އިސްލާމް ދީނުގެ ކަންތައްތަކަށް ވެސް ކުރިމަތިވެފައި އޮތް ގޮންޖެހުންތަކުން އަރައި ނުގަނެވިގެން އުޅުނު ވަގުތުކޮޅު،" އޭނާ ވިދާޅުވި އެވެ.\nޝަހީމް ވިދާޅުވި ގޮތުގައި ރާއްޖޭގެ ވެރިކަން އާ ޖީލަކަށް ވާރުތަވާން ޖެހެ އެވެ. އަދި އެ ޖީލުގެ މުއައްސިސަކީ ރައީސް ޔާމީނަށް ވާންޖެހޭ ކަމަށް ވިދާޅުވި އެވެ.\nޝަހީމް ވިދާޅުވީ، ގާނޫނުއަސާސީގައިވާ ގޮތުން އެކަކަށް ދެ ދައުރު ވެރިކަން ކުރެވޭ ކަމަށާއި އެހެންވެ ރިޔާސީ ދެވަނަ ދައުރެއް ރައީސް ޔާމީނަށް ދޭން "އަޅުގަނޑުމެން ބޭނުންވޭ" ކަމަށެވެ.\n"އެއީ ދިވެހިރާއްޖެ ތަރައްގީ ކުރުމަށް. ދިވެހިރާއްޖޭގެ އިސްލާމީ ކަންކަން ހަރުދަނާ ކުރުމަށް. އަޅުގަނޑުމެން އެ މަގުން މަސައްކަތް ކޮށްފި ނަމަ ހަމަ ޔަގީން ދިވެހި ގައުމަށް ފާގަތިކަމާއި ކުރިއެރުން އަންނާނެކަން އިންޝާﷲ،" ޝަހީމް ވިދާޅުވި އެވެ.\nއޭނާ ވިދާޅުވިގޮތުގައި، މި އަހަރުގެ ރިޔާސީ އިންތިޚާބު ﷲ އިރާދަފުޅުން ވަރަށް ތަނަވަސް އަޣުލަބިއްޔަތަކުން ރައީސް ޔާމީން ކާމިޔާބު ކުރައްވާނެ އެވެ. އަދި ރައީސް ޔާމީނަށް ވޯޓު ދިނުމަކީ ގައުމަށް ދެވޭނެ ދެރައެއް ނޫން ކަމަށް ވިދާޅުވި އެވެ.\nއިތުރު ލިޔުންތައް ޑރ. މުހައްމަދު ޝަހީމް އަލީ ސައީދު ހދ. އަތޮޅު ޕީޕީއެމް ހދ. ހަނިމާދޫ ޕީޕީއެމް ކެމްޕޭން ރައީސް އަބްދުﷲ ޔާމީން


Allah Ge Ismafulhu Liyevifai Oiy Mahuge Aadhayaa Hilaafu Vaahaka Thakeh\nޖެނުއަރީ 1, 2020 902 0\nﷲ ގެ އިސްމަފުޅު އޮތް މަހުގެ އާދަޔާ ޚިލާފު ވާހަކަތަކެއް!\nރާއްޖޭގެ މަސްވެރިޔަކު ބޭނި މަހެއްގައި މާތްﷲ ގެ އިސްމަފުޅު ލިޔެވިފައި ވަނިކޮށް ފެނިއްޖެެއެވެ.\nދިވެހި މަސްވެރިކަން ޕްރޮމޯޓްކުރުމަށް މަސައްކަތްކުރާ ޒުވާން މަސްވެެރިޔާ ސާޖިން މީސް މީޑިޔާއަށް ދޫކޮށްލި މި ފޮޓޯގައިވާ ގޮތުގައި އެމަހުގެ މެދެެއްހާ ހިސާބުގައި ވަނީ މާތްﷲގެ އިސްމަފުޅު ލިޔެވިފައެވެ.\nއެނގިފައިވާ ގޮތުގައި މިއީ ވަދުއެޅުމަށް ދިޔަ ނ.މަނަދޫގެ ޑިންގީއަކުން ބޭނި މަހެކެވެ.\nމިމަސް ބޭނި ފަރާތްކަމުގައިވާ ޝިޔާމްވަނީ ވޮއިސްއަށް މައުލޫމާތުދީފައެވެ. ޝިޔާމް ބުނީ އޭނާ އާދަކޮށް މަޖާކޮށްލުމަށް މަހަށް ދާތާ ގާތްގަނޑަކަށް ދެމަހެއްހާ ދުވަސް ވެދާނެކަމަށާއި އެގޮތުން މިއަދުވެސް ފަތިސް ނަމާދުކޮށްލައިގެން މަހަށް ދިޔަކަމަށެވެ. އެގޮތުން ޑިންގީގައި ވަދުއަޅައިގެން ދަނިކޮށް ހަތަރު މަހާއި ހަތަރު ލައްޓި ބޭނިކަމަށް އޭނާ ބުންޏެވެ.\nއަދި މަސް ބާނައި ނިމިގެން ރަށަށް ލަފައި، ކަރު ކަނޑަން އުޅެނިކޮށް އެކުގައި މަހަށްދިޔަ ކުއްޖަކަށް އެމަހުގައި މާތްﷲގެ އިސްމަފުޅު ލިޔެވިފައި އޮތްތަން ފެނުނުކަމަށެވެ.\n“ދެން ފުރަތަމަ ނެގިކުއްޖާ، އޭނަ މަހުގެ އަނެއްފަޅިއަށް ބަލާފައި ބުނެފި މީގައި އެބައިނެއް ނޫންހޭ ލިޔެވިފަ. ދެން އަޅުގަނޑަށް ވަރަށް ރީއްޗަށް ކިޔަން އެނގުނު ﷲ ވަރަށް ރީއްޗަށް ޖަހާފައި އިންކަން. ބަލާލިއިރު ވަރަށް ފާޅުކޮށް ހަމަ ވަަރަށް ރީއްޗަށް ވަރަށް ކްލިއަރކޮށް ލިޔެވިފަ އެބައިން” ރަށުގައި ހުރެ ފޯނުން ދިން އިންޓަރވިއުއެއްގައި ޝިޔާމް ބުންޏެވެ.\nމީގެ އިތުރުން އެމަހުގައި ހުރި އެހެން އާދަޔާ ޚިލާފުކަމެއްވެސް ޝިޔާމް ވަނީ ފާހަގަކޮށްފައެވެ. އެގޮތުން އެމަހުގެ އަނެއްފަޅި އޮތީ އަމިއްލައަށް ފަޅައިގެން ގޮސްފައިކަން އޭނާ ފާހަގަކުރިއެވެ. މިއީ ދޮށިން ބޭނިކަމުގައިވިޔަސް އާންމުގޮތެއްގައި ނުވާފަދަ ކަމެއްކަމަށް ޒުވާން މަސްވެރިޔާ ސާޖިންވެސް ވަނީ ފާހަގަކޮށްފައެވެ. ޝިޔާމް ބުނިގޮތުގައި އެ މަސް ބޭނިއިރަކުވެސް އެއަށް އެއްވެސް ގެއްލުމެއް ލިިބިފައެއް ނުވެއެވެ.\nއެމަސް މިހާރު އޮތީ ކޮން ފަރާތެއްގެ އަތުގައިކަމެއް ޔަގީންނުވާކަމަށް ޝިޔާމް ވަނީ ބުނެފައެވެ.\nމަސްދަރު:ވޮއިސް (މިއީ މީގެ ދެ މަސް ކުރިން ލިޔެފައިވާ ލިޔުމެކެވެ.)


Rakkaatheri Kamuge Fiyavalhehgge Gothun School Thah Bandhu Kurumah Riyaz Govaalaifi - Vaguthu\nރައްކާތެރިކަމުގެ ފިޔަވަޅެއްގެ ގޮތުން ސްކޫލުތައް ބަންދު ކުރުމަށް ރިޔާޒުވެސް ގޮވާލައިފި\nރައްޔިތުން މަޖިލީހުގެ ޖަލްސާއެއްގައި ރިޔާޒު ވާހަކަ ދައްކަވަނީ: ފޮޓޯ / މަޖިލިސް\nރާއްޖެއިންވެސް މިހާރު ފެނިފައިވާ ކޮވިޑް19 އަށް ރައްކާތެރިކަމުގެ ފިޔަވަޅެއްގެ ގޮތުގައި ސްކޫލުތައް ބަންދު ކުރުމަށް ރައްޔިތުން މަޖިލީހުގެ ތިމަރަފުށި ދާއިރާގެ މެންބަރު އަބްދުﷲ ރިޔާޒު ގޮވާލައްވައިފިއެވެ.\nރިޔާޒު ކުރެއްވި ޓްވީޓެއްގައި އޭނާ ވިދާޅުވީ ކޮވިޑް19 އައް ރައްކާތެރިވުމުގެ ގޮތުން އެ ފިޔަވަޅު އެޅުމަކީ މުހިއްމު ކަމެއް ކަމަށެވެ. އޭގެ އިތުރަށް ރިޔާޒު ވިދާޅުވީ ވައިރަސް ޖެހޭމީހުންގެ އަދަދު އިތުރުވަމުންދާ މިދަނޑިވަޅުގައި ކައުންސިލް އިންތިޚާބު ބާއްވައިފި ނަމަ ގިނަ ބަޔަކު ވޯޓްލާން ނުނިކުތުމަކީ ވެސް އެކަށީގެންވާ ކަމެއް ކަމަށެވެ.\nރައްކައުތެެރި ފިޔަވަޅެއްގެ ގޮތުން ސްކޫލްތައް ވަގުތީގޮތުން ބަންދުކުރުމަށް ސަރުކާރަށް އިލްތިމާސް ދަންނަވަން. @ibusolih @aisthly https://t.co/QHi8NyZvsu\n— Abdulla Riyaz MP (@riyazabdulla) March 11, 2020\nރިޔާޒު މިފަދައިން ވިދާޅުވިއިރު އޭނާ އަކީ ސަރުކާރު ކޯލިޝަން ޖުމްހޫރީ ޕާޓީ (ޖޭޕީ)ގެ ޕާލިމަންޓްރީ ގްރޫޕުގެ ލީޑަރެވެ. ނަމަވެސް މިކަމާއި ގުޅިގެން ޖޭޕީން ރަސްމީކޮށް އެއްވެސް އެއްޗެއް ބުނެފައެއް ނުވެއެވެ. ނަމަވެސް ސަރުކާރު ކޯލިޝަންގައި ހިމެނޭ އެމްއާރްއެމްގެ އިންތިގާލީ ރައީސް، އަދި ކުރީގެ ރައީސް މައުމޫން އަބްދުލްގައްޔޫމް ވަނީ ލޯކަލް ކައުންސިލް އިންތިހާބު ފަސް ކުރުމަށް އިއްޔެ ގޮވާލާފައެވެ. އަދި އެޕާޓީން މިއަދު ވަނީ ކައުންސިލް އިންތިހާބު ފަސް ކުރުމަށް އެދި އިލެކްޝަންސް ކޮމިޝަނަށް ސިޓީއެއް ފޮނުވާފައެވެ.\nކޮރޯނާވައިރަސް ޖެހޭމީހުންގެ އަދަދު އިތުރުވަމުންދާ މިދަޑިވަޅުގައި ކައުންސިލް އިންތިޚާބުބާއްވައިފިނަމަ ގިނަބަޔަކު ވޯޓްލާން ނުނިކުތުން އެކަށީގެންވޭ. @ElectionsMv https://t.co/5OaY22Xuwn\nސްކޫލުތައް ބަންދު ކުރުމަށް އަބްދުﷲ ރިޔާޒު ގޮވާލާފައިވާއިރު އިދިކޮޅު ކޯލިޝަންގެ ބައެއް މަޖިލިސް މެންބަރުންވެސް އަންނަނީ ސްކޫލުތައް ބަންދު ކުރުމަށް ގޮވާލަމުންނެވެ. ނަމަވެސް މިކަމާއި ގުޅޭ ގޮތުން ސަރުކާރުން އަދި ވަކި ގޮތެއް ނުނިންމައެވެ.\nސަރުކާރުން ބުނީ މާލެއިން ކޮވިޑް 19 ފައްސި (ޕޮޒިޓިވް) މީހަކު ފެނުނު ނަމަ، މާލެގެ ސްކޫލްތައް ބަންދު ކުރާނެ ކަމަށެވެ. ކޮވިޑް 19ގެ ހާލަތާ ގުޅޭގޮތުން މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާން މުހައްމަދު މަބުރޫކު އަޒީޒު ވިދާޅުވީ ކޮރޯނާ ވައިރަހާ ގުޅިގެން ސްކޫލްތައް ބަންދުކުރަންޖެހޭ ހާލަތެއް އަދި ނެތް ކަމަށާ، އެފަދަ ހާލަތެއް އައިސްފި ނަމަ، ކުދިންނަށް ގޭގައި ތިބެގެން ކިޔަވައިދެވޭނެ ގޮތްތަކެއް ވެސް ބަލަމުންދާ ކަމަށެވެ.\nމާލެއަކީ ކުޑަކުޑަ ތަނަކަށް ވާއިރު ސްކޫލް ބަންދަށް ފަހު ސްކޫލްތައް ހުޅުވުމާއި މެދު ބެލެވެރިންގެ ކަންބޮޑުވުން ހުރިކަން ފާހަގަކޮށް ނޫސްވެރިއަކު ސުވާލު ކުރުމުން މަބްރޫކް ވިދާޅުވީ، ދުނިޔޭގެ ސިއްހަތާބެހޭ ޖަމިއްޔާގެ އިރުޝާދާއެކު ވައިރަހާ ގުޅިގެން ކަނޑައަޅަންޖެހޭ އެލާޓް ލެވެލްތަކުގައި އަޅަންޖެހޭ ފިޔަވަޅުތައް ސާފުކޮށް އެނގޭކަމަށެވެ. އަދި އެ އުސޫލްތަކާއި އެއްގޮތަށް ރާއްޖެއިން އަމަލު ކުރާނެ ކަމަށް އޭނާ ވިދާޅުވިއެވެ.\n""މިނިސްޓަރު ވިދާޅުވީ ކުރިއަށްއޮތް ދުވަސްތަކުގައި އަޅަންޖެހޭނެ ފިޔަވަޅުތަކާއި ހުރިހާ ސިނާރިއޯތަކަށް ތައްޔާރުވަމުންނޭ މި ދަނީ." މަބްރޫކް ވިދާޅުވިއެވެ.\nއޭނާ ވިދާޅުވީ ސްކޫލް ބަންދު ކުރުމާއި މެދު އެޑިއުކޭޝަން މިނިސްޓްރީއިން މަޝްވަރާކުރަމުންދާ ކަމަށެވެ.\nމާޗް 12, 2020 08:06\nމީތަ އެބުނާ ބާޣީ ރިޔާޒަކީ، ވަރަށް ފާޓު ފުޅާވާން މަސައްކަތް ކުރާމީހެއްމީ، ރައީސުމީހާގެ ގޮނޑިއާއިމެދު ވިސްނާ މީހެއްކަމަށް ލަފާކުރެވޭ، .....


އަތުބޮމަކާއި އެކު ލަންކާއިން ފިރިހެނަކު ހައްޔަރުކޮށްފި | Jazeera\tއަތުބޮމަކާއި އެކު ލަންކާއިން ފިރިހެނަކު ހައްޔަރުކޮށްފި - Jazeera\nއަތުބޮމަކާއި އެކު ލަންކާއިން ފިރިހެނަކު ހައްޔަރުކޮށްފި\nޢަލީ ޔާމީން May 9, 2019 77 views0\nއަތުބޮމަކާއިއެކު އަވައްޓެރި ސްރީލަންކާއިން މީހަކު ހައްޔަރުކޮށްފިއެވެ.\nލަންކާގެ ފުލުހުންނާއި ހަވާލާދީ އެގައުމުގެ ނޫސްތަކުގައި ބުނެފައިވަނީ، ފުލުހުންނަށް ލިބުނު އިންޓެލިޖެންސް މައުލޫމާތަކާއި ގުޅިގެން ހިންގި އޮރަޕޭޝަނެއްގައި އަތުބޮމަކާއި އެކު އެގައުމުގެ ކަރަންޑެނިޔާއިން އުމުރުން 37 އަހަރުގެ ފިރިހެނަކު ހައްޔަރުކޮށްފައިވާ ކަމަށެވެ.\nފުލުހުން ބުނީ، އެމީހާގެ އަތުން ފެނުނު އަތޮބޮމަކީ ބޭރުން އެތެރެކޮށްފައިވާ އަތުބޮމެއް ކަމަށާއި، ހައްޔަރުކުރެވުނު މީހާއަކީ ކުށުގެ ރެކޯޑް އޮންނަ މީހެއްކަމަށެވެ. އެގޮތުން ވައްކަމާއި ފޭރުންފަދަ މައްސަލަތައް ހިމެނެއެވެ.\nލަންކާގެ ކަރަންޑެނިޔާއިން އަތު ބޮމަކާއި އެކު މީހަކު ހައްޔަރުކޮށްފައިވާއިރު، އެގައުމަށް ވަނީ މިދިޔަ މަހުގެ ތެރޭގައި ބޮން ގޮއްވައިގެން ވަރުގަދަ ނިރުބަވެރު ހަމަލާއެއް ދީފައެވެ. އެ ހަމަލާގެ ޒިންމާ ހައްދު ފަހަނަ އަޅައިފައިވާ އިސްލާމިކް ސްޓޭޓްސް، އައިއެސް އިން ވަނީ އުފުލާފައެވެ. ލަންކާގެ ކަމާއި ބެހޭ ފަރާތްތަކުން ބުނީ އެ ހަމަލާތައް ދީފައިވަނީ އެގައުމުގައި ހަރަކާތްތެރިވަމުން އަންނަ ނިރުބަވެރި ޖަމާއަތެއް ކަމަށްވާ ތައުހީދު ޖަމާއަތުން ކަމަށެވެ. އައިއެސްގެ ލީޑަރު އަލް ބަޤުދާދީ ވަނީ ތައުހީދު ޖަމާއަތަކީ ލަންކާގައި ހަރަކާތްތެރިވަމުން އަންނަ އައިއެސްގެ ގޮތްޕެއް ކަމަށް ބުނެ އެ ޖަމާއަތަށާއި ބޮން ގޮއްވި ފަރާތްތަކަށް ތައުރީފްކޮށް ވާހަކަ ދައްކައިފައެވެ.\nލަންކާއަށް ދިން ބޮމުގެ ހަމަލާތަކަށް ފަހު އެގައުމުގެ ސަލާމަތީ ކަންކަން ވަނީ ވަރަށް ބޮޑަށް ވަރުގަދަ ކޮށްފައެވެ. އެގޮތުން އެގައުމުގެ ފުލުހުންނާއި ސިފައިން ގުޅިގެން ދަނީ ހާއްސަ އޮޕަރޭޝަންތަކެއް މުޅި ގައުމުގައި ކުރިއަށް ގެންދަމުންނެވެ.


Covid-19: Heekuri Varah Vureves Nurahkaa - Maruvumun Hanngandu Gai Ves Virus Hurey - Vaguthu\nކޮވިޑަށް މަޑުޖެހުމެއް ނެތް، އާއްމުންނަށް ބިރެއް ނެތް! -5ގަޑިއިރު ކުރިން\nކޮވިޑް-19: ހީކުރި ވަރަށް ވުރެވެސް ނުރައްކާ - މަރުވުމުން ހަންގަނޑުގައިވެސް ވައިރަސް ހުރޭ\nމީގެ ކުރިން ކޮވިޑް-19 އާއި ގުޅޭގޮތުން ލިބިފައިވާ މައުލޫމާތު ތަކަށް ބަލާއިރު ގިނަ މީހުންނަށް އެނގޭ ވަރަށް ގިނަ މައުލޫމާތު ތަކެއް އެބަ ހުއްޓެވެ. އެގޮތުން ވައިރަސް ޖެހިފައިހުރި މީހަކު ހިފާފައިވާ ތަނެއް ނުވަތަ އެމީހަކު ހުރިތަނެއްގައި ވައިރަސް ހުންނާނީ ކިހާ ވަގުތަކަށްކަން ވެސް ކުރީގެ ހޯދުންތަކުން އެނގިވައި ވެއެވެ. އެހެން ނަމަވެސް ނޭނގޭ ކަމަކީ ބަލި ޖެހި އިންސާނާ މަރުވެގެންދާއިރު، މިބަލީގެ އަސަރު ހުންނާނީ ކިހައި މިންވަރަކަށް ކަމެވެ.\nމިއީ ގިނަ ބަޔަކަށް މިއަދާއި ހަމައަށް ނޭނގޭ ކަމަކެވެ. މެލޭޝިއާގެ ހެލްތް މިނިސްޓްރީން މިއަދު ބުނެފައިވަނީ އެގައުމުން ހަދާފައިވާ ޕޯސްޓް މޯޓަމް އަކުން އެ ސުވާލުގެ ޖަވާބު ލިބިފައިވާ ކަމަށެވެ. އެގޮތުން އެ ޕޯސްޓްމޯޓަމްގެ ނަތީޖާއިން، ވައިރަސް ޖެހިގެން މަރުވާ މީހާގެ ހަންގަނޑުގައި ވެސް މި ވައިރަސްގެ އަސަރު ހުންނަކަން ހާމަވެފައިވާ ކަމަށް އެ މިނިސްޓްރީން ވަނީ ބުނެފައެވެ.\nމެލޭޝިއާގެ ހެލްތް މިނިސްޓްރީގެ ޑިރެކްޓަރު ޖެނެރަލް ޑރ. ނޫރް ހިޝާމް އަބްދުﷲ ބުނެފައިވަނީ ކޮވިޑް-19 ޖެހިގެން މަރުވާ މީހުންގެ ޖަނާޒާ ކުރިއަށްދާއިރު އެމީހުން ތިބެން ޖެހެނީ ޕްލާސްޓިކް ދަބަހެއް ނުވަތަ "ބޮޑީ ބޭގެއް" ގައި ކަމަށެވެ. އެއީ މަރުވާ މީހާގެ ހަންގަނޑުގައި ވައިރަސް ހުރެއްޖެ ނަމަ، އެތަނެއްގައި ތިބޭ އެހެން ބައެއްގެ ހަށިގަނޑަށްވެސް މި ވައިރަސްގެ އަސަރު ކޮށްފާނެ ކަމަށްޓަކައެވެ.\nމެލޭޝިއާގެ ހެލްތް މިނިސްޓްރީގެ ޑިރެކްޓަރު ޖެނެރަލް ޑރ. ނޫރް ހިޝާމް އަބްދުﷲ\n"މިގޮތަށް ނިންމާފައިވަނީ ދާދި ފަހުން ހަދާފައިވާ ޕޯސްޓް މޯޓަމަކަށް ބަލާފައި. އެ ޕޯސްޓް މޯޓަމުން އިނގޭ ގޮތުގައި މީހާ މަރުވުމަށްފަހުވެސް ހަންގަނޑުގައި ކޮވިޑް-19 ވައިރަސް ހުންނަކަން. އެހެންކަމުން ރައްކާތެރި ގޮތަކީ މި ބަލީގައި މަރުވާ މީހުން ވަޅުލުމާއި ހަމައަށްވެސް ބޮޑީ ބޭގެއްގައި ބޭއްވުން،" އޭނާ ބުނެފައިވެއެވެ.\nމީގެ ކުރިން މެލޭޝިއާގެ ފަތްވާ ކޮމިޓީން ވަނީ ބަލި ޖެހިގެން މަރުވާ މުސްލިމުން ހިނެވުމުގެ ބަދަލުގައި ތަޔައްމުމު ކުރުމަށް ނިންމާފައެވެ. މިގޮތަށް ނިންމާފައިވަނީ މިދިޔަ މަހުގެ 15 ވަނަ ދުވަހު ބެއްވި ކޮންފެރެންސެއްގައެވެ. މިއީ ކޮވިޑް-19 ގެ ނުރައްކާ ކުޑަކޮށް، ވައިރަސް އިތުރަށް ފެތުރިޔަ ނުދިނުމުގެ ގޮތުން ނިންމާފައިވާ ނިންމުމެކެވެ.\nމެލޭޝިއާއިން މިހާތަނަށް ކޮވިޑް-19 ޖުމްލަ 4,530 މީހަކަށް ކޮވިޑް-19 ޖެހިފައި ވެއެވެ. އަދި މި ބަލި ޖެހިގެން އެގައުމުން މިހާތަނަށް މަރުވެފައިވަނީ 73 މީހުންނެވެ. އޭގެ ތެރެއިން3މީހުންނަކީ ފާއިތުވި 24 ގަޑިއިރު އެގައުމުން މަރުވެފައިވާ މީހުންނެވެ. މެލޭޝިއާގައި ވެސް މި ވައިރަސް ފެތުރި އޭގެ ނުރައްކާ ދަނީ އިތުރުވަމުންނެވެ. މި ސަބަބަށްޓަކައި އެޤައުމުގައި ރައްކާތެރިކަމުގެ ގިނަ ފިޔަވަޅުތައް ވަނީ އަޅަން ފަށާފައެވެ.


GCC summit ah Qatar ge Ameer ah Saudi in dhauvathu dheefi | Mihaaru\nސައުދީ ރަސްގެފާން ސަލްމާން ބިން އަބްދުލް އަޒީޒް. --ފޮޓޯ:ރޮއިޓާސް\nޖީސީސީ ސަމިޓަށް ގަތަރުގެ އަމީރަށް ސައުދީން ދައުވަތު ދީފި\n05 ޑިސެމްބަރ 2018 - 17:064comments\nރިޔާޒް (ޑިސެމްބަރު 5) - އަންނަ ހަފުތާގައި ސައުދީގައި ބާއްވާ ގަލްފް ކޯޕަރޭޝަން ކައުންސިލް (ޖީސީސީ) ގެ ސަމިޓަށް ގަތަރުގެ އަމީރު ޝެއިޚް ތަމީމް ބިން ހަމަދު އަލް ސާނީ އަށް ސައުދީ ރަސްގެފާން ސަލްމާން ބިން އަބްދުލް އަޒީޒް ދައުވަތު ދެއްވައިފި އެވެ.\nޖީސީސީ ސަމިޓަށް ސައުދީން ދައުވަތު ދިން އިރު ގަތަރުން ވަނީ ތެޔޮ އުފައްދާ ގައުމުތަކުގެ ޖަމާއަތް އޯޕެކުން އަންނަ އަހަރު ކުރީކޮޅު ވަކިވާނެކަން އިއުލާންކޮށްފަ އެވެ.\nގަތަރު ނިއުސް އެޖެންސީން ބުނީ ގަތަރުގެ އަމީރަށް ސައުދީ ރަސްގެފާންގެ ފަރާތުން ދައުވަތު ފޮނުވާފައި ވަނީ ޖީސީސީގެ ސެކްރެޓަރީ ޖެނެރަލް އަބްދުލްލަތީފް ބިން ރާޝިދު އަލް ޒަޔާނީ މެދުވެރިކޮށް ކަމަށެވެ. ޖީސީސީ ސަމިޓަށް ޝެއިޚް ތަމީމް ވަޑައިގަންނަވާނެކަން ގަތަރުން އަދި އިއުލާންކޮށްފައެއް ނުވެ އެވެ.\nޖީސީސީގެ ގައުމުތައް ކަމަށްވާ ޔޫއޭއީ، ބަހުރޭން އަދި ޖީސީސީގައި ނުހިމެނޭ މިސްރުން ވަނީ މިދިޔަ އަހަރުގެ ޖޫން މަހުން ފެށިގެން ގަތަރާ ސިޔާސީ ގުޅުން ކަނޑާލުމަށް ފަހު ދަތިކުރުމުގެ ފިޔަވަޅު އަޅައިފަ އެވެ.\nކުވޭތުގައި މިދިޔަ އަހަރު ބޭއްވި ޖީސީސީ ސަމިޓުގައި ސައުދީ އާއި ޔޫއޭއީ އަދި ބުހުރޭނުން ފޮނުވީ އެންމެ އިސްވެރިންގެ ބަދަލުގައި މިނިސްޓަރުން ނުވަތަ ނައިބުން ފެންވަރުގެ ވަފުދުތަކެވެ. ކުވޭތުން ބުނެފައި ވަނީ ރިޔާޒުގައި އަންނަ އާދިއްތަ ދުވަހު ފަށާ ސަމިޓުގައި ޖީސީސީގެ ހުރިހާ މެންބަރުން ބައިވެރިވާނެ ކަމަށް އުއްމީދު ކުރާ ކަމަށެވެ.\nއިތުރު ލިޔުންތައް ސައޫދީ އަރަބިއްޔާ ސައޫދީ ރަސްގެފާނު ގަތަރު


ކުޅުދުއްފުށީގައި ކުޅިވރުގެ ދާއިރާ އާ ގުޅުންހުރި ކަން ކަމާ ގުޅޭ މަޝްވަރާ ތަކެއް ކޮށްފި ކުޅުދުއްފުށީގައި ކުޅިވރުގެ ދާއިރާ އާ ގުޅުންހުރި ކަން ކަމާ ގުޅޭ މަޝްވަރާ ތަކެއް ކޮށްފި\nކުޅުދުއްފުށީގައި ކުޅިވރުގެ ދާއިރާ އާ ގުޅުންހުރި ކަން ކަމާ ގުޅޭ މަޝްވަރާ ތަކެއް ކޮށްފި\nޔޫތް މިނިސްޓަރ މަހުލޫފް ކުޅުދުއްފުށީ ކައުންސިލްއާއި ބައްދަލްކުރައްވަނީ\nކުޅުދުއްފުށީގައި ކުޅިވަރުގެ ދާއިރާއިން ކުރަން ހުރި ކަންކަމާބެހޭ މަޝްވަރާތައް ކޮށްފިއެވެ.\nރޭ ކައުންސިލް އިދާރާގައި އޮތް މިބައްދަލްވުމުގައި ކުޅުދުއްފުށީ ޒޯން ސްޓޭޑިއަމް ޒަމާނީ ފެންވަރަށް ބަދަލްކުރުމަށް ކުރަންހުރި މަރާމާތުތަކާއި ކުޅުދުއްފުށީގައި ހެދުމަށް ހަމަޖެހިފައިވާ ސްވިމިން ޓްރެކާ ބެހޭގޮތުން ޔޫތްމިނިސްޓަރ އަޙްމަދު މަހުލޫފް މަޝްވަރާކުރައްވާފައިވެއެވެ.\nމިނިސްޓަރ ވިދާޅުވީ ސްވިމިން ޓްރެކް ކުޅުދުއްފުށީގައިގައި އަވަސްމުއްދަތެއްގައި ފަށަން ތައްޔާރުވެ ވަޑައިަގްނަނަވާ ކަމަށާއި، އޭގެ ކުރިން މިފަދަ ފުރަތަމަ ޕްރޮޖެކްޓް އައްޑޫގައި ފަށަން ތައްޔާރުވެ ވެފއިވާކަމަށެވެ.\nއަދި މީގެ އިތުރުން ކުޅުދުއްފުށީގެ ޒުވާނުން ބާރުވެރިކުރުވައި ޒުވާނުންނަކީ ހަރުދަނާ ބަޔަކަށް ހެދުމަށް ތަފާތު ޕްރޮގްރާމްތައް ޔޫތް މިނިސްޓްރީއާއި ކުޅުދުއްފުށީ ކައުންސިލް ގުޅިގެން ކުރިއަށް ގެންދިއުމާ ބެހޭގޮތުންވެސް ވަނީ މަޝްވަރާ ކުރައްވާފަވެއެވެ.\nމީގެ އިތުރުންވެސް ޒުވާނުންނާ ކުޅިވަރާ ގުޅުންގުރި ދާއިރާތަކުން ކުޅުދުއްފުށިގައި ކުރިއަށް ގެންދެވިދާނެ ކަންކަމާ ގުޅޭގޮތުން ވެސް މިބައްދަލުވުމުގައި މަޝްވަރާ ކުރައްވާފައިވެއެވެ.\nމިނިސްޓަރގެ މިދަތުރުފުޅަކީ ރާއްޖޭގައި ފުރަތަމަ ފަހަރަށް ބާއްވާ ބީޗް ގޭމްސް ފެސްޓިވަލްގެ ޙަރަކާތްތައް ބައްލަވާލެއްވުމަށް ކުަރއްވާ ދަތުރުފުޅެކެވެ. ކުޅުދުއްފުށީ ޑަބްލިއު ސްޕޯޓްސް އެކަޑަމީން ހޯސްޓްކުރާ މި ބީޗް ފެސްޓިވަލަކީ ޔޫތް މިނިސްޓްރީއާޢި ކުޅުދުއްފުށީ ކައުންސިލް ގުޅިގެން ކުރިއަށް ގެންދާ ފެސްޓިވަލެކެވެ.\nމިފެސްޓިވަލްގެ ނިންމުން މިއަދު ހަވީރު އޮންނައިރު މިނިސްޓަރ މިހަރަކާތުގައި ބައިވެރިވެ ވަޑައިގަންނަވާނެއެވެ.


ސަލާމަތީ އާލާތްތައް ބަލަހައްޓައި ދިނުމަށް ލިންކްސާރވް އިން ޚާއްސަ ޕެކޭޖްތަކެއް ތަޢާރަފްކޮށްފި – Atoll News\nސަލާމަތީ އާލާތްތައް ބަލަހައްޓައި ދިނުމަށް ލިންކްސާރވް އިން ޚާއްސަ ޕެކޭޖްތަކެއް ތަޢާރަފްކޮށްފި\nޝާއިޢު ކުރީ: އިބްރާހީމް ރަމީޒް އޯގަސްޓް 8, 2017, 16:58\nސީސީ ޓީވީ ، ޑޯރލޮކް ސިސްޓަމް، އެޓެންޑެންސް ސިސްޓަމް، ވައިފައި އަދި ނެޓްވޯރކް ފަދަ ތަކެތި އެގްރިމަންޓް އުސޫލުން ބަލަހައްޓައި ދިނުމަށް ޕެކޭޖްތަކެއް ލިންކްސާރވް އިން ތަޢާރަފް ކޮށްފިއެވެ. މީގެ ކުރިންވެސް ލިންކްސާރވް އިން އަންނަނީ މިފަދަ ކަންކަމުގައި މައްސަލަ ދިމާވުމުން ގޮސް އެމައްސަލައެއް ޙައްލުކޮށްދިނުމުގެ ޚިދުމަތް ދެމުންނެވެ.\nނަމަވެސް ކުރިން އެމަސައްކަތެއް ނިމުމުން ވަގުތުން ފައިސާ އަދާކުރަން ޖެހެއެވެ. އަދި ކަމެއް ދިމާވެގެން ގުޅުމުން ފިޔަވައި އެފަދަ ތަކެތި ބަލަހައްޓައި ދިނުމުގެ ޚިދުމަތް، ވޮރަންޓީ ޕީރިއަޑްގައި ނޫނީ ދެމުން އައިސްފައެއް ނުވެއެވެ.\nނަމަވެސް މިހާރު މިގެނައި ބަދަލާއި އެކު، ބްރޮންޒް، ސިލްވަރ ނުވަތަ ގޯލްޑް ޕެކޭޖެއް ނެންގެވުމުން އެއްބަސް ވެފައިވާ މުއްދަތުގައި، ވެރިފަރާތުން ނުގުޅި ނަމަވެސް ލިންކްސާރވްއިން ޚިދުމަތް ދޭނެއެވެ.\nމައްސަލައެއް ދިމާނުވިނަމަވެސް، ޕެކޭޖުގެ ދަށުން ކަނޑައެޅިފައިވާ އުސޫލާއި އެއްގޮތަށް އެތަނަކަށް ގޮސް، އެތަކެތި ބަރާބަރަށް މަސައްކަތް ކުރޭތޯ ބަލައި، ދޭންޖެހޭ ލަފާދީ، މައްސަލައެއް އުޅޭނަމަ އެކަމެއް ޙައްލުކޮށް މަރާމާތު ކޮށްދޭނެއެވެ. ޕެކޭޖުތައް ތައްޔާރުކޮށްފައިވަނީ އެކި ފަންތި ތަކުގެ އެކި ތަންތަނަށް ޚާއްސަކޮށްގެނެވެ.\nއެގޮތުން ބްރޮންޒް ޕެކޭޖަކީ، ގެތަކާއި، ކަންމަތީ ފިހާރަތައްފަދަ ކުދި ތަންތަނަށް ލާހިކު އަގުގައި މިޚިދުމަތް ފޯރުކޮށްދޭ ޕެކޭޖެވެ. އެކި ޕެކޭޖު ތަކުގައި ލިބޭ ޚިދުމަތާއި އަގުތައް ތަފާތުވާނެއެވެ. މިޕެކޭޖުތަކުގެ ދަށުން ރަޖިސްޓަރ ކުރެއްވުމުން ފީ ދައްކަން ޖެހޭނީ ކަނޑައެޅިފައިވާ މުއްދަތުގައި މަހުންމަހަށެވެ. މިކަމާއި ގުޅޭ އިތުރު މަޢުލޫމާތާއި އެހީތެރިކަން ލިންކްސާރވްގެ ނަމްބަރު 3344555 އަށް ގުޅާލުމުން ލިބޭނެ ކަމުގައި ލިންކްސާރވް އިން ހާމަކުރެއެވެ.\n-ޚިޔާލު ފާޅުކުރައްވާ!- "ސަލާމަތީ އާލާތްތައް ބަލަހައްޓައި ދިނުމަށް ލިންކްސާރވް އިން ޚާއްސަ ޕެކޭޖްތަކެއް ތަޢާރަފްކޮށްފި"


Mi Anhen Meehaa Hifaa, Kai Ulhenee Iguana - Vaguthu\nމި އަންހެންމީހާ ހިފައި، ކައި އުޅެނީ އިގުވާނާ\nރާއްޖޭގައި މީހުން އުގުވާނާ ގެންގުޅެނީ ކޮށިތަކުގައި، އޮޅުކޮށްގެންނެވެ. އެހެންނަމަވެސް ބޭރުގެ ގައުމުތަކުގައި އިގުވާނާ އަކީ ބޮނޑު ފަދައިން ގިނައިން އުޅޭ އެއްޗެކެވެ. އަދި ބައެއް މީހުންނަކީ އިގުވާނާގެ އުނދަގުލުން އެ އެއްޗެހި މަރާއުޅޭ ބައެކެވެ.\nނަމަވެސް މި އަންހެން މީހާ ތަފާތެވެ. އިގުވާނާ ހިފައި މެރުމުގެ ބަދަލުގައި ކެއުމަށްވެސް ބޭނުންކުރެއެވެ. މިއީ އާންމުކޮށް މީހުން ކައި އުޅޭ އެއްޗެއް ނޫނެވެ. ނަމަވެސް ބައެއް ހިސާބުތަކުގެ މީހުން ކައެވެ.\nމިނެޕޮލިސްއަށް އުފަން ފްލޮރިޑާ ނަމަކަށްކިޔާ މި އަންހެންމީހާ ބުނިގޮތުގައި ވަރަށް ގިނަ މީހުން އިގުއާނާ މަރާކަމަށެވެ. އަދި މިއީ ކާންވެސް ބޭނުންކުރެވޭ އެއްޗެއް ކަން އިގުވާނާ މަރަމުންދާ މީހުންނަށް ދައްކަން ބޭނުންވާ ކަމަށް އޭނާ ބުންޏެވެ. އަދި މިއީ އެހެން ގޮތަކުން ބުނާނަމަ ގަހުގައި ހުންނަ "ކުކުޅު" ކަމަށް ފްލޮރިޑާ ބުންޏެވެ. އަދި އިގުވާނާގައި ލަނީ ކުކުޅު ފަދަ ރަހައެއް ކަމަށްވެސް އޭނާ ބުންޏެވެ.\nފްލޮރިޑާ ވަނީ އިގުވާނާ ކައްކާނެ ގޮތްވެސް މީޑިޔާއާއި ހިއްސާކޮށްފައި އެވެ. އަދި މިއީ ވަރަށް އަވަހަށް ތައްޔާރުކޮށްލެވޭ ފައިދާހުރި އެއްޗެއް ކަމަށް ފްލޮރިޑާ ބުނެފައި ވެއެވެ. އަދި ރިޕޯޓްތައް ބުނާގޮތުގައި އިގުވާނާގެ މަހުގައި ކުކުޅު މަހަށްވުރެ ޕްރޮޓީން ހުންނަ މިންވަރު އިތުރެވެ.\nމިކަމުގެ ރައްދުގައި ބައެއް ފަރާތްތަކުން، އިގުވާނާ ވަރަށް މީރުކަމަށާއި ފްލޮރިޑާ ފަދައިން އިގުވާނާ ހިފަންދާނެ ކަމަށް ބުނެފައި ވެއެވެ.\nނެޝަނަލް ޖިއޮގުރެފިކް ރިޕޯޓްތަކުން ބުނާގޮތުގައި ބައެއް ގައުމުތަކުން އިގުވާނާ ކެއުން އާންމުވެފައި ވުމުން އެގައުމުތަކުގައި އިގުވާނާ ވަނީ ހިމާޔަތް ކުރެވިފައި ކަމަށެވެ.


މަންމާއިދަރިފުޅު | ޞިއްޙަތު | Page 4\nވިހާނީ ކޮންއިރަކުންކަން އެނގޭނެ އެއްވެސް އަލާމާތެއް ހުރޭހެއްޔެވެ؟ ނޫނެކެވެ. ކަޑައެޅިގެން މިވެނިއަލާމާތަކާއި ގުޅިގެން ވިހަންފަށާނެއެކޭ ބުނާކަށް ނޭގެއެވެ. އަދި މިވެނި ގަދިއަކު ވިހާނެއޭ ބުނާކަށްވެސް ނޭގޭނެއެވެ. އާއްމުގޮތެއްގައި ވިހެއުމުގެ މަހެއްހާ ދުވަސްކުރިން ދަރިފުޅު ދާނީ ދުނިޔެއަށް އައުމަށް ތައްޔާރު ވަމުންނެވެ. ގިނަފަހަރު މީގެ އެއްވެސް ހިލަމެއް މައިމީހާއަކަށް ނުވާނެއެވެ. ނަމަވެސް ބައެއްމައިންނަށް ކުރިންދިމާނުވާ ބައެއް އަލާމާތްތައް ފެނުމަކީ ވެދާނެ ކަމެކެވެ.\nއާއެކެވެ. ބަލިވެއިނުން ޠަބީޢީކޮށް ބަލިވެއިންނަމަ ވިހަންވަންދެންވެސް ޖިންސީ ގުޅުން ހިންގުމަކީ މައްސަލައެއް ނޫނެވެ. ވުމާއެކު ޖިންސީ ގުޅުން ހިންގުމުގެ ކުރިން ޑޮކުޓަރަށް ދައްކައިގެން ބަލިވެއިނީ ޠަބީޢީކޮށްތޯ ބަލާށެވެ. ނުވަތަ ބަލިވެއިނުމުން ޖިންސީގުޅުން ހިންގުމަށް ހުރަސްއެޅޭފަދަ ކަމެއް ނެތްކަން ޔަގީންކުރާށެވެ. ރަހިމުގެ ކަރު ކުރުވުމާއި ފުޅާވުމާއި، ކުރިން ފަހަރެއްގައި ދުވަސް ނުފުރައި ވިހައިފައި ވުމާއި، ކުރިމަތި ފަރާތުން ފެން ނުވަތަ ލޭފެއިބުމާއި،\nކުޑަކުދިން ރުއިމަކީ ކަންބޮޑުވާން ޖެހޭކަމެއްނޫނެވެ. މިއީ އެކުދިންނަށް ދިމާވާ ތަފާތު އުދަނގޫތައް މަންމައަށް ބުނެދެވޭ ހަމައެކަނި ގޮތެވެ. ނަމަވެސް ސުވާލަކީ ދަރިފުޅު އެރޮނީ ކޮންކަމެއް ބޭނުން ވެގެންކަން ދެނެގަންނާނީ ކިހިނެއް ހެއްޔެވެ؟ ކުރީކޮޅުގައި މިކަން ދެނެގަތުމަކީ ފަސޭހަކަމެއްނޫނެވެ. ނަމަވެސް ދުވަސްތަކާއިއެކު ދަރިފުޅުގެ އެދުންތައް މައިމީހާ ދެނެގަތުމުގައި އެއްވެސް ދަތިކަމެއް ކުރިމައްޗެއް ނުވާނެއެވެ.\nވިލާތު ހިމަބިއްސަކީ ވައިރަސްއެއްގެ ސަބަބުން ގައިންގަޔަށް އަރާ ބައްޔެކެވެ. މިބަލިން ރައްކާތެރިވުމަށްޓަކައި ދެވައްތަރެއްގެ ވަކުސިނެއްދެވެއެވެ. އެއީ އެމްއާރު ނުވަތަ އެމްއެމްއާރު އެވެ. ނަމަވެސް ދެރައީ މިދެވެކުސިނުން ކުރެ އެއްވެސް ވެކުސިނަކީ މާބަނޑު ދުވަސްވަރު ދިނުން ހުއްދަ ވެކުސިނެއް ނޫނެވެ. ވުމާއެކު ކުރިން ވެކުސިން ޖަހައިފައި ނެތްނަމަ މިބަލި ޖެހިފައިވާ މީހުންނާއި މުޅިން ދުރުހެލިވާށެވެ. އަދި ބަލިން ރަނގަޅުވާތާ ހަފުތާއެއް ނުވަނީސް ގެޔަށް ނުވައްދާށެވެ. އަދި އެފަދަ މީހަކު އުޅޭ ހިސާބަށް ނުދާށެވެ.\nމާބަނޑު ދުވަސްވަރު ކުރެވޭ ޓެސްޓުތަކަކީ މައިމީހާއާއި ދަރިފުޅުގެ ސިއްހަތު ދަނީ ރަނގަޅަށްތޯ ބެލުމަށްޓަކައި ބެލެވޭ ބެލުންތަކުގެ ތެރެއިން އެއްކަމެވެ. ބަލިވެއިނުމަށްފަހު އެންމެފުރަތަމަ ޑޮކުޓަރަށް ދިއުމުން ބަނޑާއި ދަށްބަނޑު އަދި ހަށީގަނޑު ޑޮކުޓަރު ބަލައި ޗެކުކުރާނެއެވެ. މިގޮތުން ބަލާބެލުމުގައި ކުރިމަތިފަރާތަށް އެއްޗެއް ކޮއްޕައިގެން ރަހިމުގެ ކަރުން އެތިކޮޅެއް ނެގުމަކީ އެކަށީގެންވާ ކަމެކެވެ. އެއީ ރަހިމުގެ ކަރުގެ ހަތާތަކުގެ ތެރޭގައި އެއްވެސް ބަލިހަތާއެއް ނުވަތަ ޠަބީޢީނޫން ހަތާއެއް ހުރިތޯ ބެލުމަށެވެ.\nމާބަނޑުދުވަސްވަރު އަލަށް ކަސްރަތު ކުރަން ފަށައިގަންނަ މީހަކު ކަސްރަތު ކުރަންވާނީ ދެދުވަހުން އެއްދުވަހު 15 ވަރަކަށް މިނެޓު ނުވަތަ ވިއްސަކަށް މިނެޓުއެވެ. މާބޮޑަށް ދާހިއްލާވަރަށް ފަށައިގަންނައިރު ކަސްރަތު ނުކުރާށެވެ. އަދި މާބޮޑަށް ވަރުވބަލިވެ ލޮޑުވާވަރަށްވެސް ކަސްރަތު ނުކުރާށެވެ. އެންމެ ރަނގަޅު ގޮތަކީ ވަރުބަލިވެ މާބޮޑަށް ދާހިއްލަން ފަށާނަމަ ކުރާކަސްރަތު ލުއިކޮށްލާށެވެ. ކަސްރަތު ކުރާއިރު އެކަށީގެންވާވަރަށް ފެންބޯން ފަރުވާ ބަހަށްޓާށެވެ.\nތިރީގައިއެވާ އަލާމާތްތަކުން ކުރެ އަލާމާތެއް ފެނިއްޖެ ނަމަ ޑޮކުޓަރުގެ ލަފާ ހޯދާށެވެ. މާބޮޑަށް ހިތްދަތިވުން، އަމިއްލަ ނަފުސާއި މެދު ނުވަތަ ދަރިފުޅާއި މެދު މާބޮޑަށް ކަންބޮޑުވެ ހާސްވުން. ވިހެއުމަށްފަހު4ދުވަހުގެ ތެރޭގައި ލޭއަންނަވަރު މަދުނުވުން އަދި އަންނަ ލޭގެ ކުލަ ސާފު ރަތްކުލައިގައި ހުރުން، ލޭއަންނަވަރު މަދުވެފައި އަނެއްކާ އަންނަވަރު އިތުރުވުން، ގަޑުލޭއައުން، ލެއިން ނުބައިވަސް ދުވުން.\nނުވިހަނިސް ރަހިމުން މަސްވަކިވުމަކީ ވަރަށް ނުރައްކާތެރި ކަމެކެވެ. ރަހިމުން މަސް ވަކިވާއިރު އެއްކޮށް ނުވަތަ ބައެއްވެސް ވަކިވެދާނެއެވެ. މިއީ ދަރިފުޅަށް ކާނާއާއި އޮކުސިޖަން ގެންގޮސް ދިނުން ހުއްޓުވާ ނުވަތަ މަދުކުރާ ކަމެކެވެ. އަދި ވަރަށް ގިނައިން ލޭބޭރުވުމަށްވެސް ދިމާވާ ސަބަބެކެވެ. މިއީ ދެނައިންނަށްވެސް ވަރަށް ނުރައްކާތެރި ކަމެކެވެ. އަދި މިއީ ދަރިފުޅު ބޮޑުވުން ލަސް ކުރުމާއި ދުވަސް ނުފުރައި ވިހެއުމާއި ވިހެއުމުގެ ކުރިން ދަރިފުޅު މަރުވުމުގެ ފުރުޞަތު ބޮޑު ކުރާ ކަމެކެވެ.\nބަލިވެއިނުމުން މޭނުބައިކުރުމާއި ހޮޑުލެވުމަށް ހެނދުނުގެ ބައްޔޭކިރެނީކީ ރަނގަޅަކަށް ނޫނެވެ. ތެދެކެވެ. ބައެއް އަންހެނުންނަށް ބޮޑަށް މެއިނުބައިކޮށް ހޮޑުލެވެނީ ހެނޑުނުގައެވެ. ނަމަވެސް އެހެންވަގުތު ތަކުގައިވެސް މެއިނުބައިކޮށް ހޮޑުލަވައިހަދާނެއެވެ. އަދި މުލިދުވަހުވެސް އެކަމުގެ އުދަގޫވާނެއެވެ. ވުމާއެކު މިކަމަށް ހެނދުނުގެ ބަލީގެ ނަމުން ނަންދެވިފައިވަނީ ގޯހުންނެވެ.\nޖުމްލަ ޞަފްޙާ4ގެ 13


vnews - Ithurah undhagoo vee Lanka in dhevana goal jehumun- Aathee\nއިތުރަށް އުނދަގޫވީ ލަންކާއިން ދެވަނަ ގޯލު ޖެހުމުން- އާތީ\nރާއްޖެއާއި ލަންކާ ކުޅުނު މެޗުގެ ތެރެއިން\nއަންހެނުންގެ ސާފް ޗެމްޕިއަންޝިޕުގައި ލަންކާއާއި ދެކޮޅަށް ކުޅުނު މެޗު ފުރަތަަމަ ފަށައިގެން ވެސް އުނދަގޫތަކެއް ކުރިމަތިވެފައިވަނިކޮށް ދެ ވަަނަ ހާފަށް ނުކުތްތަނުން އަނެއްކާ ވެސް އިތުރު ހުރަސްތަކެއް ކުރިމަތިވީ ލަންކާ އިން ދެ ވަނަ ލަނޑެއް ޖެހުމުން ކަމަށް އަންހެން ޓީމުގެ ކޯޗު މުހައްމަދު އާތިފް (އާތީ) ބުނެފިއެވެ.\nނޭޕާލުގައި މިހާރު ކުރިއަށްދާ ސާފް ވިމެންސް ޗެމްޕިއަންޝިޕް ގައި އަވައްޓެރި ސްރީ ލަންކާއާ ބައްދަލުކުރި މެޗުން ބަލިވެ ރާއްޖެ ވަނީ މުބާރާތުން ކަޓައިފައެވެ.\nމި މެޗުން ރާއްޖެ ބަލިވީ 2-0 އިންނެވެ.\nރާއްޖެ މުބާރާތުން ކެޓީ ކުޅުނު ދެމެޗުންވެސް ބަލިވެ ގެއްލުން އަށް ގޯލާއެކުގައެވެ. މުބާރާތުގެ ފުރަތަމަ މެޗުގައި އިންޑިއާއާ ވާދަކުރި މެޗުން ރާއްޖެ ބަލިވީ 6-0 އިންނެވެ.\nރާއްޖެ މުބާރާތުން ކެޓުމުން ގްރޫޕް ބީ އިން ސެމީގެ ޖާގަ އިންޑިއާ އާއި ލަންކާ އަށް ވަނީ ޔަގީންވެފައެވެ.\nގްރޫޕް އޭ އިން ސެމީ ފައިނަލަށް ހޮވުނީ ނޭޕާލާއި ބަންގްލަދޭޝްއެވެ.\nމެޗަށްފަހު ގައުމީ ކޯޗު އާތީ ބުނީ މުބާރާތް ގާތް ވެފައިވަނިކޮށް އެންމެ މުހިއްމު ކުޅުންތެރިންގެ ތެރެއިން ތިން ކުޅުންތެރިންނަށް އަނިޔާވި ކަމަށާއި އޭގެ ސަބަބުން އުނދަގޫ ހާލަތެއްގައި މުޅި ޓީމު ކުޅެން ޖެހުނު ކަމަށެވެ.އަދި އެކި މަގާމުތަކަށް އާ ކުޅުންތެރިން ލައިގެން ކުޅެން ޖެހުނު ކަމަށާއި ވަރަށް ބޮޑަށް ޓީމު ބަދަލުކުރަން ޖެހުނު ކަމަށް ވެސް ބުންޏެވެ.\nމި މުބާރާތުގައި ހަ ޓީމަކުން ވާދަކުރިއިރު ރާއްޖޭގެ އިތުރުން ގްރޫޕް އޭ އިން ދެ މެޗުންވެސް ބަލިވި ބޫޓާންވެސް ވަނީ މުބާރާތުން ކަޓައިފައެވެ. މިއީ މި މުބާރާތުގެ ތާރީހުގައި ގޯލެއް ނުޖެހި ރާއްޖެ ކެޓި ފުރަތަމަ ފަހަރެވެ.


ކޮވިޑްގެ ހާލަތު ގޯހުން ގޯހަށް ގޮސް ރައްޔިތުން ބިކަވާ މައްސަލަ |\nލިބެންވީ: މިނިސްޓަރ އޮފް ހެލްތު ކެރެފާ އަހުމަދު ނަސީމަށް\nފޮނުވީ: އަލީ ސުލެއިމާން\nގުޅޭ: ކޮވިޑްގެ ހާލަތު ގޯހުން ގޯހަށް ގޮސް ރައްޔިތުން ބިކަވާ މައްސަލަ\nވެދުން ސަލާމަށްފަހު ދަންނަވަމެވެ.\nކޯވިޑް-19 ފެށުނުތާ ދޮޅު އަހަރުވީއެވެ. ކޯވިޑަށް ދައުލަތުގެ ބަޖެޓުން ކުރެވުނު ޚަރަދު4ބިލިޔަނަށް ވުރެ މައްޗަށް ހިނގައްޖެއެވެ. ނެރެވުނު ނަތީޖާއަކީ ކޮބައިތޯއެވެ؟ އާއެނކެވެ. ނިކަމެތި ރައްޔިތުން ނިކަމެތިވެ ބޭސަހާރޯވެ ދިޔަޔަސް، މުއްސަނދީން އިތުރަށް މުއްސަނދިވެއްޖެއެވެ. މުއްސަނދީންނަށް ކޯވިޑަކީ ޚަޒާނާއެކެވެ. ނިކަމެތީންނަށް އެއީ ނިހާއީ ނިކަމެތިކަމާއި މުސީބާތެކެވެ.\nކޯވިޑް-19 އަށް ދޮޅު އަހަރު ވީއިރުވެސް، ބައްޔާއެކު މުސްތަޤުބަލުގެ ޕްލޭނެއް ނެތެވެ. މަންޒިލެއް ނެތި ދަތުރު ފެށި އޮޑިޔެއް ފަދައިން ދައުލަތް މިސްރާބެއް ނެތި ލާ ހޫރެނީއެވެ. އަމާޒެއް، މަންޒިލެއް ނެތެވެ. ތަރުތީބެއް، އިންތިޒާމެއް ނެތެވެ. އެންމެ ބޮޑު ހިތާމައަކީ ދަރީންގެ ކިޔެވުން ހަލާކުވެ ގެއްލިދާ ކަމެކެވެ.\nކޯވިޑް-19 ފުރަތަމަ ފެށުނުކޮޅު އެއްބަޔަކަށް އެކަންވީ އީދަކަށެވެ. މަހުޖަނުންގެ ރިޒޯޓުތައް ކަރަންޓީން ފެސިލިޓީތަކަށް ނަގައިގެން އެމީހުންނަށް އެތައް ބައިވަރެއް ދިނެވެ. އެހެނިހެން ޚަރަދުގެ ގޮތުގައި އެތައް މިލޔަނެއް ބަލައިނުލައި ޚަރަދުކޮށްލިއެވެ. ރައްޔިތުންގެ ފައިސާ މެނޭޖުކޮށް މިބައްޔާއެކު އުޅެން ޖެހޭނީ ކިހައި ދުވަހަކަށް ކަމެއް ނުވިސްނައެވެ. ސަޅިބައިސާ ކެނޑި ކުރީގެ ޓޫރިޒަމް މިނިސްޓަރު އަލީ ވަހީދާއި، ކުރީގެ ހެލްތު މިނިސްޓަރު އަމީނާއި އެނޫންވެސް ވެރިން ހާލަތު އެންމެ ގޯސްވި ވަގުތު އެތިބީ ދުރުގައެވެ. އެމީހުންނަށް ކުރެވުނު ވަރެއް ކޮށްގެންނެވެ.\nބަލިފެތުރިގެން ދިޔައިރު ބަލަން ފެށި މައްސަލަތައް ކޮބައިހެއްޔެވެ؟ ކުރެއްދޫ މައްސަލަ ނިމިއްޖެހެއްޔެވެ؟ ކަނޑިންމަ ރިޒޯޓުން މަރުވި މުވައްޒަފުގެ އާއިލާއަށް އިންސާފު ލިބިއްޖެހެއްޔެވެ؟ ލަދުގަނެއެވެ. ވަރަށް ލަދުގަނެއެވެ. މި ދައުލަތް އޮތީ ހަތަރުފަސް މަހުޖަނެއްގެ މުއްޕަތުގެ ތެރޭގައެވެ. އިއްޔެވެސް އަދި މިއަދުވެސް ކަންއޮތީ އެހެންމެއެވެ. އިންސާފަކީ އެމީހުންގެ ކާމޭޒުމަތިން ނިންމައިލެވޭ ކަމެކެވެ. ދައުލަތުގެ އިސް މަޤާމުތަކުގައި ތިބެނީ އެމީހުންގެ ޕަޕެޓުންނެވެ. މަޖިލީހުގައި ތިބޭނީ އެމީހުން ގަނެފައި ތިބި ކުދިންނެވެ. ބުނީމާ ބުނިގޮތެއް ޖެހޭނީ ހަދާށެވެ.\nކޯވިޑާ ގުޅިގެން ދައުލަތުން އާއްމު ރައްޔިތުންނަށް ދިން ލުއިތައް ކޮބައިހެއްޔެވެ؟ މިއަދަކީ ފުރަބަންދުގައި ތިބި އިރަށް ވުރެ ރައްޔިތުން މާ ހާލުގައި ތިބި ދުވަސްވަރެކެވެ. ކުއްޔާއި ލޯނުތަކާއި ޔުޓިލިޓީޒް ބިލްތަކުން ރައްޔިތުންނަށް ލުޔެއް ލިބެންވީ މިހާރުއެވެ. ވަޒީފާއަށް ނުނުކުމެވި އާމުދަނީގެ މަގުތައް ބަންދުވެފައި ތިބީ މިހާރުއެވެ. ޑެލިވަރީގެ ރަނގަޅު ނިޒާމަކަށް ރައްޔިތުން ބޭނުންވެފައި ވަނީ މިހާރުއެވެ.\nކޯވިޑަށް ޕޮޒިޓިވްވެ ކިތައް މީހުން ދުނިޔެ ދޫކޮށްފިހެއްޔެވެ؟ ކިތައް ދަރީން ޔަތީމުވެއްޖެ ހެއްޔެވެ؟ ކިތައް އަނބީން ހުވަފަތްވެ މިސްކީނު ވެއްޖެހެއްޔެވެ؟ އާއިލާއަށް އާމުދަނީ ހޯދަން ހުރި މީހާ ކުއްލިއަކަށް ބަލި އެނދަށް ވެއްޓުނީމާ ނުވަތަ ދުނިޔެ އަޅައިދިޔައިމާ އެ އާއިލާއަށް ވީ ކިހިނެއްހެއްޔެވެ؟ މި ދައުލަތުން އެ އާއިލާގެ ހާލު ބަލައިލިހެއްޔެވެ؟ ދެ ދަރީން ގޮވައިގެން އުޅުނު ޒުވާން ދެމަފިރީންގެ ތެރެއިން އަނބިމީހާ ކުއްލިއަކަށް ކޯވިޑް ބަލީގައި މަރުވެ ދިޔައިމާ، ފިރިމީހާ ދިރިއުޅުން ފޫބައްދާނީ ކިހިނެއްހެއްޔެވެ؟ މި ދައުލަތުން އެކަން ބަލައިލި ހެއްޔެވެ؟ އެންމެ އާއިލާއަކަށްވެސް ދެންވާނެ ގޮތެއް އޮޅުންފިލުވައިނުލި ތާނގައި ތައުޒިޔާގެ މެސެޖްގަނޑެއް ނަމަވެސް ފޮނުވިހެއްޔެވެ؟ ނޫނެކެވެ. ނޫނެކެވެ. އެއީ ދެރަ ނިކަމެތީންގެ ހާލެއް ދެކޭނެ ލޮލެއް ނެތީމައެވެ. އެމީހުންގެ ހާލަށް އަސަރުކުރާނެ ހިތެއް ނެތީމައެވެ.\nކޯވިޑޭ ހަމަ ބުނާއިރަށް ތިޔަ ބުނަނީ ފަރުދީ ޒިންމާގެ ވާހަކައެވެ. ދައުލަތުގެ މަޤާމުތަކުގައި ތިބި މީހުންނަށް ރައްޔިތުން ހަވާލުކުރި ޒިންމާ ކޮބައިހެއްޔެވެ؟ ކަންކަން ހައްލުކުރުމުގައި ޒިންމާއަކީ ދެފަރާތަށްވެސް އޮންނަ އެއްޗެކެވެ. ހަމައެކަނި ނިކަމެތި ރައްޔިތު މީހާއަށް އޮންނަ އެއްޗެއް ނޫނެވެ.\nކޯވިޑަށް ދޮޅު އަހަރު ވީއިރުވެސް، ވެންޓިލޭޓަރުތައް ނުލިބުނީ ރައްޔިތުން ޒިންމާ ނުއުފުލައިގެނެއް ނޫނެވެ. ކޮންމެ ރަށެއްގައި ޓެސްޓް ހެދޭނެ ގޮތް ނެތަސް އެންމެ ކުޑަމިނުން ކޮންމެ އަތޮޅެއްގެ އަތޮޅު ހޮސްޕިޓަލުގައި ޓެސްޓް ކުރެވޭނެ ގޮތް ނުހެދުނީ ރައްޔިތުން ޒިންމާ ނުއުފުލައިގެނެއް ނޫނެވެ. ދޮޅު އަހަރާއި4ބިލިޔަން ރުފިޔާއަކީ އެކަމަށް މަދު މިންވަރެއް ނޫނެވެ. ދޮޅު އަހަރު ވާންދެން ރާއްޖޭގެ ހާލަތު މި ދަރަޖައަށް ނުވެއްޓި އޮތީވެސް ރައްޔިތުން ޒިންމާ އުފުލިޔަތީއެވެ. އެހެން ނޫންމަ ހާލަތު މި މިންވަރަށް ގޯސްވާނެތާ ކިތަންމެ ދުވަހެކެވެ.\nސިއްޚީ ދާއިރާގައި މަސައްކަތްކުރާ މުވައްޒަފުން ވަރުބަލިވެއްޖެއެވެ. ވަސީލަތްތަކާއި ޖާގަނެތި މަސައްކަތް ކޮށްކޮށް ހޭހުސްވާވަރުވެއްޖެއެވެ. އެކަމަކު ފްރޮންޓްލައިން އެލަވަންސް ނުދެވުނަސް މަހުޖަނުންނަށް މިލިޔަން މިލިޔަން ރުފިޔާއިން ދައުލަތުން އެބަ ބަދަލު ދެވެއެވެ.\nފުރަތަމަ ދުވަހެކޭ އެއްގޮތަށް މިއަދުވެސް ދައުލަތުން ދިން ލުއި އޮތީ އަދިވެސް ރިޒޯޓު ހިންގާ މަހުޖަނުންނަށެވެ. ރިޒޯޓުތައް ހިންގަމުން ދިޔަޔަސް ކުއްޔާއި ޖޫރިމަނާތަކުން ލުއި އޮތީ އެމީހުންނަށެވެ. ކޯވިޑާ ގުޅޭ ލޯނުތަކާއި އެނޫންވެސް ކަންކަމުން ފައިދާ އޮތީ އެމީހުންނަށެވެ. މުވައްޒަފުންގެ ހައްޤުތައް މިދަތި ދަނޑިވަޅުގައިވެސް ފޭރެމުން ނަފާ އިތުރުކުރަމުން ދަނީ އެ މީހުންނެވެ. ދެކޭނެ ލޮލެއް، އަހާނެ ކަންފަތެއް ނެތެވެ.\nރާއްޖޭގައި ރިޒޯޓުތައް ގިނައެވެ. އެމީހުން ރިޒޯޓުތަކުން ފައިދާ ހޯދާތާ އެތައް އަހަރެއް ވެއްޖެއެވެ. އެކަމަކު މިދަތި ހާލުގައި އެމީހުންވީ ކޮން އެހީއެއް ހެއްޔެވެ؟ އެންމެ ކުޑަމިނުން ޓެސްޓް ހަދައިލާނެ ޕީސީއާރް މެޝިނެއް ނުވަތަ ހައެއްކަ ޓެސްޓް ކިޓް ނަމަވެސް ޖެހިގެން އޮތް ރަށަށް ހަދިޔާކުރި ހެއްޔެވެ؟ ނުވަތަ ބަލިފެތުރި ރަށްރަށް ބަންދުވެފައި އޮތްއިރު ރައްޔިތަކަށް އޮރެންޖް ފަޅިއެއް ނަމަވެސް ދިއްކޮށްލިހެއްޔެވެ؟ ނޫނެކެވެ. އެކަމަކު މިޤައުމުގެ ގޮނޑުދޮށްތަކާއި ފަޅުތަކާއި ގިރިހާތަކަށް ދާންދެން އެމީހުންގެ ތަރިކަ މުދާކަމުގައި ދެކިގެން އެއިން ނަފާ ހޯދުމުގައި އެތިބަ އުމުރު ހުސް ކުރަނީއެވެ.\nމިޤައުމުގެ އާބާދީގައި ގިނައީ ފަޤީރު، ދެރަ ނިކަމެތިންނެވެ. މުއްސަނދި ފޯރާ މީހުންނަކީ މަދު ބައެކެވެ. އެކަމަކު ދައުލަތުގެ ކޮންޓްރޯލް އޮތީ އެމީހުންނަށެވެ. ސިޔާސަތުތައް ކަނޑައެޅިފައިވަނީ އެމީހުންނަށް ފަހިވާ ގޮތަށެވެ. އެކަމަކު ހަޤީޤަތަކީ، ހަތަރު ފަސް މަހުޖަނުންނަކީ މުޅި ޤައުމު ނޫންކަމެވެ. ވެރިކަމެއް ހިންގުމަށާއި ދެމެހެއްޓުމަށް ރައްޔިތެއް ބޭނުންވެއެވެ. ރައްޔިތަކު ނެތްތާކު ވެރިކަމެއް ނޯންނާނެއެވެ.\nމި ކަމުގައި އެއްޗެއް ނުބުނެ ހުރެވޭތޯ ވަރަށް ކެތްކޮށްފީމެވެ. ނަމަވެސް ކެއްތެރިކަން ކޮޅުންލުމުން މަނިކުފާނުގެ ސަމާލު ކަމަށް މި ވާހަކަ ގެނައުމަށް މި ފުރުސަތުގެ ބޭނުންކުރަމެވެ.\nއިހްތިރާމް ޤަބޫލުކުރެއްވުން އެދެމެވެ.\nމާލޭ މޭޔަރަށް ސާބަސް! ޝުކުރިއްޔާ ޑރ. މުއިއްޒު! ދިރާގުގެ ކިބައިން ސަލާމަތްވެއްޖެ\nދިރާގުގެ ސަބަބުން ވަރަށް ބޮޑަށް އުނދަގޫވޭ! މިކަން ހައްލުކޮށްދެއްވާ!\n26 ސެޕްޓެމްބަރ 2021\nސިޓީބިޓީ: ފްލޫ ކުލިނިކު ޕާޓޭންނާއި މަދިރީގެ ހާއްޔަކަށް ބަދަލުވެ، އެކަމުގެ އުނދަގޫ ހިސާބުގަނޑު އެންމެނަށް\nސިޓީބިޓީ: ދިރާގުގެ އޮރިޔާނީ އިޝްތިހާރު... ދިރާގު މިހާ ދަށު ދަރަޖައަކަށް ވެއްޓުނީ ކީއްވެގެންތޯ؟\n27 ޖޫން 2021


ކޮޗިންގައި ތާށިވި ދިވެހިން ރާއްޖެ ގެނެސްފި\nއިންޑިއާ ލޮކްޑައުންކޮށް އެއާޕޯޓްތައް ބަންދުކުރުމުގެ ސަބަބުން ކޮޗިންގައި ތާށިވި ބައެއް ދިވެހިން މިރޭ، މޯލްޑިވިއަންގެ ބޯޓެއްގައި ރާއްޖެ ގެނެސްދީފި އެވެ.\nކެތްތެރިކަމާ އެކު އެންމެން ވެސް މަޑުކޮށްލަމާ!\nކޮރޯނާވައިރަހުގެ މި ބިރުވެރި ހާލަތުގައި ރާއްޖޭން ބޭރުގައި ތިބި ބައެއް ދިވެހިން އުޅެނީ ޝަކުވާތަކުގަ އެވެ: ގެއަށް ގޭސްފުޅި އާއި ބޯފެނާއި ބޭނުންވާ ބޭހެއް ނުލިބި ލަސްވުމުން ވެސް ހިތްހަމަނުޖެހުންތަކެވެ. ސޯޝަލް މީޑިއާގައި ނުރުހުން ފާޅުކޮށް، ކަމާ ބެހޭ އިދާރާތަކަށް ގުޅައި ހިތްހަމަނުޖެހުން ވެސް ބޭރުކުރަނީ އެވެ.\nއިންޑިއާ އިން ކާޑުގެ ބާވަތްތައް ރާއްޖެ ގެނެސްފި\nދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން އިންޑިއާ 21 ދުވަހަށް ބަންދުކޮށްފައި އޮތަސް ދިވެހިންނަށް ބޭނުންވާ ހަކުރާއި ހަނޑޫ މިއަދު ލިބިފައިވާ ކަމަށް ރާއްޖޭގެ ފޮރިން މިނިސްޓްރީން މިއަދު ބުނެފި އެވެ.\nMarch 05, 2020 126\nމާލެ އާއި ވިލިމާލެ އާއި ގުޅިފަޅު އަދި ތިލަފުށި ގުޅުވައިދޭ ބްރިޖު އަޅަން ހަވާލުކުރާނީ އިންޑިއާގެ ކުންފުންޏަކާ ކަމަށް ޕްލޭނިން މިނިސްޓްރީން މިއަދު ބުނެފި އެވެ.\nDecember 04, 2019 5\nރަސްމީ ދަތުރުފުޅެއްގައި ނައިބު ރައީސް ފައިސަލް ނަސީމް މިއަދު އިންޑިޔާއަށް ވަޑައިގެންފިއެވެ.\nDecember 04, 2019 28\n"ދަތިކަމެއް ނެތި މިހާރު ފިޔާ އެތެރެ ކުރެވޭނެ"\nއިންޑިއާ އިން ރާއްޖެ އަށް ފިޔާ އެތެރެ ކުރުމުގައި ދިމާވެފައިވާ ދަތިތައް ހައްލު ކޮށްފައިވާ ކަމަށް ފޮރިން މިނިސްޓްރީން އަނެއްކާ ވެސް ބުނެފި އެވެ.\nކުރީގެ ބާރުގަދަ ނައިބު ރައީސް އަހުމަދު އަދީބު ރާއްޖެއިން ފިއްލަވަން ކުރެއްވި މަސައްކަތް ތާކުންތާކު ނުޖެހި ނިމި، އިންޑިއާ އިން އޭނާ އެނބުރި ރާއްޖެ ފޮނުވާލުމާ އެކު ދެން މި އޮތީ އޭނާއާ މެދު ސަރުކާރުން ކަންކުރާނެ ގޮތަކާ މެދު ސުވާލު އުފެދިފަ އެވެ.\nރާއްޖެ-އިންޑިއާ ކުށްވެރިން ބަދަލުކުރަން ގޮތެއް ނިންމަނީ\nރާއްްޖެ އިން އިންޑިއާއާ އެކު ގާއިމްކުރަން އުޅޭ ކުށްވެރިން ބަދަލުކުރުމުގެ އެއްބަސްވުމާ މެދު 10 ދުވަހުގެ ތެރޭގައި ގޮތެއް ނިންމަން، ރައްޔިތުންގެ މަޖިލިހުގެ ގައުމީ ސަލާމަތާއި ހާރިޖީ ގުޅުމާ ބެހޭ ކޮމިޓީން މިއަދު ނިންމައިފި އެވެ.\nJune 07, 2019 64\nމޯދީ ތަގުރީރު ކުރައްވާ ޖަލްސާ އޮންނާނީ މަޣުރިބަށް ފަހު\nއިންޑިއާގެ ބޮޑުވަޒީރު ނަރެންދުރަ މޯދީ ތަގުރީރު ކުރައްވާ ރައްޔިތުންގެ މަޖިލީހުގެ ޖަލްސާ އަންނަ ހޮނިހިރުދުވަހު ފަށާގޮތަށް ހަމަޖައްސާފައި ވަނީ މަޣުރިބު ނަމާދަށް ފަހު ކަމަށް ރައްޔިތުންގެ މަޖިލީހުގެ އިދާރާ އިން މިރޭ ބުނެފި އެވެ.\nJune 03, 2019 65\nފެހެންދޫ ސްކޫލް ކުދިންގެ ފެރީ ވެސް އިންޑިއާގެ އެހީގައި\nބ. ފެހެންދޫ ސްކޫލް ކުދިން ކޮންމެ ދުވަހަކު ޑިންގީއެއްގައި ދަތުރުކުރަން ޖެހޭތީ އެކަން ހައްލު ކޮށްދިނުމަށްޓަކައި އެ ސްކޫލަށް ޚާއްސަ ފެރީއެއް އިންޑިއާ ސަރުކާރުގެ އެހީގައި ދިނުމަށް ނިންމައިފި އެވެ.\nއިންޑިއާ އެހީ:11 އެމްބިއުލާންސް، 61 ޖިމަށް ސާމާނު\nރާއްޖޭގެ ސިއްހީ މަރުކަޒުތަކާއި ހޮސްޕިޓަލްތަކަށް 11 އެމްބިއުލާންސް ގަތުމަށާއި 61 ރަށެއްގައި އައުޓްޑޯ ޖިމް ހެދުމަށް ބޭނުންވާ ސާމާނު ގަތުމަށް އިންޑިއާ އިން 15 މިލިއަން ރުފިޔާގެ އެހީ ދީފި އެވެ.


ބުނާށޭ ލޯބި ނުވަނީހޭ….10 – Esfiya\n“ސަރޫ. މިރަށުގަ ނެތްތަ ކުއްޖެއް. މަ ބޭނުމީ މިރަށު މަންޖެއަކާ އިނދެގެން މި ރަށުގަ އުޅެން” ހަމްޒާ މަޖަލަކަށް ހަދާފައި ބުންޏެވެ. އެއާއެކީ ހުރިހާ އެންމެން ހޭންފެށިއެވެ. ރައިހާނާ ފިޔަވައެވެ. އަނގަޔަށް ގޮތެއް ހަދާލުމަށްފަހު ރައިހާނާ ދެފަރާތަށް ބޯހޫރާލިއެވެ.\nްައަންޖަލްއާ ރައިހާނާ ރޭގަނޑު ހިތްހަމަ ޖައްސާލުމަށްޓަކައި ޓެރަހަށް ނިކުތެވެ. ނިދާ ހެދުން މަތިން ޖެކެޓަކާ ބުރުގައި އަޅައިގެން ދެކުދިން ގޮސް ޓެރަހުގައި އިށީންދެގެން ތިއްބެވެ. ހަނދުވަރުގެ އަލިން މުޅި ސަރަހައްދު ވަނީ ދިއްލާލާފައެވެ. ހަނދު ވަށައިގެން ތަރިތައް ފިޔަޖަހަމުން ދިޔައެވެ. ޖެހެމުން ދިޔަ ވައިރޯޅިން ގަސްތައް ހެލެމުން ދިޔައެވެ. ޖައްވަށް ފެތުރިފައި ހުރި ފިނިން ރައިހާނާއާ އަންޖަލް ހީކަރުވަމުން ދިޔައެވެ. “ރައީ. އައި ލަވް ދިސް. މި ގަޑީ ހޫނު ކޮފީއެއް ބޯން ވަރަށް ސަޅިވާނެ” އަންޖަލް ކޮފީއޭ ބުނާއިރަށް ރައިހާނާ ދުއްވައިގަތީ ސަރްވާ ލައްވާ ދެތަށީ ހޫނު ކޮފީ ގިރާށެވެ.\nގަދަ ނިދީގައި ޝިމާން އޮތްއިރު ހަމްޒާއަށް އޮތީ ނުނިދިފައެވެ. މާޒީގެ އެކި ޚިޔާލުތަކުން އޭނާގެ ނިދިވަނީ މަހްރޫމްވެފައެވެ. އެކުވެރިޔާއަށްޓަކައި އުފާކުރާ ހާލުވެސް އޭނާގެ ހިތުގެ އެއްފަޅި ދިޔައީ ރޮމުންނެވެ. ކައިވެންނެއްކޮށް ޒަވާޖީ ހަޔާތެއް ފަށަން ހަމްޒާވެސް ނުހަނު ބޭނުމެވެ. އެހެނަސް މާޒީގައި ކަން ހިނގާފައި އޮތް ގޮތުން އެއްވެސް އަންހެނަކަށް އިތުބާރު ކުރުމަކީ އޭނާއަށް ފަސޭހަ ކަމެއް ނޫނެވެ. ނުނިދިގެން އުޅެން ހެދުމުން ގަޔަށް ޓީޝާޓެއް މާހައިލައިގެން ހަމްޒާ ނުކުތީ ޓެރަހަށެވެ. އޭރު ޓެރަހުގެ އެއް ފަރާތުގައި އިށީންދެލައިގެން އަންޖަލް އިނެވެ. އަންޖަލް ހިނިތުންވެލައިގެން އިން އިރު އެމޫނު ނުހަނު ސާދާއެވެ. ހަނދުގެ އަލި އެމޫނަށް އެޅިފައި ހުރުމުން އަންޖަލް ފެންނަމުން ދިޔައީ ނުހަނު ލޯބިކޮށެވެ. މަޑު މަޑުން ހިނގާލާފައި ހަމްޒާ ގޮސް އަންޖަލް ގާތު އިށީނެވެ. “އޯކޭތަ މިތާ އިނަސް؟” އޭނާއާ ނުހަނު ގާތުން އިވުނު ހަމްޒާގެ އަޑާއެކު އަންޖަލްގެ މުޅިގައިން ހީބިހި ނަގައިގެން ދިޔައެވެ. އޭނާގެ ހިތުގެ ވިންދު އަވަސްވިއެވެ. “ޔާ” ލަދުރަކި ހިނުތުންވުމެއް ހަމްޒާއަށް ހަދިޔާ ކުރަމުން އަންޖަލް ބުންޏެވެ.\nސަރްވާ ކޮފީ ގިރައި ނިމެންދެކަށް ސިޓިން ރޫމް ސޯފާގައި އޮށޯވެލައިގެން ރައިހާނާ އޮތެވެ. އެހެން އޮއްވާ އޭނާގެ ފޯނަށް ފޯނެއް އަންނަން ފެށުމުން ޗޮކެއް ކަނޑާލެވުނެވެ. “މި އޮށް ފަދަ ގަޑީ ކާކުތަ ގުޅަނީ؟” ކަންނެއް ގޮތަކަށް ސޯފާގެ އަތްގަނޑުމަތީ އޮތް ފޯނު ރައިހާނާ ނެގިއެވެ. ޒިވާންގެ ނަން އަރާފައި އިންތަން ފެނުމާއެކު ފުންމައިގެން ތެދުވެވުނެވެ. ވަގުތުން ދެކޮޅު ބަލާލެވުނީ މީހަކު ފެންނަން ހުރިތޯއެވެ. ދެޚިޔާލެއްގައި ހުރެފައި ފޯނު ކެނޑެއް އުޅެނިކޮށް ރައިހާނާ ފޯނު ނެގިއެވެ.\nރައިހާނާ ފޯނުނަގާނެކަމުގެ އެއްވެސް އުއްމީދެއް ނެތަސް ޒިވާން ރައިހާނާއަށް ގުޅިއެވެ. ދެތިން ފަހަރު ރިންގުވެފައި ފޯނު ކެނޑެން އުޅެނިކޮށް ރައިހާނާ ފޯނުނެގިއެވެ.\n“ހަލޯ ރައި. ވަރަށް އަވަހަށް ނުކުމެވިދާނެތަ؟” އެންމެ ފުރަތަމަވެސް ޒިވާން ކޮށްލި ސުވާލުން ރައިހާނާގެ ދެބުމަ ގޮށް ޖެހުނެވެ. “ކޮންތާކަށް؟މާލެގައެއް ނޫން މިއުޅެނީ!” ނުރުހުންވެފައި ހުރެ ރައިހާނާ ޖަވާބުދިނެވެ. “އައި ނޯ ރަށުގަކަށް ތިއުޅެނީ. ރަށުގެއިން ނޭ ނިކުންނަންވީ ތިން މިނެޓް ތެރޭ ނުނިކުމެފިއްޔާ އެތެރެއަށް ވަންނާނަން” އެހެން ބުނެފައި ރައިހާނާއަށް އެންމެ ބަހެއް ބުނަން ވެސް ފުރުސަތު ނުދީ ޒިވާން ފޯނު ކަނޑާލިއެވެ. “ރައި ކޮފީތަށިތައް މިހިރީ ރެޑީގަަ” ސަރްވާ ގާތުން ރައިހާނާ އެދުނީ ކޮފީ ތަށިތައް މައްޗަށް ގެންގޮސް ދިނުމަށެވެ.\nއަންޖަލްއާ ބެހޭ ގޮތުން ހަމްޒާ އެތަށް ސުވާލެއް ކުރަމުން ދިޔައެވެ. އެއިން ކޮންމެ ސުވާލަކަށް އަންޖަލް ފުރިހަމައަށް ޖަވާބު ދެމުން ދިޔައެވެ.\n“ހަމްޒާ އެންޑް އަންކޮތަ މިތާ މި ތިބީ. އަން ދެކުދިންނަށް ކޮފީ” ދެލޯ ކުޑަކޮށް ހަނިކޮށް ލަމުން ސަރްވާ ބުނެލިއެވެ. ސަރްވާ ބުނި ގޮތުން އަންޖަލް ލަދުވެސް ގަތެވެ. ހަމްޒާއަށް ވެސްވީ އެވަރެވެ. ރަކިވީ ވަރުން ބޯ ކަހަން ފެށިއެވެ.\n“ސަރޫ މޭކްސް ގުޑް ކޮފީ” ކޮފީތަަށިން ކޯވަރެއް ބޯލުމަށްފަހު ހަމްޒާ ބުންޏެވެ. “ޔެއާ. ރައި އަބަދުވެސް ކިޔާނެ ސަރޫދޮންތަ ހަދާ ކޮފީ ވަރަށް މީރުވާނެ. ފައިނަލީ އައި ގޮޓް ޓު ޓޭސްޓް ދިސް” އަންޖަލް އަދި ހަމްޒާއަށްވެސް އެކޮފީ ވަރަަށް މީރުވިއެވެ. ދެމީހުންނަށްވެސް ސަރްވާއަށް ތައުރީފު ކޮށްލެވުނެވެ.\nހަމްޒާއަށް މުހިއްމު ކޯލެއް އައުމުން ކޮފީތަށި ހިފައިގެން ރެއިލިން ކާރިއަަށް ދިޔައެވެ. ދެމިނެޓަށްވުރެ ކުރު އެކޯލް ނިންމާލާފައި އަންޖަލް އިންތަނަށް ދާން އެނބުރެނިކޮށް އޭނާގެ ލޮލުގައި ގޭގެ ގޯތި ތެރޭގައި ހުރި ރައިހާނާ އަޅާގަތެވެ. ރޭގަނޑުގެ އެއޮށްފަދަ ވަގުތު ރައިހާނާ އެތަނުގައި ކީއްކުރަނީ ބާއޭ ހަމްޒާގެ ހިތަށް އެރިއެވެ. ދެން ފެނުނީ އިސްކޮޅުން ދިގުން ފިރިހެން ކުއްޖެއް ރައިހާނާގެ އަތުގައި ހިފިތަނެވެ. އެހެނަސް އެއީ ކާކުކަން ސާފުވާ ގޮތެއް ނުވިއެވެ. “އަންޖަލް އާދެބަ ވަރަށް އަވަހަށް” ވައި އަޑުން ހަމްޒާ އަންޖަލް އަށް ގޮވިއެވެ.\nއަންޖަލް އައުމާއެކު ހަމްޒާ އަންޖަލްއަށް ރައިހާނާ ދެއްކިއެވެ. “އޯ މައި ގޯޑް ދެޓް އިޒް ޒިވާން” ކިތަންމެ ދުރުން ފެނުނަސް އެއީ ޒިވާންކަން އަންޖަލްއަށް އެނގުނެވެ. ދެލޯ ބޮޑުކޮށް އަންޖަލްއަށް އަނގަމަތީ އަތް އަޅާލެވުނެވެ.\n“ރައި ޕްލީޒް. ގިވް މީ ވަން މޯ ޗާންސް” ޒިވާން ރައިހާނާގެ އަތުގައި ހިފައި އާދޭސްކުރިއެވެ. އެއަޑުގައި ވީ ރިހުން ރައިހާނާއަށް ފާހަގަވިއެވެ. އެހެނަސް ޒިވާންއަށް މާފު ދިނުމަކީ ރައިހާނާއަށް ފަސޭހަކަމެއް ނޫނެވެ.\n“ލެޓް ގޯ އޮފް މައި ހޭންޑް. އަހަރެންގެ އަތުގަ ހިފުމުގެ އެއްވެސް ހައްގެއް ޒިވާންއަކަށް ނޯންނާނެ” ހަމްދަރުދީގެ މައްޗަށް ރުޅިވެރިކަން ރައިހާނާ އިސްކުރިއެވެ. ޒިވާންގެ އަތުން އޭނާގެ އަތް ދަަަމާާގަަަތްް އިރު އެހިތް ދިޔައީ ރޮމުންނެވެ. ރައިހާނާއަށް ސިހުން ގެނުވީ ޒިވާން ދެން ކުރި ކަމަކުންނެވެ. އޭނާގެ އޮނަގަނޑުގައި ހިފައި ޒިވާންއާ ގާތަށް ދަމާލުމަށްފަހު އެތުންފަތުގައި ބޮސްދޭން ފެށިއެވެ. ރަށްޓެހިވެގެން އުޅުނުއިރުވެސް ޒިވާން ދުވަހަކުވެސް އެފަދަ ކަމެއް ނުކުރެއެވެ. ލިބުނު ޝޮކުގައި ރައިހާނާއަށް ހުރެވުނީއެވެ. ވަނީ ކީއްކަން ރޭކާލުމާއެކު ޒިވާންގެ ކިބައިން ސަލާމަތް ވުމަށް ރައިހާނާއަށް ތެޅިގަނެވުނެވެ.\nއެ މަންޒަރު ނުހަނު ރީއްޗަށް ހަމްޒާއަށާ އަންޖަލްއަށް ފެނުނެވެ. ރައިހާނާ ޒިވާންގެ އަތުތެރެއިން ސަލާމަތްވާން އުޅޭ މަންޒަރު ފެނުމާއެކު ހަމްޒާ އޭނާ އަތުގައި އިން ހޫނު ކޮފީ ތަށި ޒިވާންއާ ދިމާއަށް ވަރާލިއެވެ.\nއިސްތަށިގަނޑުގައި ހޫނު ދިޔާ އެއްޗެއް ޖެހުމުން ޒިވާންއަށް ރައިހާނާ ދޫކޮށްލެވެނެވެ. އަދި މަތި ބަލާލެވުނީ އެއީ ކޮންތާކުން އެޅުނު އެއްޗެއްތޯ ބެލުމަށެވެ.\nޒިވާން މައްޗަށް ބަލާލުނުން ހަމްޒާ އަންޖަލްގެ އަތުގައި ހިފައި ދަމާގަތެވެ. އަންޖަލް ގޮސް ޖެހުނީ ހަމްޒާގެ ތަނަވަސް މޭމަތީގައެވެ. ކޮފީ ތަށީގައި ނުބޮއެ ހުރި ކޮފީފޮދު އޭނާގެ އަތަށް އެޅުމާއެކު އަތަށް ހޫނުވިއެވެ. “އޫޕްސް އަންޖަލް އައި އޭމް ސޮރީ” ހަމްޒާ އަންޖަލްގެ އަތަަށް ފުމެ ދިނެވެ. އަންޖަލްގެ މުޅި ގައިން ހީބިހި ނަގާ ދިޔައެވެ. އެސްފިޔަ ޖަހާލުމެއްވެސް ނެތި އޭނާއަށް ހަމްޒާއާ ދިމާއަށް ބަލަހައްޓައިގެން އިނދެވުނެވެ.\nފެންކަޅިވެފައި ހުރެ ރައިހާނާއަށް ޒިވާންއާ ދިމާއަށް ބަލަހައްޓައިގެން އިނދެވުނެވެ. ޒިވާން އެފަދަ އަމަލެއް ކޮށްފާނެ ކަމަށް ދުވަހެއްގެ ކޮޅުންވެސް ރައިހާނާ ހިއެއް ނުކުރެއެެވެ. “އައި ހޭޓް ޔޫ ޒިވާން” ހިތާމަ އަދި ރުޅި އެކުލެވޭ އަޑަކުން ޒިވާންއާ ދިމާއަށް އެހެން ބުނުމަށްފަހު ދުވެފައި ގޮސް ގޭތެރެއަށް ވަނެވެ.\nހަމްޒާއާ އަންޖަލް ދުރަށް ޖެހެވުނީ ބޭރުން ފިޔަވަޅުގެ އަޑު އިވެން ފެށުމުންނެވެ. ކޮފީތަށި ހިފައިގެން ޓެރަހުން ނުކުންނަން ދިޔަ އަންޖަލް ހުއްޓުނީ މައްޔިތެއް ފަދައިން ހިނގާފައި އައި ރައިހާނާ ފެނިފައެވެ. އެދެކުދިން ޓެރަހަށް އައިރު ރައިހާނާގެ މޫނު މަތީގައިވި އުޖާލާ ކަމެއް މިހާރަކު ނެތެވެ. ވީ ކީއްކަން ހަނދާންވުމާއެކު އަންޖަލްއަށް އޭނާގެ ދެއަތް މުއްކަވާލެވުނެވެ. ޓެރަހުގެ އެއްފަރާތެއްގައި ޖަހާފައި ހުރި މޭޒުގައި ކޮފީތަށި ބައިންދާފައި އަންޖަލް ރައިހާނާ ގޮވައިގެން ޓެރަހަށް ވަނެވެ.\nނުރޯން ކިތަންމެ ހިއްވަރުކޮށްގެން ހުއްޓެއްކަމަކު އަންޖަލްގެ އޯގާތެރިކަން ފެނި ރައިހާނާއަަށް ރޮވުނެވެ. އަންޖަލް ގައިގައި ބައްދައިގެން އޮވެ ރޮމުން ދިޔައިރު ގިސްވެސް ލެވެމުން ދިޔައެވެ. އަންޖަލްވެސް ރައިހާނާ ހުއްޓުވަން ނޫޅެ ރޯނެވަރަކަށް ރޯންބޭއްވިއެވެ.\nހަމްޒާވެސް ގޮސް ރައިހާނާމެން ގާތު އިށީނެވެ. އޭނާ އިންތިޒާރުކޮށްގެން ހުރީ ރައިހާނާ ރުއިން ހުއްޓާލާނެ އިރަކަށެވެ.\n“ދޮންތީ! ހޫ ވޯޒް ދެޓް ސަން …..؟” ރުޅި އައިސް ރަތްވެފައި ހުރެ ޓެރަހަށްވަން ރީހާން އެހިއެވެ. ރައިހާނާ އޭރުވެސް އިނީ ޖަވާބުދެވޭ ކަހަލަ ހާލަތެއްގައެއް ނޫނެވެ. ރީހާނަށް އެމަންޒަރު ފެނުނުކަން އެނގުމުން ރައިހާނާގެ ހިތުގައި މާ ބޮޑަށް ޖެހި އިތުރަށް ރޮވުނީއެވެ.\n“ރީއްކޮ ކާމް ޑައުން އެންޑް ކަމް ވިތް މީ” ރީހާން ގާތު ރުޅި މަޑު ކުރުމަަށް ބުނަމުން އޭނާ ގޮވައިގެން ހަމްޒާ ޓެރަހުން ނުކުތެވެ. ތުރުތުރު އަޅަމުން ދިޔަ ރީހާންގެ ދެއަތަށް ބަލާލުމުންވެސް އޭނާ ރުޅިއައިސްފައިވާ މިންވަރު އެނގެއެވެ. “ދޮންތިގެ ނުގަބޫލުގަ އެ މީހަކު” ރީހާން ބުނަން އުޅުނު ޖުމްލަ ހުއްޓުވީ ހަމްޒާއެވެ. ” އައި ނޯ ފެނުނޭ. ރީއްކޮގެ ދޮންތި އެހުރީ ވަރަށް ހާރޓްވެފަ މިގަޑީގަ. ތިހެން ރުޅި އައިސްގެން ގޮއްސަ ވާހަކަ ދެއްކީމަ އިތުރަށް ހާރޓްވާނީ. ލެޓް ހަރ ކްރައި. ވީ ވިލް ނޮޓް ސްޕެއަރ ޒިވާން” ރީހާންއަށް ވިސްނައިދޭ ފަދައަކުން އޭނާގެ ދެކޮނޑުގައި ހިފަހައްޓައިގެން ހުރެ ހަމްޒާ ބުންޏެވެ. ޒިވާންގެ ނަން އިވުމާއެކު ރީހާންގެ ދެބުމަ ގޮށް ޖެހުނެވެ. “ޒިވާންއޭ؟؟؟ ދޮންތިއަށް ދޯކާ ދީފަ އަނެއްކާ ފަހަތު އަޅުވައިގެން އެއުޅެނީ! އައި އެމް ގޮންނާ ކިލް ހިމް އައ ސްވެއަރ” އައި ރުޅީގައި ރީހާން ފާރަށް އެތިފަހަރެއް ވީއްލާލިއެވެ. ޒީވާން ހީކުރީ ހެއްޔެވެ. އޭނާގެ ދޮންތިއަކީ ޒިވާން ޖަހާހާ ބެރަކަށް ނަށާނެ މީހެއް ކަމަށް. ޒިވާން ބޭވަފާތެރިވުމުގެ ސަބަބުން ރައިހާނާ އުޅުނު ގޮތް އެންމެ ގާތުން ދެކުނު އެކަކީ ރީހާންއެވެ. ދޮންތި އޭނާއަށް އެއްވެސް ވާހަކައެއް ނުކިޔާދިނަސް އޭނާއަށް ހުރިހާ ކަމެއްވެސް އެނގެއެވެ. އޭނާ ހުއްޓާ އޭނާގެ ދޮންތިއާ ވައި އެޅޭކަށްވެސް ޒިވާންއަކަށް ދެނެއް ނުކެރޭނެއެވެ.\nރީހާން ހަމައަކަށް އަޅުވާފައި ޓެރަހަށް ވަންއިރު ރައިހާނާ އަމިއްލައަަށް އޭނާ ގައިގައި ތަޅަމުން ދިޔައެވެ. އަންޖަލް ރައިހާނާ ހުއްޓުވަން ކުރަމުން ދިޔަ މަސައްކަތް ދިޔައީ ބޭކާރުވަމުންނެވެ. “ސްޓޮޕް ދިސް ނަންސެންސް. ވައި ދަ ހެލް އާ ޔޫ އީވެން ކްރައިން ފޯ ހިމް؟ ޒިވާން ރައިހާނާދެކެ ލޯބި ވާނަމަ އެހެނެއް ނުހަދާނެ. އެހާ ސެލްފިޝްއެއް ނުވާނެ. އައި ޑޯންޓް ހޭވް އެނީ އައިޑިއާ އެބައުޓް ހައު ހީ ބްރޯކް ޔުއަރ ހާޓް. ބަޓް އައި ޑޫ ނޯ ހީ ހޭޒް ބްރޯކް ޔުއަރ ހާޓް. ރައިހާނާ ތިހެން ރޮއެފަ އަމިއްލަ ގައިގައި ތެޅުމުން ޒިވާންއަށް އެއްވެސް ގެއްލުމެއް ވޭތަ؟ ޒިވާންގެ ލޮލަށްތަ ތަދުވާނީ ނޫނު ރައިހާނާގެ ތަ؟ ޒިވާންގެ ކަރުނަތަ ހުސްވާނީ؟ ވެވޭ ލޯތްބެއްގެ ސަބަބުން އަމިއްލަ ނަފްސު ހަލާކު ނުކުރޭ. މާދަމާ ނޫނީ އޭގެ އަނެއް ދުވަހުން ނަމަވެސް ޒިވާންއަށް އާ ކުއީންއެއް ލިބިދާނެ. ބަޓް ޔުއަރ ޕޭރަންޓްސް ވޮންޓް ގެޓް އަނަދަރ ޕްރިންސަސް. ޔުއަރ ބްރަދަރ ވޮންޓް ގެޓް އަނަދާ ދޮންތި” ކިތަންމެ ރުޅި އައިސްގެން ވާހަކަ ފެށި ނަމަވެސް ނިންމާލިއިރު ހަމްޒާގެ އަޑުވެސް ވަނީ ކުރަކިވެފައެވެ. ބޭވަފާތެރި ކަމުގެ ހިތި ރަހަ އޭނާގެ ކަރުގައިވެސް ލިއެވެ. ލޯބިވާކަމަށް ބުނެ މީހަކު އޭނާއަށް އޮޅުވާލިއެވެ. ނުބައި މަގުން ދާން އުޅެނިކޮށް އޭނާއަށް މަގު ދައްކައިދިނީ މިރާޝްއާ ސުނައިނާގެ އިތުރަށް ޝިމާންއެވެ.\nއޭނާ ފަދައިން ލޯބީގެ އަވައިގައި ޖެހި އެހެން ދިރިއުޅުމެއް ހަލާކުވާކަށް ހަމްޒާ ނޭދެއެވެ.\nސިކުނޑި ރަނގަޅަށް މަސައްކަތް ކުރަން ފެށުމާއެކު އޭނާއަށް އުޅެވުނު ގޮތް ރައިހާނާއަށް އެނގުނެވެ. ލޮލުން އަންނަމުން ދިޔަ ކަރުނަތައް އަތުގެ ނުފުށުން ފުހެ މީހާ ހަމައަކަށް އެޅުނެވެ. ހަމްޒާ ދެއްކި ވާހަކަތައް އޭނާގެ ސިކުނޑައާ ހަމައަށް ފޯރާފިއެވެ. ލޯބީގެ ނަމުގައި އަމިއްލަ ނަފްސު ހަލާކުގެ ތެރެއަށް ވައްޓާލާކަށް އޭނާ ބޭނުމެއް ނޫނެވެ. ޝުކުރުގެ ނަޒަރަކުން ހަމްޒާއަށް ބަލާލުމަށްފަހު ރައިހާނާ ހިނިތުންވިއެވެ. ރައިހާނާ ހިނިތުންވި ތަން ފެނި އަންޖަލްއަށްވެސް ހީލެވުނެވެ.\n“ތެންކިއު ސަރ” ފުރަތަމަ ފަހަރަށް ހެޔޮހިތުން ރައިހާނާ ހަމްޒާއަށް ޝުކުރު އާދާކުރިއެވެ. ހަމްޒާގެ މައްޗަށް ކިލަނބުވެފައިވާ އޭނާގެ ހިތް ސާފުވިއެވެ.\n“ޔޫ ޑޯންޓް ހޭވް ޓު ތޭންކް މީ. އެންޑް ޔޫ ޑޯންޓް ހޭވް ޓު ކޯލް މީ ސަރ. އަންޖަލް ގާތުގަވެސް ބުނިން ހަމްޒާ ކިއަސް އޯކޭއޭ. ދެން މިހާރު އެއޮށް ބާރަ ޖަހަނީ ދޭ ނިދަން” އަންޖަލްއާ ރައިހާނާ އެތެރެއަށް ވަންކަން ޔަގީންކޮށްފައި ހަމްޒާވެސް ނިދަން ވަނެވެ.\n“އައި ތިންކް ހީ އިޒް އަ ނައިސް ގާއީ” ނިދަން އޮށޯވެފައި ރައިހާނާ ބުންޏެވެ. “ހޫ؟” އަންޖަލްއަށް ރައިހާނާ ބުނީ ހަމްޒާގެ ވާހަކަކަން އެނގިހުރެވެސް ނޭންގޭ ކަމަށް ހެދުނެވެ. “ތިކުއްޖާގެ ހިތުގެ ރަސްގެފާނުގެ ވާހަކަ މި ބުނީ” “ހީ އިޒް އަ ނައިސް ގާއީ. އެހެންވެ ދޯޯ ފޯލްވީވެސް” އަންޖަލް ހުވަފެނީ ގޮތަކަށް ހީލިއެވެ. ހަމްޒާގެ ތަނަވަސް މޭމަތީގައި އޭނާ ގޮސް ޖެހުނުގޮތް ލޯ ކުރިމަތިން ސިފަވާން ފެށުމުން ލަދުން އިސްޖަހާލެވުނެވެ.\nAlhey kiyaa haadha rangalhey…buna dhuvahah vureves kurin story up koh dhinyma v happy vehje…❤\nKiyaafa comment eh kohlaanan??????..u have uploaded buni dhuvahah vure kurin..thanks anyways????????????\nWow..kiyaa vareh nh igey..Darla bunaa day ah vuren avahah up kohdheveyne????????????keep it up…hope next part also awesome like this.. perfect masha allah.. waiting for the next part???????????????????????✌☝??????\nThank you ehkala kaleyge\nAish thi bunee rangalu vaahaka ye.kiyaa mi varah reethi vaahaka ye.kiyaa hithun up vey tho bala bala mi huree.keep it up up up kiyaaaa\nAlheys kiyaa thiulheny anjal r hamxa gulhuvan thr.. alhey ehen nuhadhaathi eirun mi vaahaka nuvx kiyaanan igey..??..myga main characters aky kobaa thr.. hope next vx mivaru reethi vaane kamah..kn irakun next part..\nThanks dhon manje reeaaalll. Hingaa dhw balamaa vaagoii. Raihana\nwow… Vaahaka v reethi… waiting4the nxt prt..\n????..igeythy kaaku kan\nI also agree with Aish..varah reethi mi part vx … will be waiting for the next part,????????\nMasha allah??❤❤????????..it’s really amazing..vrh vrh habbu nge..?????????????..alhe hamza n raihaanaa kanneyge ehme fahun gulheyny..watabeautiful stry..one of my fav author??❤❤????✊✊????..ly\nThanks jiji. Hingaa dhw balama vaa gotheh\nSalam alaikum. Buni dhuvahah vureh kurin liyevunyma hithah ery up kohdheynamey. Assu kiyara varah ufaavey thihaa supporive readers thibeythyve. Luv ya guys soo much. Vaahaka avaha liyan motivate vanyves readers alhugandah dhey support ge sababun. Abadhuves thi gothugai hurihaa readers ves alhugandah support dhevvane kamah ummedhu kuran.\nNext part thursday or friday ga ISA\nHamxa ge cousin kohki\nHamxa n raihana thr main characters aky???vvvv nice .. waiting for the next part\nYeah ehen kamah balaa next part tmrw or friday ga ISA\nheyy cousin… Assluvec v reethi dhw mi stry… class ga vec abadhu mi stry reethi vaahaka kiyany hurihaa kudhinn…\npls thursday ga up kohdheh chey….i`’m dying to read this so badly\nISA thursday ga up kureveytho mi try kurany\nAlhey v loabi mi story… Luv y m m m kyp up the gud work kiyaa n thursday noony friday ga up kohdhehchey…. Hamzaa ge role hama habeys ingey kiyaa…. N raihaanaa too… Luv u kiyaa ur my favourite Author… ❤❤❤❤❤❤❤?????????????? Curiously waiting4the next part…….\nThank u laalu?\nVaarh habeys vhk ehhh\nThank u eiiverr\nTmrw or friday\nI guess friday ga dhw kiyaa\nvery beautiful this story..very interest\nހިތުގެ އެދުމޭތީ (2 ވަނަބައި)


Dhaftharugai nethees flat dhin meehunge nanthah list in unikohfi – Iru\nދަފްތަރުގައި ނެތީސް ފްލެޓް ދިން މީހުންގެ ނަންތައް ލިސްޓުން އުނިކޮށްފި\nދަފްތަރުގައި ރަޖިސްޓްރީ ނެތީސް އެ ކެޓަގަރީން ކުރީގެ ސަރުކާރުގައި ފްލެޓް ދިން މީހުންގެ ނަންތައް ލިސްޓުން އުނިކޮށްފި އެވެ.\nހިޔާ މަޝްރޫއުގެ 7،000 ފްލެޓުގެ 12 ކެޓަގަރީ އަށް ހުޅުވާލުމުން ދަފްތަރު ކެޓަގަރީން 2700 އަށް ވުރެން ގިނަ މީހުން ފޯމު ހުށަހެޅި އެވެ. އެ ކެޓަގަރީން ދޫކުރާ 1000 ފްލެޓަށް ކުރިމަތިލީ މީހުންގެ ތެރެއިން ޝަރުތު ހަމަވެ ފްލެޓް ލިބޭ މީހުންގެ ލިސްޓެއް ކުރީގެ ސަރުކާރުގައި އޮތީ އިއުލާންކޮށްފަ އެވެ.\nހިޔާ މަޝްރޫއުގައި ފްލެޓް ދިން ގޮތާ ގުޅޭ ގޮތުން ކުރި ޝަކުވާތައް ބަލަން މި ސަރުކާރުން އުފެއްދި ފްލެޓް ކޮމިޓީން އިއްޔެ ދަފްތަރު ކެޓަގަރީ އަށް ޝަރުތު ހަމަވާ ލިސްޓު އާއްމުކުރީ ބައެއް މީހުންގެ ނަންތައް އުނިކޮށްފަ އެވެ. އުނިކުރި މީހުންގެ ވަކި ލިސްޓެއް އާއްމުކޮށްފައިވާ އިރު ދަފްތަރު ކެޓަގަރީ އަށް ޝަރުތު ހަމަނުވާ ސަބަބު ލިސްޓުގައި ސާފުކޮށްދީފައިވެ އެވެ.\nދަފްތަރު ކެޓަގަރީ އަށް ޚާއްސަކުރި 1،000 ފްލެޓުގެ ވަގުތީ ލިސްޓުގައި 2،775 މީހުންގެ ނަން ހިމެނެ އެވެ.


Mi aharuge Club Maldives Cup April gai - One Online\nކްލަބު މޯލްޑިވްސް ކަޕް 2019ގެ ފައިނަލް -- ވަން ފޮޓޯ/ މުހައްމަދު އައުޒަމް\nކްލަބު މޯލްޑިވްސް ކަޕް\nމިއަހަރުގެ ކްލަބު މޯލްޑިވްސް ކަޕް އޭޕްރީލްގައި\nމިއަހަރުގެ ކްލަބު މޯލްޑިވްސް ކަޕް، އަންނަ އޭޕްރީލް މަހު ބޭއްވުމަށް ނިންމައިފިއެވެ.\nމިއަހަރުގެ ކްލަބު މޯލްޑިވްސް ކަޕް ފެށުމަށް ހަމަޖެހިފައިވަނީ އޭޕްރީލް މަހުގެ ހަތްވަނަ ދުވަހުއެވެ. ކްލަބު މޯލްޑިވްސް ކަޕާއެކު އަންހެނުންނަށް ހާއްސަ 18/30 ފުޓްސަލް ފިއެސްޓާ ބޭއްވުމަށް ވެސް ހަމަޖެހިފައިވެއެވެ.\nކްލަބު މޯލްޑިވްސް ކަޕް 2019ގެ ޗެމްޕިއަން، ބީއެމްއެލް -- ވަން ފޮޓޯ/ މުހައްމަދު އައުޒަމް\nވިމެންސް ފުޓްސަލް ފިއެސްޓާ 2019ގެ ޗެމްޕިއަން އެމްޕީއެލް -- ފޮޓޯ/ ކްލަބު މޯލްޑިވްސް\nމިއީ ކްލަބު މޯލްޑިވްސް ބާއްވާ 15 ވަނަ ފަހަރެވެ. އަދި 18/30 ވިމެންސް ފުޓްސަލް ފިއެސްޓާ ބާއްވާ ނުވަވަނަ ފަހަރެވެ. ކްލަބު މޯލްޑިވްސް އަދި 18/30 ވިމެންސް ފުޓްސަލް ފިއެސްޓާއަކީ އޮފީސް/ކުންފުނިތަކަށް އަމާޒުކޮށްގެން ރާއްޖޭގައި ބާއްވާ އެންމެ ފޯރިގަދަ އަދި އެންމެ ބޮޑު ފުޓްސަލް މުބާރާތެވެ.\nމިދިޔަ އަހަރުގެ ކްލަބު މޯލްޑިވްސް ކަޕްގެ ފައިނަލުގައި ކްލަބު ވެމްކޯ ބަލިކޮށް، ޗެމްޕިއަންކަން ހޯދީ ޔުނައިޓެޑް ބީއެމްއެލްއެވެ. އަދި މިދިޔަ އަހަރުގެ ވިމެންސް ފުޓްސަލް ފިއެސްޓާގެ ފައިނަލުގައި ޕޮލިސް ކްލަބު ބަލިކޮށް، އެމްޕީއެލް އިން ވަނީ ތަށި ދިފާއުކޮށްފައެވެ.\nމިދިޔަ އަހަރެކޭ އެއްގޮތަށް މިއަހަރުވެސް ކްލަބު މޯލްޑިވްސް ކަޕްގައި 32 ޓީމު ވާދަކުރާނެއެވެ. އަދި 18/30 ވިމެންސް ފުޓްސަލް ފިއެސްޓާގައި އަށް ޓީމު ވާދަކުރާނެއެވެ.\nގުޅޭ ޓެގު ފުޓްސަލް ކްލަބު މޯލްޑިވްސް ކަޕް 18/30 ވިމެންސް ފުޓްސަލް ފިއެސްޓާ\nކްލަބު މޯލްޑިވްސް ކަޕް އަންނަ ނޮވެމްބަރު މަހު ބޭއްވުމަށް މަސައްކަތް ކުރަނީ\nކޮވިޑް 19އާ ގުޅިގެން މިއަހަރުގެ ކްލަބް މޯލްޑިވްސް ކަޕް ފަސްކޮށްފި\nވެމްކޯ ބަލިކޮށް، ބީއެމްއެލް އިން ކްލަބު މޯލްޑިވްސް ކަޕްގެ ޗެމްޕިއަންކަން ހޯދައިފި\nފައިނަލުގައި އަނެއްކާވެސް ޕޮލިސް ކްލަބު ބަލިކޮށް، އެމްޕީއެލް އިން ތަށި ދިފާއުކޮށްފި\nކްލަބު މޯލްޑިވްސް ކަޕްގެ ފައިނަލުގެ ޖާގަތައް ބީއެމްއެލް އާއި ވެމްކޯއަށް


Adhaalath aai MDP ebbai veema bayyeh nukureveyne: Nasheed | Mihaaru\nކުރީގެ ރައީސް މުހައްމަދު ނަޝީދާއި އަދާލަތު ޕާޓީގެ ރައީސް އިމްރާން އަބްދުﷲ: މަޖިލީސް އިންތިޚާބުގައި ދެ ޕާޓީން އެކުގައި ވާދަކުރަން އަދާލަތުން ވަނީ ހުށަހަޅާފައި. --ފޮޓޯ/މިހާރު\nއަދާލަތާއި އެމްޑީޕީ އެއްބައިވީމާ ބައްޔެއް ނުކުރެވޭނެ: ނަޝީދު\n17 މާޗް 2019 - 23:21 22 comments\nއަދާލަތު ޕާޓީ އާއި އެމްޑީޕީ ގުޅިގެން މަސައްކަތް ކުރާ ނަމަ އެ ދެ ޕާޓީ ސިޔާސީ ގޮތުން ބަލި ނުކުރެވޭނެ ކަމަށް ވިދާޅުވެ، ކުރީގެ ރައީސް މުހައްމަދު ނަޝީދު އަދާލަތު ޕާޓީ އަށް ވަރަށް ބޮޑަށް ތައުރީފް ކުރައްވައިފި އެވެ.\nރައްޔިތުންގެ މަޖިލީހުގެ އިންތިހާބުގައި ފަރެސް މާތޮޑާ ދާއިރާ އަށް ވާދަކުރައްވާ އެމްޑީޕީގެ ކެންޑިޑޭޓް ފަތުހުﷲ އަހްމަދަށް ކެމްޕޭން ކުރުމަށް ބިލަބޮން ހައި އިންޓަނޭޝަނަލް ސްކޫލްގައި މިރޭ ބޭއްވި ޖަލްސާއެއްގައި ވާހަކަފުޅު ދައްކަަވަމުން ނަޝީދު ވިދާޅުވީ އަދާލަތާއި އެމްޑީޕީ އެކުގައި ތިއްބާ ވެރިކަން ގުޑުވާލެވޭ ވަރުގެ ސިޔާސީ ބައެއް ރާއްޖެއަކު ނެތް ކަމަށެވެ.\n"އަދާލަތު ޕާޓީ އާއި އެމްޑީޕީ އެކުގައި ތިއްބާ، ދެނެއް ނެތް، ދެނެއް ނެތް މި ދިވެހިރާއްޖޭގައި އިރާދަކުރެއްވިއްޔާ އެހެން ސިޔާސީ ބައެއް، އަޅުގަނޑުމެންގެ ސަފުތައް ފޫއަޅުވައިލެވޭނެ އަދި މި ދިވެހިރާއްޖޭގެ ވެރިކަން ގުޑުވައިލެވޭނެ،" ނަޝީދު ވިދާޅުވި އެވެ.\nރައީސް ނަޝީދު އަދާލަތަށް ތާއީދު ކުރައްވާ ވާހަކަ ދެއްކެވީ ހޯރަފުށި ދާއިރާ އާއި އަލިފުށި އަދި ދާއިރާ ފަރެސްމާތޮޑާ ދާއިރާ އަށް އެމްޑީޕީން ކުރިމަތިލާފައިވާ ކެންޑިޑޭޓުންނަށް ތާއީދު ކުރަން އަދާލަތު ޕާޓީން ނިންމިކަން އެ ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ އިއުލާނު ކުރެއްވި ފަހުންނެވެ. އިމްރާން އެކަން އިއުލާނު ކުރެއްވީ ހަމަ ޖަލްސާގައި ނަޝީދަށް ވުރެ ކުރިން ވާހަކަ ދައްކަވަމުންނެވެ.\nދެ ޕާޓީގެ ގުޅުމާ ބެހޭ ގޮތުން ވާހަކަ ދައްކަވަމުން ނަޝީދު ވިދާޅުވީ އަދާލަތު ޕާޓީއަކީ ދިވެހިން ބޭނުންވާ ކިތަންމެ ކަމަކަށް އަދާލަތުން އަޑު އުފުލާ ކަމަށާއި އެމްޑީޕީގެ ހުރިހާ ސިޔާސަތުތަކަކީ ވެސް އެ ޕާޓީން ތާއީދު ކުރާ ކަންތައްތަކެއް ކަމަށެވެ. އެމަނިކުފާނު ވިދާޅުވީ އެމްޑީޕީ ކުޅަދާނަ ކަންތައްތަކެއް ހުންނަ ކަމަށާއި އެހެން ނަމަވެސް އަދާލަތުން ފިލާވަޅު ނަގަން ޖެހޭ ކަންތައްތަކެއް ވެސް އެބަހުރި ކަމަށެވެ.\n"ހާއްސަ ގޮތެއްގައި އަދާލަތު ޕާޓީގައި މާތްވެގެންވާ އިސްލާމްދީނުގެ އުސޫލުތައް ބަޔާންކޮށްދިނުމުގެ ވަރަށް ފުރިހަމަ ގާބިލުކަމެއް އެކުލެވިގެންވޭ. އެއީ އެމްޑީޕީ ސަގާފީ ގޮތުން މި ޕާޓީ ދައްކާ އަދި އަޅުގަނޑުމެންނަށް ހާމަ ކުރެވޭ ގާބިލުކަމެއް ނޫން،" ނަޝީދު ވިދާޅުވި އެވެ.\nދެ ޕާޓީގައިވާ އެ ތަފާތު އެއްކޮށްލުމުން ދިވެހިންނަށް ލިބޭނީ ވަރަށް ފުރިހަމަ ދިވެހިރާއްޖެއެއް ކަމަށް ވެސް އެމަނިކުފާނު ވިދާޅުވި އެވެ.\n"އެހެންވީމާ، ދެ ޕާޓީ އެކުވީމާ ދިވެހިން ބޭނުންވާ ފުރިހަމަ ދިވެހިރާއްޖެ އިރާދަކުރެއްވިއްޔާ ދިވެހިންނަށް ލިބޭނެ،" ނަޝީދު ވިދާޅުވި އެވެ.\n3 dhaairaaeggai MDP ah Adhaalathuge thaaeedhu\nޖަލްސާގައި ވާހަކަ ދައްކަވަމުން އިމްރާން ވިދާޅުވީ އެމްޑީޕީއާ އާދަލާތު ޕާޓީގެ ގުޅުން އަދިވެސް އިތުރަށް ބަދަހިވާނެ ކަމަށް ގަބޫލުކުރައްވާ ކަމަށެވެ.\n"އަޅުގަނޑު ގަބޫލުކުރާ ގޮތުގައި އަޅުގަނޑުމެންނަށް ކުރިއަށް މިއޮތް ދުވަސްތަކުގައި ގުޅިގެން މަސައްކަތް ކުރެވޭނެ. އަދިވެސް އިތުރަށް އަޅުގަނޑުމެންނަށް ގުޅުން ބަދަހިކޮށް ހަރުދަނާ ކުރެވޭނެ،" އޭނާ ވިދާޅުވި އެވެ.\nއެމްޑީޕީ އާއި އަދާލަތު ޕާޓީ ގުޅިގެން ކުރާ މަސައްކަތުން މަޖިލިސް އިންތިހާބުގައި ސަރުކާރަށް ފުރިހަމަ ތާއީދު ލިބޭނެ ކަމަށް ވެސް އޭނާ ވިދާޅުވި އެވެ. ކުރިއަށް އޮތް 19 ވަނަ ރައްޔިތުންގެ މަޖިލީހުގައި އަދާލަތު ޕާޓީ އާއި އެމްޑީޕީ އެކުގައި މަސައްކަތް ކުރެވޭނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އަދާލަތު ޕާޓީ އިމްރާން އަބްދުﷲ، ހޯމް މިނިސްޓަރު ރައްޔިތުންގެ މަޖިލީހުގެ އިންތިޚާބު 2019


Shahid ge Jersey november5gai cinema thakah - Hama.mv\nޝާހިދުގެ ޖާޒީ ނޮވެމްބަރު5ގައި ސިނަމާތަކަށް\n18 ޖެނުއަރީ 2021 | 10:07\nޝާހިދުގެ ޖާޒީ ނޮވެމްބަރު މަހު ސްކްރީނަށް\nހޯމަ , 18 ޖެނުއަރީ 2021 | 10:07\nބޮލީވުޑް އެކްޓަރު ޝާހިދު ކަޕޫރު ލީޑް ރޯލުން ފެންނަ ފިލްމު "ޖާޒީ" މިއަހަރުގެ ނޮވެމްބަރު މަހުގެ ފަސް ވަނަ ދުވަހު ސިނަމާތަކުގައި އަޅުވަން ނިންމައި ތާރީހު އިއުލާން ކޮށްފި އެވެ.\nމިދިޔަ އަހަރު ކޮވިޑް-19 ގެ ބަލިމަޑުކަމުގެ ތެރޭގައި ޝޫޓިން ނިންމައިލި އެ ފިލްމުން ޝާހިދުގެ އިތުރުން ޕަންކަޖު ކަޕޫރާއި މްރުނާލް ޓާކުރު ވެސް މުހިންމު ރޯލުތަކުން ފެންނާނެ އެވެ. ގޯތަމް ތިއްނަނޫރީ ޑައިރެކްޓު ކުރާ މި ފިލްމަކީ ހަމަ އެ ނަމުގައި އުފެއްދި ތަމަޅަ ފިލްމުގެ ރީމޭކެކެވެ.\nއިއްޔެ ޝާހިދު އޭނާގެ ސޯޝަލް މީޑިއާގައި ބުނީ އިންޑިއާގައި ފާހަގަކުރާ ދިވާލީ އާއި ދިމާކޮށް މި އަހަރުގެ ނޮވެމްބަރު ފަސް ވަނަ ދުވަހު މިފިލްމު ސިނަމާތަކުގައި އަޅުވަން ނިންމާފައިވާ ކަމަށެވެ. އަދި ފިލްމުގައި ކުރެވުނު މަސައްކަތާއިމެދު ވަރަށް ހިތްހަމަޖެހޭ ކަމަށްވެސް ޝާހިދު ބުންޏެވެ.\nފިލްމުގެ ޕްރޮޑިއުސަރު އަމަން ގިލް އޭނާގެ ސޯޝަލް މީޑިއާގައި ބުނީ ދިވާލީ އަކީ އާއިލާތަކަށް އަންނަ އެންމެ އުފާވެރި މުނާސަބާ ކަމުން "ޖާޒީ" ސިނަމާތަކުގައި އަޅުވަން އެންމެ ރަނގަޅު ދުވަސްވަރަކީ އެއީ ކަމަށެވެ. އަދި މުޅި އާއިލާއާއިއެކު ސިނަމާއަށް ގޮސް ފިލްމު ބަލައިލުމުގެ އުފާ ލިބިގަތުމަށް އަމަން ވަނީ އެދިފަ އެވެ.\nޝާހިދު މީގެ ކުރިންވެސް ވަނީ އެހެން ބަހުރުވައިން އުފައްދާފައިވާ ކާމިޔާބު ފިލްމުތަކުގެ ރީމޭކުތަކުން ފެނިގެން ގޮސްފަ އެވެ. އެގޮތުން ދާދި ފަހުން ސިނަމާތަކުގައި އަޅުގައި ވިޔަފާރީގެ ގޮތުން ބޮޑު ކާމިޔާބެއް ހޯދި "ކަބީރު ސިންގް" ފާޙަގަކޮށްލެވެ އެވެ. އެއީ ތަމަޅަ ފިލްމު "އަރުޖުން ރެއްޑީ" ގެ ރީމޭކެކެވެ. އެ ފިލްމަކީ ޝާހިދުގެ މުޅި ބޮލީވުޑް ކެރިއަރުގައިވެސް އެޅުވި އެންމެ ކާމިޔާބު ފިލްމެވެ.\nބޮލީވުޑް މުނިފޫހިފިލުވުން ޝާހިދު ކަޕޫރު


Visa dhinumugai lui thakeh hoadhan Lanka aa eku mashvaraa kohfi\nވިސާ ދިނުމުގައި ލުއިތަކެއް ހޯދަން ލަންކާއާއެކު މަޝްވަރާކޮށްފި\nލަންކާގައި ހުންނަވާ ސަފީރު އާއި ލަންކާގެ އިމިގްރޭޝަން ކޮންޓްރޯލާ ޖެނެރަލްއާ ބައްދަލު ކުރައްވަނީ -- ފޮޓޯ: މޯލްޑިވްސް އެމްބަސީ އިން ލަންކާ\nސްރީލަންކާއިން ދިވެހިންނަށް ވިސާ ދޫކުރުމުގައި ދިމާވާ ދަތިތަކާ ގުޅޭ ގޮތުން ސްރީލަންކާގައި ހުންނަވާ ދިވެހި ސަފީރު އުމަރު އަބްދުލްރައްޒާގު އާއި ލަންކާގެ އިމިގްރޭޝަންގެ ކޮންޓްރޯލާ ޖެނެރަލްއާ މަޝްވަރާ ކުރައްވައިފި އެވެ.\nލަންކާގައި ހުންނަވާ ދިވެހި ސަފީރު އުމަރާއި ލަންކާގެ އިމިގްރޭޝަންގެ ކޮންޓްރޯލާ ޖެނެރަލްއާ ކުރެއްވި ބައްދަލު ކުރެއްވުމުގައި ލަންކާގެ ވިސާ ހޯދުމުގައި ދިވެހިންނަށް ވީހާ ވެސް ފަސޭހަ ގޮތްތަތަކެއް ހަމަޖައްސައިދެއްވުމަށް މަސައްކަތް ކުރައްވާނެ ކަމަށް އިމިގްރޭޝަން ކޮންޓްރޯލާ ވިދާޅުވި ކަމަށް ލަންކާާގައި ހުންނަ ދިވެހި އެމްބަސީން ބުންޏެވެ.\nލަންކާގެ ވިސާގެ މައްސަލާގައި ދިވެހި ސަފީރު އުމަރާއި ލަންކާގެ އިމިގްރޭޝަންގެ ކޮންޓްރޯލާއާ ބައްދަލުކުރެއްވިއިރު، މިދިޔަ އޭޕްރީލް މަހު ދިން ބޮމުގެ ހަމަލާތަކާ ގުޅިގެން އެ ގައުމުގައި އަދިވެސް ކުއްލި ހާލަތު އިއުލާންކޮށްފައި އޮތުމުން އިމިގްރޭޝަނާ ގުޅުން ހުރި ކަންކަމުގައި ކުރިއަށްވުރެ ހަރުދަނާ އުސޫލުތަކެއް ގެންގެޅޭ ކަމަށް ވެސް އެ ބައްދަލު ކުރެއްވުމުގައި ލަންކާގެ އިމިގްރޭޝަންގެ ކޮންޓްރޯލަރު ވިދާޅުވި އެވެ. ނަމަވެސް، އެކަމުގައި ލަންކާގައި ދިރިއުޅޭ ދިވެހިންނަށް ލުއިތަކެއް ހޯއްދަވައި ދެއްވާނެކަމަށް އެގައުމުގެ އިމިގްރޭޝަން ކޮންޓްރޯލަރު ވިދާޅުވިކަމަށް އެމްބަސީން ވަނީ ބުނެފަ އެވެ.\nމި އަހަރުގެ އޭޕްރީލް މަހުގެ ފަހުކޮޅުގައި ލަންކާއަށް ދިން ބޮމުގެ ހަމަލާތަކާ ގުޅިގެން، އެ ގައުމުގެ ވިސާގެ އުސޫލަށް ބަދަލުތަކެއް ގެނެސް ރެސިޑެންސް ވިސާ ނެގުން ވެސް ވަނީ ކުރިއަށް ވުރެ ހަރުކަށިކޮށްފަ އެވެ. ކުރިން އޮތް ގޮތުންނަމަ ޓޫރިސްޓު ވިސާގައި އެ ގައުމަށް އެތެރެވެ އެ ގައުމުގެ ރެސިޑެންސް ވިސާ ނެގެ އެވެ. ނަމަވެސް ފަހުން އުސޫލަށް ގެނައި ބަދަލާއެކު، ލަންކާގެ ރެސިޑެންސް ވިސާ ލިބޭނީ ލަންކާއަށް އެތެރެވުމުގެ ކުރިން އެ ގައުމެއްގައި ހުންނަ ލަންކާ އެމްބަސީންނެވެ.\nނަމަވެސް ލަންކާގައި މި ވަގުތު ރެސިޑެންސް ވިސާގައި ތިބި މީހުން އެ އުސޫލަށް އަމަލު ކުރާކަށް ނުޖެހޭނެ އެވެ. އަދި ވިސާގެ މުއްދަތު ހަމަވާ ފަރާތްތަކުން ލަންކާގައި ތިބެ ވިސާގެ މުއްދަތު އާ ކުރެވޭނެ އެވެ. ލަންކާގައި 15،000 އަށްވުރެ ގިނަ ދިވެހިން ދިރިއުޅޭއިރު، ބޮމުގެ ހަމަލާތަކަށްފަހު ގިނަ ދިވެހި އާއިލާތަކެއް ވަނީ އެނބުރި ރާއްޖެއަށް ދިރިއުޅުން ބަދަލުކޮށްފަ އެވެ.


Dheenuge namugai hamanujehun hingan furustheh nudheveyne : Foreign Ministry | Mihaaru\nފޮރިން މިނިސްޓަރު ޝާހިދު: އިސްލާމްދީނުގެ ނަމުގައި ހަމަނުޖެހުން ހިންގަން ފުރުސަތު ނުދެވޭނެ ކަމަށް ވިދާޅުވި -- ފޮޓޯ/މިހާރު\nދީނުގެ ނަމުގައި ހަމަނުޖެހުން ހިންގަން ފުރުސަތެއް ނުދެވޭނެ: ފޮރިން މިނިސްޓްރީ\n11 އޮކްޓޯބަރ 2019 - 17:33 21 comments\nޚިޔާލުފާޅު ކުރުމުގެ މިނިވަން ކަމުގެ ނަމުގައި އިސްލާމްދީނުގެ އަސްލަކާ ޚިލާފް އެއްވެސް ވާހަކައެއް ނުދެއްކޭނެ ކަމަށާއި އަދި އިސްލާމްދީނުގެ ނަމުގައި ގާނޫނާ ޚިލާފް އަމަލުތައް ހިންގަން ވެސް ފުރުސަތު ނުދެވޭނެ ކަމަށް ފޮރިން މިނިސްޓްރީން ބުނެފި އެވެ.\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގައި އިސްލާމްދީނާ ޚިލާފް ވާހަކަތަކެއް ހިމަނާފައިވާ މައްސަލައަކާ ގުޅިގެން އެ ޖަމްއިއްޔާ ސަސްޕެންޑްކޮށް، އެ މައްސަލަ ފުލުހުން މިހާރު ދަނީ ތަހުގީގު ކުރަމުންނެވެ.\nއެކަމާ ގުޅިގެން ފޮރިން މިނިސްޓްރީން އިއްޔެ ނެރުނު ބަޔާނެއްގައިވަނީ ޚިޔާލު ފާޅު ކުރުމުގެ މިނިވަންކަން ވެސް ހިމެނޭ ގޮތުން އަސާސީ ހައްގުތައް މި ސަރުކާރުން ނަގަހައްޓައިދޭނެ ކަމަށާއި އެކަމަކު ޚިޔާލު ފާޅު ކުރުމުގެ މިނިވަން ކަމަކީ އިސްލާމްދީނުގެ އަސްލަކާ ޚިލާފް ނުވާނެ ގޮތަށް ބޭނުން ކުރަންޖެހޭ މިނިވަންކަމެއް ކަމަށެވެ. އަދި އިސްލާމްދީން ހިމާޔަތް ކުރުމުގެ ނަމުގައި މީހުންނަށް ބިރު ދައްކައި، އިންޒާރު ދިނުމަކީ ވެސް ބަލައިގަނެވޭނެ ކަމެއް ނޫން ކަމަށާއި އެފަދަ އަމަލުތައް ހިންގާ މީހުންނާ ގާނޫނީ އިމުގެ ތެރެއިން ފިޔަވަޅު އަޅަން ސަރުކާރުން ފަސް ނުޖެހޭނެ ކަމަށް އެ ބަޔާނުގައިވެ އެވެ.\nއެ ބަޔާނުގައި ވަނީ އިސްލާމްދީނަކީ ރާއްޖޭގެ ނިޒާމުގެ މައިގަނޑު މަސްދަރު ކަމަށާއި ގައުމުގައި ހަމަޖެހުން ގާއިމްކޮށް، ރައްޔިތުންގެ ހައްގުތައް ކަށަވަރުކޮށް ދިނުމަކީ ސަރުކާރުން އެންމެ އިސްކަންދޭ ކަންކަން ކަމަށެވެ. އަދި އެމްޑީއެން ސަސްޕެންޑް ކުރީ ރިޕޯޓާ ގުޅޭ މައްސަލަ ބަލަމުންދާތީ އެ މައްސަލަ ވަކި ގޮތެއް ނިމެންދެން ކަމަށް ވެސް އެ ބަޔާނުގައިވެ އެވެ.\nއެމްޑީއެންގެ ރިޕޯޓުގެ މައްސަލަ ސީރިއަސް މައްސަލައެއްގެ ގޮތުގައި ބަލަމުންދާ ކަމަށް ފުލުހުން ވަނީ ބުނެފަ އެވެ. އަދި އިސްލާމްދީނާ ޚިލާފް ވާހަކަ ދައްކާ މީހުންނާއި މީހުންނަށް މަރުގެ އިންޒާރު ދޭ މީހުންގެ މައްސަލަތައް ވެސް ބަލަމުންދާނެ ކަމަށް ފުލުހުން ބުނެފައިވެ އެވެ.\nއިތުރު ލިޔުންތައް ކުށްކުރުން އިސްލާމް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ\nއިމާމުންނަށް މޮރޮކޯ އިން ފުރުސަތު ހޯދަން މަޝްވަރާކޮށްފި\nގޮންޖެހުންތަކުން އަރައިގަނެވޭނީ ގައުމުތައް ގުޅިގެން


Ramazan Mahah Thayyaaru vun | #Dhiislam\n9 months ago |0comment| April 25, 2017\nމި މާތް މަހަށް މަރުޙަބާ ކިޔާ ތައްޔާރީވުމުގައި މީސްތަކުން ބެހިގެންވަނީ ދެބަޔަކަށެވެ. އެއްބަޔަކީ ރޯދަމަހަށް ތައްޔާރުވުމުގެ ގޮތުން ގޭގެ ފަރުނީޗަރު ބަދަލުކޮށް، ބަދިގެ ސާމާނު ހޯދައި، ޓީވީން ރޯދަމަހަށް ޙާއްޞަކޮށްގެން ފޮނުވަން ހަމަޖެހިފާ ހުރީކޮން މުނިފޫހިފިލުވުމުގެ ޕޮރުގުރާމުތަކެއްތޯ ބަލައި އެއަށް ވަޤުތުހުސްކުރާ މީހުންނެވެ. އަނެއްބަޔަކީ އެމީހުންގެ ގެތަށް ރަމްޟާންމަހަށް ތައްޔާރުކުރާ ބީދައިން އެމީހުންގެ އަމިއްލަ ނަފްސުތައްވެސް ތައްޔާރުކޮށް އެމަހުގެ ބޭނުން އެންމެ ފުރިހަމަ ގޮތުގައި ހިފޭނީ ކޮންގޮތަކަށްތޯ ބަލައި ހޯދާމީހުންނެވެ.\nނަމަވެސް މިދެބައިމީހުންގެވެސް އެއްގޮތް ކަމެއް އެބައޮތެވެ. އެއީ ދުރާލައި ޝަޢުބާން މަހުން ފެށިގެން މިބައިމީހުން މިބަރަކާތްތެރި ރަމްޟާންމަހަށް ތައްޔާރުވަމުންދާކަމެވެ. އެހެންކަމުން މިލިޔުމަކީ މިދެބައިމީހުންނަށްވެސް ފައިދާކުރާނެ ލިޔުމެކެވެ. ނުރަގަޅު ތައްޔާރީވަމުންދާ މީހުން އެކަން ސީދާކުރާނެ ގޮތް އެނގިގެންދާނެތީއެވެ. އަދި ސީދާ ތައްޔާރީވަމުންދާ މީހުންނަށް އެކަމުގައި އިތުރު ހިތްވަރެއްލިބިގެންދާނެތީއެވެ.\nއެގޮތުން މިމަހަށް ފުރިހަމައަށް ތައްޔާރީވެ މަރުޙަބާކިޔަން ބޭނުންވާ މީހާ މިދަންނަވާގޮތަށް ޢަމަލުކުރުން އެދެވިގެންވެއެވެ؛\n1. ތެދުވެރި ތައުބާއަކުން ތައުބާވުން:\nތައުބާވުމަކީ ވާޖިބެކެވެ. މިމަހަށް ވަކިން ޙާއްޞަކުރެވިފައިވާ ކަމެއް ނޫނެވެ. އިންސާނާގެ މުޅި ޙަޔާތުގައި އޭނާ ތައުބާވުން މަތީގައި އަބަދުމެ ދެމިހުންނަން ޖެހޭނެއެވެ. ނަމަވެސް، މިކުރިމަތިވަނީ ބަރަކާތްތެރި މަހެއް ކަމުން މިމަހާ ބައްދަލުވާ ހިނދު އިތުރަށް ހިތް ނިޔަށް ސާފުކޮށް ތައުބާވުމީ މިމާތް މަހަށް އަދާކުރެވޭ އެންމެ ފުރިހަމަ މެހެމާންދާރީކަމުގައި ވެގެންދާނެއެވެ.\nމި އުތްމަތުގެ ސަލަފުއްޞާލިޙުންގެ ފަރާތުން ވާރިދުވެގެންެވެއެވެ. އެބައިމީހުން ރޯދަމަސް ޖެހެން6މަހަށްވީމަ އެމަސް ލިބޭތޯ، އަދި އެމަހާ ބައްދަލުވޭތޯ ﷲގެ ހަޟްރަތުގައި އެދި ދުޢާކުރެއެވެ. އަދި ރޯދަމަސް ނިމުމުން5މަސްވަންދެން އެރޯދަމަހުގައި ކުރެވުނު އަޅުކަންތައް ޤަބޫލުކުރައްވާތޯވެސް ދުޢާކުރެއެވެ.\n3. މިމަތިވެރި މާތް މައްސަރާއި ބައްދަލުވާތީ އެކަމާ އުފާކުރުން:\nމާތްﷲ سبحانه وتعالى ގެ ނިޢުމަތްތަކުގެ ތެރެއިން މުސްލިމުއަޅާއާއި ބައްދަލުކުރާ ވަރަށްވެސް ޙާއްޞަ އަދި ބޮޑު ނިޢުމަތެއްކަމުގައި މިމަސް އޭނައާއި ބައްދަލުކުރުންވެގެންދެއެވެ. އެހެނީ މިއީ ހެޔޮކަމުގެ މޫސުމެވެ. ސުވަރުގޭގެ ދޮރުކޮޅުތައް ހުޅުވާލެވޭ މޫސުމެކެވެ. ނަރަކާއިގެ ދޮރުތައް ބަންދުކުރެވޭ މޫސުމެކެވެ. ﷲ سبحانه وتعالىގެ ރަޙުމަތް އޮއްސާލެވޭ މޫސުމެކެވެ. އުފާވެރިކަމުގެ މޫސުމެކެވެ.\n4. ރޯދަ ޤަޟާކުރުން:\nމިއީ ބައެއް ފަހަރު ވަރަށް ގިނަ އަންހެން ބޭކަނބަލުންނަށް ދިމާވާކަމެކެވެ. ކުރީ ރޯދަމަހުގެ ޤަޟާކުރަންޖެހޭ ރޯދަތައް ޝަޢުބާން މަހާ ހަމައަށް ޤަޟާކޮށްނުނިމިހުރުމެވެ. މިއީ މައްސަލައެއްނޫނެވެ. އެހެނީ އެކަނބަލުން ގިނަފަހަރު ފިރިމީހާގެ ވާޖިބުތަކާއި އަދި ގޭތެރޭގެ ވާޖިބުތަކުގައި ތާށިވާތަން އާދެއެވެ. އެހެންކަމުން ޝަޢުބާން މަހާ ހަމަޔަށް އަންނައިރުވެސް ބައެއް ރޯދަތައް ޤަޟާކޮށްނުނިމި ހުރެދާނެއެވެ. ނަމަވެސް، މިޝަޢުބާން މަހު ބާކީ ހުރި ހުރިހާ ރޯދަތަކެއް ޤަޟާކޮށް ނިންމުމަށް އަވަސްވެގަންނަންވާނެއެވެ.\nعَنْ أَبِي سَلَمَةَ قَالَ : سَمِعْتُ عَائِشَةَ رَضِيَ اللَّهُ عَنْهَا تَقُولُ : (كَانَ يَكُونُ عَلَيَّ الصَّوْمُ مِنْ رَمَضَانَ فَمَا أَسْتَطِيعُ أَنْ أَقْضِيَهُ إِلا فِي شَعْبَانَ) މާނައީ: ﷲ ރުއްސުންލެއްވި އަބޫ ސަލަމަތު ވީދާޅުވިއެވެ. ޢާއިޝާ رضي الله عنها ވިދާޅުވަނިކޮށް ތިމަންކަލޭގެފާނު އަޑުއެހީމެވެ. (ބައެއްފަހަރު ތިމަންކަމަނާގެ މައްޗަށް ޤަޟާކުރަންޖެހޭ ރޯދަތައްހުރެއެވެ. ނަމަވެސް ތިމަންކަމަނާއަށް އެރޯދަތައް ޤަޟާކުރެވޭވަރު ވަނީ ޝަޢުބާން މަހުގައި މެނުވީ ނުވެއެވެ.)\n5. ރޯދަމަހުގެ ޙުކުމްތަކާއި ބެހޭގޮތުން ބަލައި އޮޅުންފިލުވުން:\nމިގޮތުން ރޯދާއި ބެހޭގޮތުން ޢިލްމުވެރީން ލިޔުއްވާފައި ހުންނަ ލިޔުންތައްކިޔުމާއި ރޯދަ މަހާ ގުޅޭގޮތުން ބޭއްވޭ ޙާއްޞަ ދަރުސްތަކުގައި ބައިވެރިވުން ހިމެނެއެވެ. މިކަމުގެ ސަބަބުން ތިމާގެ ރޯދައާއި ބެހޭ ފިޤުހު އިތުރުވެ ރޯދަ ފުރިހަމަ ގޮތުގައި ހިފުމުގެ ތައުފީޤުލިބިގެންދާނެއެވެ. އަދި ތިމަންނަޔަށް އެނގޭ މިންވަރުން ރޯދައާއި ބެހޭގޮތުން އަނބިދަރީންނަށް އުގަންނައިދިނުންވެސް މީގެ ތެރޭގައި ހިމެނެއެވެ. އެނގޭ އެއްޗެހި އެހެންމީހުންނަށް ބުނެދިނުމަކީ އެމަޢުލޫމާތުތައް ސިނކުޑީގައި ހަރުލާނެ ކަމެކެވެ.\n6. ޝަޢުބާން މަހުގެ ސުންނަތް ރޯދަހިފުން:\nعَنْ أُسَامَة بْن زَيْدٍ قَالَ : قُلْتُ : يَا رَسُولَ اللَّهِ لَمْ أَرَكَ تَصُومُ شَهْرًا مِنْ الشُّهُورِ مَا تَصُومُ مِنْ شَعْبَانَ ، قَالَ : ( ذَلِكَ شَهْرٌ يَغْفُلُ النَّاسُ عَنْهُ بَيْنَ رَجَبٍ وَرَمَضَانَ ، وَهُوَ شَهْرٌ تُرْفَعُ فِيهِ الأَعْمَالُ إِلَى رَبِّ الْعَالَمِينَ فَأُحِبُّ أَنْ يُرْفَعَ عَمَلِي وَأَنَا صَائِمٌ ) . މާނައީ: ﷲ ރުއްސުންލެއްވި أسامة بن زيد ވިދާޅުވިއެވެ. ތިމަންކަލޭގެފާނު ދެންނެވީމެވެ. އޭ ﷲގެ ރަސޫލާއެވެ. ޝަޢުބާން މަހު ހިއްޕަވާ ފަދައިން އެހެން މަހެއްގައި ތިފަދަ ގޮތަކަށް ރޯދަ ހިއްޕަވާ ތަނެއް ނުފެނެއެވެ. ޙަދީޡްފުޅުކުރެއްވިއެވެ:( އެމަހަކީ މީސްތަކުން އެމަހަކާމެދު ޣާފިލުވެފައިވާ މަހެކެވެ. އެއީ ރަޖަބުމަހާއި ރަމަޟާންމަހާއި ދެމެދެވެ. އަދި އެމަހަކީ ޢާލަމްތަކުގެ ވެރި ރައްބަށް އަޅާގެ ޢަމަލުތައް އުފުއްލެވޭ މަހެވެ. އެހެންކަމުން ތިމަންކަލޭގެފާނުގެ ޢަމަލު އުފުއްލެވޭއިރު ރޯދައަށް ހުންނެވުމަށް ތިމަންކަލޭގެފާނު ލޯބިކުރައްވަމެވެ).\nޝަޢުބާން މަހުގައި އެކަލޭގެފާނު އާދަޔާޚިލާފަށް ރޯދަ ހިއްޕެވުމުގެ ޙިކުމަތް ވަރަށް ސާފުކޮށް ޙަދީޡުން ބަޔާންވެގެން ހިނގައްޖެއެވެ. އެއީ އެމަހުގައި އަޅުތަކުންގެ ޢަމަލު ﷲގެ ޙަޟްރަތަށް އުފުއްލެވޭ މަސް ކަމަށްވާތީއެވެ. ނަމަވެސް މިއަށް ޢިލްމުވެރީން އިތުރުކުރައްވާ އެހެން ޙިކުމަތެއްވެއެވެ. އެއީ ފަރުޟު ނަމާދުތަކުގެ ކުރިން އިހު ސުންނަތްކުރާފަދައިން ކުރެވޭ ކަމެއްގެ ގޮތުގައި ވުމެވެ. ފަރުޟު ނަމާދުގެ ކުރީން ސުންނަތްކުރުމަކީ ނަމާދަށް ތިމަންނަގެ ޚުޝޫޢަތްތެރިކަން އިތުރުވެ، ފަރުޟު ނަމާދަށް އިތުރު ސަމާލުކަމެއްދެވި ފުރިހަމައަށް ތައްޔާރީވާންލިބޭތީއެވެ. ހަމަ އެގޮތަށް ޝައުބާން މަހު ރޯދަހިފުމަކީ ރަމަޟާން މަހަށް ވެވޭ ތަމްރީނެއްގެ ގޮތުގައި ބައެއް ޢިލްމުވެރީން ސިފަކުރައްވައެވެ.\nއިސްވެ ބަޔާންވެގެންދިޔައީ ރަމަޟާން މަހަށް ތައްޔާރުވުމުގެ ގޮތުން ކުރެވިދާނެ މުހިންމު ބައެއް ކަންތައްތަކެވެ. މީގެ އިތުރުންވެސް ކުރެވިދާނެ ބައިވަރު މޮޅެތި ކަންތައްތައް ހުރެދާނެ ކަމީ ޝައްކެތްހުރި ކަމެއްނޫނެވެ.\nމާތް ﷲ އަޅަމެންނަށް މިރަމަޟާން މަހުގެ ބޭނުން ފުރިހަމަ ގޮތުގައި ހިފުމުގެ ތައުފީޤު ދެއްވާދޭއެވެ!… އާމީން..


ޝިިރުކު2– DhiSalafiyyah\n28/01/2015 އުލޫހިއްޔާ, ޢަޤީދާއާއި ފިރުޤާތައްއައްޝައިޚު މުޙައްމަދު އިބްރާހީމް (އަބޫ ލުޤްމާން)\nއިތުރު ފުރުޞަތެއް ދެއްވުމަށް މުޝްރިކުން އެދި ދަންނަވާނެތެވެ. އެހެނަސް އެ ފުރުޞަތެއް އެއުރެންނަކަށް ނުލިބޭނެތެވެ. ނަރަކައިގެ އަހުލުވެރިންގެ މައްޗަށް ވާ އެންމެ ބޮޑު އާޔަތަކީ މިއީއެވެ.\nމާނައީ: “ފަހެ، ތިޔަބައިމީހުން (ކުޅަ ނުބައި عمل ތަކުގެ) ރަހަ ލިބިގަންނާށެވެ! ފަހެ، عذاب މެނުވީ، ތިމަންރަސްކަލާނގެ ތިޔަބައިމީހުންނަކަށް އިތުރެއް ނުކުރައްވާ ހުށީމެވެ.”\nتوحيد ގެ އިމާމު އިބްރާހީމް عليه السلام ކުރައްވާފައިވާ ދުޢާއަށް ނިކަން ވިސްނަވައި ބައްލަވާށެވެ! އެކަލޭގެފާނީ އެކަލޭގެފާނުގެ އަމިއްލަ އަތްޕުޅުން ބުދުތައް ތަޅުއްވައި ލެއްވި ކަލޭގެފަނެވެ. توحيد އަށް ފުރިހަމައަށް ގޮވައި ލެއްވިއެވެ.\n﴿وَاجْنُبْنِي وَبَنِيَّ أَن نَّعْبُدَ الْأَصْنَامَ  رَ‌بِّ إِنَّهُنَّ أَضْلَلْنَ كَثِيرً‌ا مِّنَ النَّاسِ فَمَن تَبِعَنِي فَإِنَّهُ مِنِّي وَمَنْ عَصَانِي فَإِنَّكَ غَفُورٌ رَّ‌حِيمٌ ﴾\nމާނައީ: “އަދި އަޅާއާއި، އަޅުގެ ދަރިން ބުދަށް އަޅުކަންކުރުމުން ދުރު ކުރައްވާނދޭވެ! (35) އަޅުގެ ވެރި ރަސްކަލާކޮ! ހަމަކަށަވަރުން، އެ ބުދުތައް މީސްތަކުން ކުރެ ގިނަބަޔަކު މަގުފުރައްދައިފި އެވެ. ފަހެ، މި އަޅާޔަށް تبع ވެއްޖެ މީހަކީ، ހަމަކަށަވަރުން، އަޅުގެ (دين ގެ) މީހެކެވެ. އަދި އަޅާޔަށް އުރެދިއްޖެ މީހާ )ދަންނަށެވެ!) ފަހެ، ހަމަކަށަވަރުން، އިބަރަސްކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ. (36)”\nނިކަން ވިސްނަވައި ބައްލަވާށެވެ! އެކަލޭގެފާނު ދުޢާ ކުރައްވާފައި ވަނީ މުޅިން ބުދުތަކާ ދުރު ކުރެއްވުމަށެވެ.\nإبراهيم التيمي رحمه الله تعالى މި އާޔަތް ކިޔެވުމަށް ފަހު ވިދާޅުވިއެވެ.\n“مَنْ يَأْمَنُ البَلاء بَعْد إبْراهِيْم”\nމާނައީ: “إبراهيمގެ ފާނަށް ފަހު ބަލާވެރިކަމުން (ޝިރުކުން)، އަމާންކަން ލިބިގެންވަނީ ކާކަށް ހެއްޔެވެ!”\nއެބަހީ إبراهيم عليه السلام ޝިރުކަށް ބިރުވެތިވެ ދުޢާކުރުމުން، ޝިރުކުން ސަލާމަތް ވާނޭ ކަމުގެ އަމާންކަން ލިބޭނީ ފަހެ ކާކަށް ހެއްޔެވެ!\nނަބިއްޔާ عليه الصلاة والسلام ކޮންމެ ދުވަހަކު ހެދުނާއި ހަވީރު ތިން ފަހަރު އަންނަނިވި ދުޢާ ކިޔުއްވާކަމަށް ވާރިދުވެގެން އައިސްފައިވެއެވެ.\n((اللَّهُمَّ إِنِّي أَعُوذُ بِكَ مِنَ الْكُفْرِ وَالْفَقْرِ، اللَّهُمَّ إِنِّي أَعُوذُ بِكَ مِنْ عَذَابِ الْقَبْرِ، لَا إِلَهَ إِلَّا أَنْتَ)) –3ފަހަރު –\nމާނައީ: “އޭ ﷲ! ކާފިރުވުމާއި ފަޤީރުކަމުން މި އަޅާ އިބަ އިލާހު ޙަޟްރަތުން ރައްކާތެރިކަން އެދެމެވެ. އޭ ﷲ! ކަށްވަޅުގެ ޢަޛާބުން މިއަޅާ އިބަ އިލާހުގެ ޙަޟްރަތުން ރައްކާތެރިކަން އެދެމެވެ. އިބަ އިލާހުމެނުވީ ޙައްޤުވެގެން އަޅުކަންވެވޭ އެހެން ފަރާތެއް ނުވެއެވެ.”\n سورة النبأ 30\n سورة إبراهيم 35،36\n الأدب المفرد،حديث :701،ޝައިޚް އަލްބާނީ – رحمه الله – حسن ގެ ދަރަޖަ ދެއްވައިފައިވާ ޙަދީޘްއެކެވެ.


ޖުމްހޫރީ ޕާޓީގެ މައި އޮފީހާއި އެ ޕާޓީގެ ޖަލްސާތައް ބާއްވާ މ. ކުނޫޒް ފުލުހުން އޮތީ ހިސޯރުކޮށްފައި ކަމަށާއި ފުލުހުން ބަލައި ފާސްކުރުމުގެ ތެރޭގައި އެތަނުގައި އެއްޗެއް ޕްލާންޓުކޮށްފާނެތީ ކަންބޮޑުވާ ކަމަށް ގުޅިފައިވާ ސިޔާސީ އިދިކޮޅު ޕާޓީތަކުން ބުނެފިއެވެ.\nގުޅިފައިވާ ސިޔާސީ ޕާޓީތަކުން މިއަދު ނެރުނު ނޫސްބަޔާނެއްގައި ބުނެފައިވަނީ، ފުލުހުން ވަނީ ޖުމްހޫރީ ޕާޓީ ހިޞާރުކޮށްފައި ކަމަށާއި، އެކަން ކުށްވެރިކުރާ ކަމަށާއި އަންގާރަ ދުވަހުގެރޭ ކުނޫޒް ފުލުހުންގެ ބެލުމުގެ ދަށަށް ގެންގޮސް އެތަން ބަލާ ފާސްކުރުމަށްފަހު، ފާސްކުރުން ނިމުނު ކަމަށާއި އަދި ތުހުމަތު ކުރެވޭ މައްސަލައާ ގުޅޭ އެއްވެސް އެއްޗެއް ފެނިފައިނުވާ ކަމުގެ ލިޔުން ޖުމްހޫރީ ޕާޓީއާ ހަވާލުކުރުމަށްފަހު އަދިވެސް އެ އޮފީސް ފުލުހުންގެ ބެލުމުގެ ދަށުގައި، ކޯޓު އަމުރާ ޚިލާފަށް ހިސޯރުކޮށްފައިވާތީ އެކަން ޕާޓީތަކުން ކުށްވެރިކުރާ ކަމަށެވެ.\n"މިނިވަންކަމާއެކު ޞުލްޙަވެރި ސިޔާސީ ޙަރަކާތްތައް ހިންގުމުގެ ޙައްޤު ސިޔާސީ ޕާޓީތަކަށް ލިބިދީފައިވާހިނދު، ފުލުހުންގެ މިފަދަ ނޭއްގާނީ ޢަމަލުތަކުން ރައްޔިތުންގެ ހިތްތަކުގައި ފުުލުހުންގެ މުވައްސަސާއާމެދު ނަފްރަތު އުފެދިގެންދާނެއެވެ." ބަޔާނުގައި ބުނެފައިވެ އެވެ.\nއިއްޔެ ފުލުހުން ބުނެފައިވަނ، ބަލާ ފާސްކުރުމަށްފަހު ދޫކޮށްފައިވާ ލިއުމަކީ، ރޭގަ ފާސްކުރި ތަކެއްޗާ ބެހޭ ގޮތުން ދެވުނު ލިއުމެއް ކަމަށާއި އަދި ކޯޓު އަމުރުގައި ދީފައިވާ ވަގުތު ކަމުގައިވާ 72 ގަޑިއިރު ވަންދެން ބަލާ ފާސްކުރުން ކުރިއަށް ދާނެ ކަމަށް ފުލުހުން ބުންޏެވެ.\nއަރުޝީފަށް ނެގީ 27/07/2017 12:30\nއެންމެފަހުން އަޕްޑޭޓްކުރީ 27/07/2017 12:30


414 million rufiyaa ge masthuvaathakethi nahthaalaifi | Mihaaru\nދޫނިދޫގައި މިއަދު ގިނަ އަދަދެއްގެ މަސްތުވާތަކެތި ނައްތާލުމުގެ ތެރެއިން.- ފޮޓޯ: ނިޝާން އަލީ/ މިހާރު\nމަސްތުވާތަކެއްޗާ ދެކޮޅަށް މަސައްކަތްކުރާ ބައިނަލްއަގުވާމީ ދުވަހާ ގުޅުވައިގެން ފުލުހުން މި ތަކެތި ނައްތާލީ ދޫނިދޫގަ އެވެ. އެއީ 2014 ވަނަ އަހަރުގެ ޖެނުއަރީން ފެށިގެން މި މަހުގެ ނިޔަލަށް ތަފާތު 3،165 މައްސަލައެއްގައި އަތުލައިގެންފައި ހުރި ތަކެއްޗެވެ. އޭގެ އަގު 414 މިލިއަން ރުފިޔާ އަށް އަރާނެ ކަމަށް ފުލުހުން ބުންޏެވެ.\nދޫނިދޫގައި މިއަދު ގިނަ އަދަދެއްގެ މަސްތުވާތަކެތި ނައްތާލަން ބޭއްވި ރަސްމިއްޔާތުގައި ނައިބު ރައީސް ފައިސަލް ނަސީމާއި ހޯމް މިނިސްޓަރު އިމްރާން އަދި ޕޮލިސް ކޮމިޝަނަރު ހަމީދު ބައިވެރިވެވަޑައިގަންނަވަނީ.- ފޮޓޯ: ނިޝާން އަލީ/ މިހާރު\nފުލުހުން ބުނިގޮތުގައި ބޮޑެތި މައްސަލަތަކުގައި އަތުލައިގެން މަސްތުވާތަކެތި ވެސް މިއަދު ނައްތާލާފައިވެ އެވެ. އޭގެ ތެރޭގައި ގދ. ހުޅުވާރުލު ނަމަކަށް ކިޔާ ފަޅުރަށުން ހޯދި 149 ކިލޯގެ މަސްތުވާތަކެއްޗާއި އީރާނުގެ ބޯޓަކުން މިދިޔަ މެއި މަހު ފެނުނު 50 ކިލޯގެ މަސްތުވާތަކެތި ހިމެނެ އެވެ.\nމިއީ މިހާ ގިނަ އަދަދެއްގެ މަސްތުވާތަކެތި އެއްފަހަރާ ނައްތާލި ފުރަތަމަ ފަހަރެވެ. އެ ރަސްމިއްޔާތުގައި ނައިބު ރައީސް ފައިސަލް ނަސީމާއި ހޯމް މިނިސްޓަރު އިމްރާން އަބްދުﷲ އަދި ޕޮލިސް ކޮމިޝަނަރު މުހައްމަދު ހަމީދު ވެސް ބައިވެރިވެވަޑައިގެންނެވި އެވެ.\nދޫނިދޫގައި މިއަދު ގިނަ އަދަދެއްގެ މަސްތުވާތަކެތި ނައްތާލުމުގެ ތެރެއިން: ނައްތާލާފައިވަނީ 2014 ވަނަ އަހަރުގެ ޖެނުއަރީން ފެށިގެން މި މަހުގެ ނިޔަލަށް ހުރި މަސްތުވާތަކެތި.- ފޮޓޯ: ނިޝާން އަލީ/ މިހާރު\nފުލުހުންގެ ބެލުމުގެ ދަށަށް ގެންދާ މަސްތުވާތަކެތި ނައްތާލަނީ ޕްރޮސެކިއުޓާ ޖެނެރަލް (ޕީޖީ) އެކުލަވާލާ ފަސް މެމްބަރުންގެ ކޮމެޓީއަކުންނެވެ.\nފުލުހުން ބުނީ މިއަދު ނައްތާލި މަސްތުވާތަކެއްޗަކީ ޝަރީއަތުގެ އެކި މަރުހަލާތައް ނިމިފައިވާ ތަކެތި ކަމަށެވެ. އެކަމަކު ނައްތާލާފައިވަނީ ބަރުދަނަށް ބަލައި މަސްތުވާތަކެތި ޓްރެފިކް ކުރުމުގެ ކުށުގެ ދައުވާކުރެވޭ މިންވަރުގެ ދެ ގުނަ ބެހެއްޓުމަށްފަހު ބާކީ ބައެވެ.\nފުލުހުން ހޯމް މިނިސްޓްރީ މަސްތުވާތަކެތި އިމްރާން އަބްދުﷲ، ހޯމް މިނިސްޓަރު މަސްތުވާތަކެއްޗާ ދެކޮޅު ދުވަސް މުހައްމަދު ހަމީދު (ޕޮލިސް ކޮމިޝަނަރު)\n19 ކޮމެންޓް, 44 ރިއެކްޝަންސް\nފޮޓޯ އިން ފެންނަ ގޮތުގައި، މަސްތުވާ ތަކެއްޗާއި ސިނގިރޭޓާއި ގުޅުމެއް އެބަ ހުއްޓެވެ. ހުރިހާ މަސްތުވާ ތަކެއްޗެއް ވެސް ބަންދުކޮށް ރައްކާތެރިކޮށް ބަހައްޓާފައި އެވަނީ ސިނގިރޭޓު ހުސްކުރި ކޭސް ތަކުގައެވެ. މީ އިއްތިފާގަކަށް ވުރެ ބޮޑަށް ވައްތަރީ އެކަން ހަމަ ރޭވި ތަރުތީބު ކުރެވިފައި ވެސް އޮތް ގޮތް ކަމަށެވެ.\nގައިމު ޓޯ ކޮށްފައިވާ ސަކަލު ނައްތާނުލާ އެނީލަން ނުކިޔައިގެނ ވާހަކަ ދައްކާއިރު، ިތަކެތެ ދައުލަތުން މަގުމަޓިއަގުން ނީލަމުގަ ވިއްކާލި ނަމަ ކިހާ ފައިދާއެއް ދައުލަތަށް ލިބުނީސް. ހަމަ އެކައްޗެކޭވެސް ހިތަށް ނައަރާ ނައްތާލީ.\nދިވެހިންނަކީ އިސްރާފް ކުރުމުގެ ބޮޑު ބައެއް. ކީއްވެތަ މި އެއްޗެހި ބޭސްފަރުވާ ހަދާ ކުންފުނިތަކަށް ކުޑައަގެއްގައި ނުވިއްކީ ؟\nމި ނައްތާލުން އަޅުގަނޑު ވަރަށް ބޮޑަށް ކުއްވެރިކުރަން. މަސްތުވާ ތަކެއްޗަކީ އަޅުގަނޑުމެންގެ އަސާސީ ހައްގެ.\nތިމާވެއްޓަށް ގެއްލުން ނުވާ ގޮތަށް ނައްތާނުލެވޭނެތަ؟\nފުލުހުންނަށް އިންސަނެރޭޓާރ އެއް ހަދިޔާ އަކަށްވެސް ދޭނެ މީހަކު ނެތީބާ؟\nމާސްކު ނާޅަ އެހުރީ އަނެއްކާ ބޮޑުމީހާބާ!\nމުޖްތަމައުއަށް ނުރައްކާތެރި ތަކެތި ފުލުންގެ ތެރޭގައި ރައްކާކޮށްފައި ތިހުންނަނީ ސިގިރޭޓް ހުސްކުރި ފޮށިތަކަށް އަޅާފައި، ތިޔަށްވުރެ ރަގަލަށް ތިތަކެތި ބެލެހެއްޓެޏްޖެހޭނެ ، ތިތަކެތި ނައްތާލިކަމަށްޓަކައި ޝުކުރިއްޔާ.\nއަރި އަތޮޅު ފަޅަކުން ނެގި އެއްޓަނުގެ މަސްތުވާތަކެތިން ކިހާވަރެއް ނައްތާލެވިއްޖެތޯ?


Sarukaarun ulhenee Covid nivaa fahgandaka hadhaigen kankan koh nudhee reken vegen - AO News\nސަރުކާރުން އުޅެނީ ކޮވިޑް ނިވާފަތްގަނޑަކަށް ހަދައިގެން ކަންކަން ކޮށްނުދީ ‘ރެކެން’ ވެގެން: އިދިކޮޅު\nމާލޭގައި އިދިކޮޅުން ކުރިއަށް ގެންދާ މުޒާހަރާގެ ތެރެއިން: ފޮޓޯ ސޯޝަލް މީޑިއާ\nމި ސަރުކާރު އުޅެނީ ކޮވިޑް ނިވާފަތްގަނޑަކަށް ހަދައިގެން ރައްޔިތުންނަށް ކޮށްދޭން ޖެހޭ ކަންކަން ކޮށްނުދީ ‘ރެކެން’ ކަމަށް އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nމިދިޔަ އާދިއްތަ ދުވަހުގެ ރޭ އިދިކޮޅު ފަރާތްތަކުން މާލޭގައި މުޒާހަރާތައް ފަށާފައިވާއިރު. ކޮވިޑާ ގުޅިގެން ކުރި ފުރަބަންދަށް ލުއި ދިން ފަހުން ޕޮޒިޓިވްވާ މީހުންގެ އަދަދު އިތުރުވަމުން އަންނާތީ އެޗްޕީއޭ އިން އަންނަނީ ގައިދުރުކަން ބަހައްޓައި ގިނަ މީހުން ބައިވެރިވާ އެއްވުންތައް ނުބާއްވަން ތަކުރާރުކޮށް އިލްތިމާސް ކުރަމުންނެވެ.\nފުރަ ބަންދަށް ލުޔެއް ދިން ފަހުން އިއްޔެއަކީ އެންމެ ގިނަ މީހުން ބައްޔަށް ޕޮޒިޓިވްވި ދުވަހަށްވާއިރު، މިކަމާއި ގުޅިގެން އަދުރޭ ވިދާޅުވީ ކޮވިޑް-19 ޖެހޭ މީހުންގެ އަދަދު އިތުރުވާ ކަމަށް ބުނެ ސަރުކާރުން އުޅެނީ ބިރު ދައްކަންކަމަށާއި މިހާރު ފަށާފައިވާ ސިލްސިލާ މުޒާހަރާއަކީ އެއްގޮތަކަށްވެސް ޕީޕީއެމް އާއި ޕީއެންސީ އިސްވެ ފެށި މުޒާހަރާއެއް ނޫންކަމަށެވެ. “މިއީ ރައްޔިތުން ނިކުންނަ ނިކުތުމެއް. ރައްޔިތުންގެ ހައްގު ހޯދަން ނިކުންނަ ކޮންމެ ތަނެއްގައި ޕީޕީއެމް، ޕީއެންސީ ތިބޭނެ،” އަދުރޭ ވިދާޅުވި އެވެ.\nބަލި ކޮންޓްރޯލް ނުކުރެވި މިހާލަތަށް ދިޔައީ ސަރުކާރުގެ ދޯހަޅި ކަމުން ކަމަށް ފާހަގަކުރައްވަމުން އަދުރޭ ވަނީ ސަރުކާރު އުޅެނީ ކޮވިޑް ނިވާފަތްގަނޑަކަށް ހަދައިގެން ރައްޔިތުންނަށް ކޮށްދޭން ޖެހޭ ކަންކަން ކޮށްނުދީ ‘ރެކެން’ ކަމަށް ތުހުމަތުކުރައްވާފައެވެ.”ބަލި ކޮންޓްރޯލް ނުކުރެވި މިހާލަތަށް ދިޔައީ ސަރުކާރުގެ ދޯހަޅި ކަމުން. އެއީ ރައްޔިތުންގެ މައްސަލައެއް ނޫން. ކޮވިޑް ޖެހިގެން މަރުވުމަށްވުރެން އަނބިދަރިންނަށް ކާނެ އެއްޗެއް ހޯދައި ދޭން ރައްޔިތުން ބޭނުންވާނެ” އަދުރޭ ވިދާޅުވިއެވެ.\n(އަބްދުއްރަހީމް އަބްދުﷲ (އަދުރޭޕީއެންސީޕީޕީއެމް\nއެމްއެމްއޭ އިން ގަވައިދެއް ހެދީ ރައީސް ޔާމީންގެ މުދާ ދައުލަތައް ނެގުމަށް\nސަރުކާރުން ރައްޔިތުންނާ ދޭތެރޭ ކަންބޮޑުވެ އަޅާލާތަނެއް ނުފެނޭ: ޑރ. މުއިއްޒު\nމީޑިއާތައް ޖޫރިމަނާކުރެވޭނެ ޤަވާއިދެއް ހަދަނީ މީޑިއާތަކަށް ބިރުދެއްކުމަށް: އިދިކޮޅު